Komme Sarukaarakun Addu Rayyithun Moya Hahdhanee! – adduLIVE\nކޮންމެ ސަރުކާރަކުން އައްޑޫ ރައްޔިތުން މޮޔަ ހައްދަނީ\n1 May 15, 2020, 19:13 މުހައްމަދު ސައީދު މޫސާ ވަޖުދީ\nރާއްޖޭގައި ވެރިކަންކުރާ ކޮންމެ ސަރުކާރަކުން ވެރިކަން ކުރަނީ އައްޑޫ ރައްޔިތުން މޮޔަހައްދާފައޭ ބުނުމަކީ ދޮގަކަށް ވާނޭހެއްޔެވެ؟\nރައްޔިތުން ވޯޓުލައިގެން ހޮވާ މަޖިލިސް މެންބަރުންގެ މަސައްކަތަކީ ސަރުކާރަށް ވައިއަޅުވައި ސަރުކާރުގެ ވެރިން ދިފާއުކޮށް ވާހަކަދެއްކުމެވެ. ރައްޔިތުންގެ ހައްގުގައި ކުރާކަމެއް ނެތެވެ.\nއައްޑުއަތޮޅުގެ ރަށްރަށަށް އުދަ އެރުމާއި ވާރޭވެހި ފެންބޮޑުވުމުގެ ވާހަކައަކީ އާންމު ވާހަކައެކެވެ. އަބަދު އިވިއިވި ހުންނަ ވާހަކައެކެވެ. އެކަމަކު އެކަމަށް ހައްލެއް ނުހޯދުނެވެ. ހޯދޭނީ ހައްލުހޯދަން ސަރުކާރުން ރޭވުންތެރިކަމާއެކު މަސައްކަތްތަކެއް ކުރުމުން ނޫންހެއްޔެވެ؟\nގުދުރަތީ ބޮޑެތި ކާރިސާތަކުން ދިފާއުވުމަށް ވަރުގަދަ ފިޔަވަޅުތަކެއް ނޭޅި ހިނގައިދާނެއެވެ. އެކަމަކު އުދަ އެރުން ހުއްޓުވުމަށް ފިޔަވަޅުތަކެއް އަޅައި އެކަން ހުއްޓުވެންވާނެއެވެ.\nއުދައެރުމުންނާއި ފެންބޮޑުވުމުން ލިބޭ ގެއްލުން ބަލަން ސަރުކާރުގެ މުއައްސަސާތަކުންނާއި ކޮމިޓީތަކުން މީހުން ނިކުންނާނެއެވެ. ނޯޓުފޮތެއް ހިފައިގެން ގޭގެއަށް ހިނގާނެއެވެ. އެކަމަކު ނަތީޖާ އޮންނަނީ ސުމެއްގައެވެ. ގެއްލުމުގެ ބަދަލެއް ނުލިބެއެވެ. އެހީއެއް ނުލިބެއެވެ. ނޯޓު ފޮތަށް ވާގޮތެއް ނޭގެއެވެ. ބަދަލުގެ އިންތިޒާރުގައި ތިބޭ ރައްޔިތުންނަށް ޖެހިގެން އަންނަ މޫސުމުގައި އަނެއްކާ ލިބެނީ ގެއްލުމެވެ. ފެން ބޮޑުވުމެވެ. އުދައެރުމެވެ. މިނޫން އެހެން ގޮތެއް މެދުވެރިވާނީ ކޮންދުވަހަކުން ހެއްޔެވެ؟ ޕޯޗުގީޒުންގެ ވެރިކަމެއްގައި ހެއްޔެވެ؟\nމިދިޔަ ހަފުތާގެ ވިއްސާރަ\nމިދިޔަ ހަފުތާގައި އައްޑުއަށް ކުރި ވިއްސާރައިގައި އައްޑޫގެ ހަތަރު ރަށެއްގެ 151 ގެއަކަށް ގެއްލުން ލިބުނުކަމަށް ސިޓީ ކައުންސިލުން ވަނީ ބުނެފައެވެ. ހަގީގަތަށް ބަލައިފިނަމަ ގެއްލުން ލިބުނު ގެތަކުގެ އަދަދު އެއަށްވުރެ ގިނަވާނެއެވެ.\nއެހެންފަހަރުތަކެކޭ އެއްގޮތަށް މިފަހަރުވެސް ވާރޭވެހި ފެން ބޮޑުވުމުގެ ސަބަބުން އެންމެ ބޮޑު ގެއްލުމެއް ލިބުނީ ފޭދުއަށެވެ. އެރަށުގެ 93 ގެއަކަށް ގެއްލުން ލިބުނު އިރު ހިތަދޫ، މަރަދޫ ފޭދޫ އަދި މަރަދޫގެ ގޭގެއަށް ވެސް ވަނީ ފެންވަދެ ގެއްލުން ލިބިފައެވެ.\n"އެންމެ ބޮޑު ގެއްލުމެއް ލިބުނީ ފަރުނީޗަރތަކަށް." ފޭދޫ މީހަކު ބުންޏެވެ. "ގެއްލުން ލިބޭ ކޮންމެ ފަހަރަކު ވެސް އެންމެ ބޮޑު ގެއްލުމެއް ލިބެނީ ފަރުނީޗަރތަކަށް. އަބަދު ފަރުނީޗަރ ގަންނަންޖެހިފައި އޮންނަނީ."\nރައްޔިތުންނަށް ވޭނާއި ކެކުޅުމެވެ.\nމަގުތަކުގައި ހެދިފައިވާ ފެންގަޑުތަކާހެދި ހިނގައިބިގައިވެ އުޅެވޭވަރެއް ނޫނެވެ. ދުއްވާއެއްޗެއްގައި ދަތުރު ކުރެވޭ ވަރެއްނޫނެވެ.\nމަގުމަތީގައި ހެދުނު ފެންގަނޑު ގޯތިތެރެއަށާއި ގޭތެރެއަށް ވަނަ ނުދިނުމަށް ވެލި ބަސްތާ ޖަހަންޖެހުނު އިރު، އަމިއްލަ ބައެއް ފަރާތްތަކުން ޕަމްޕް ޖަހައިގެން ވަނީ ފެން ހިންދުމުގެ މަސައްކަތްކޮށްފައެވެ.\nވިއްސާރައިގައި ލިބުނު ގެއްލުންތަކުގެ މައުލޫމާތު ސިޓީކައުންސިލުން ނެޝަނަލް ޑިޒާސްޓާ މެނޭޖްމަންޓް (އެންޑީއެމް)އަށް ފޮނުވާނެއެވެ. އެމްޑީއެމުން ރައީސް އޮފީހަށް ފޮނުވާނެއެވެ. ގެއްލުންވި ރައްޔިތުންނަށް ލިބޭނީ ކޯޗެއް ހެއްޔެވެ؟\nގެއްލުން ކޮރޯނާ ބޮލަށް\nއައްޑޫ މަރަދޫ ދާއިރާގެ މަޖިލިސް މެންބަރު އިބްރާހީމް ޝަރީފު ވިދާޅުވީ ކޮރޯނާވައިރަސްގެ ކަންތައް ކުރިމަތިވީ އައްޑޫގައި ފެންހިންދާ ނިޒާމު ގާއިމުކުރުމަށް ބަޖެޓު ކުރެވިފައި ވަނިކޮށް ކަމަށެވެ.\nޝަރީފު އެހެން ވިދާޅުވި އިރު އުފެދޭ ސުއާލަކީ 2019 ވަނައަހަރުގެ ބަޖެޓުގައި އައްޑުއަށް ކޮށްދޭނޭކަމަށް ބަޖެޓުގައި ހިމެނި ކަންތައްތައް ނުކުރެވުނީ ކީއްވެގެން ކޮންވައިރަހަކާ ގުޅިގެންބާވައެވެ! ދެން ނުކުރެވޭ ހުރިހާކަމަކާއި ނުކުރެވި ހުރި ހުރިހާކަމެއް ކަނޑަންޖެހެނީ ކޮރޯނާ ބޮލަށް ހެއްޔެވެ؟\nގެއްލުން ބޮޑީ ފޭދުއަށް\nމޫސުމީ ގެއްލުން އެންމެ ބޮޑަށް ލިބެނީ ފޭދުއަށެވެ. އުދައެރުމާއި ފެން ބޮޑުވުމުގެ ގެއްލުމެވެ. އެ ގެއްލުން ގުޅިފައި ވަނީ ފޭދޫގެ ތާރީޚާއެވެ.\nރައީސް ޔާމީނުގެ ވެރިކަމުގައި ފޭދޫގެ ބިމަށްވުރެ ބޮޑު ބިމެއް ފޭދޫ ރައްޔިތުންނަށް ހިއްކަވައިދެއްވި ގޮތަށް ފޭދޫގައި ފެންބޮޑުވާ މައްސަލައަށް ހައްލެއް ހޯއްދަވައިދެއްވުމުގެ މަޝްރޫޢެއް ވެސް ޔާމީނުގެ ސަރުކާރުން ރޭއްވެވިއެވެ.\n"އެ މަޝްރޫޢު މިހާރު ކުރިއަށް އެބަދޭ. ތަންކޮޅެއް ލަސްލަހުން ކުރިއަށް ދިޔަނަމަވެސް ކުރިއަށް އެބަދޭ." މަޝްރޫޢުގެ ކަންތައް އެންވައިރުމަންޓް މިނިސްޓްރީން ބެލެހެއްޓެވި އިސްބޭފުޅަކު ވިދާޅުވިއެވެ. "އެ މަޝްރޫޢު ނިމުމުން ފޭދޫގައި ފެންބޮޑުވުމުގެ މައްސަލައަށް ހައްލެއް އަންނާނެ."\nފެންބޮޑުވުމުގެ މައްސަލަ ދިމާވެގެން އުޅެނީ ހަމައެކަނި ފޭދުއަކަށްނޫނެވެ. އަތޮޅުގައި އެންމެ އާބާދީ މަދު މަރަދޫފޭދޫން ފެށިގެން އާބާދީ އެންމެ ގިނަ އަދި ވެރިރަށް ހިތަދުއަށް ވެސް ފެން ބޮޑުވުމާއި އުދަ އެރުމުގެ މައްސަލަތައް ވަނީ ކުރިމަތިވެފައެވެ. ރައްޔިތުން ތިބީ ހައްލަކަށް އެދިއެދިއެވެ.\nވިއްސާރައިގައި ފެންބޮޑުވެ ހާލުގައި ޖެހުނު މީހުންގެ ތެރެއިން 400 އެއްހާ މީހުންނަށް އައްޑޫ ސިޓީ ކައުންސިލުން މިފަހަރު ވަނީ ރޯދަވީއްލުމެއްދީފައެވެ.\n"ރޯދަ ވީއްލުމަށް ޝުކުރު ދަންނަވަން. އެކަމަކު އަޅުގަނޑުމެން ބޭނުމީ މިކަމަށް ދާއިމީ ހައްލެއް." ހިތަދޫން ގެއްލުން ލިބުނު ގެއެއްގެ މީހަކު ބުންޏެވެ. "ކުރީން ސިޓީ ކައުންސިލުން ބުނާނެ ސަރުކާރުގެ އެއްބާރުލުމެއް ނުލިބެއޭ. ސިޓީ ކައުންސިލާ މަސައްކަތެއް ހަވާލުކޮށްފައެއް ނެތޭ. މިހާރު އެމީހުން ބުނާނީ ކީކޭ؟"\nވާރޭވެހި ފެންބޮޑުވާއިރަށް އުދައަރައި ރަށުތެރޭގައި ލޮނުގަނޑު ބޮޑުވާއިރަށް އެމްއެންޑީއެފްގެ މީހުންނާއި ފުލުހުންނާއި ރައްޔިތުން ބާލިދީއާއި ޕަމްޕާއި ކަތިވަޅިއާއި ވަޅިހިފައިގެން ނިކުމެ ބަސްތާތައް ޖަހައި ފެންހިއްކުމަކީ ދާއިމީ ހައްލެއް ނޫނެވެ. ރައްޔިތުންނަށް ބޭނުންވަނީ ގައުމަށް ބޭނުން ވަނީ މައްސަލަތަކުގެ ދާއިމީ ހައްލެކެވެ. ބާލިދީއަކާއި ފެން ޕަމްޕަކުން ދާއިމީ ހައްލެއް ނުހޯދޭނެއެވެ.\nއުދައެރުމާއި ފެންބޮޑުވުން ކުރިމަތިވަނީ ހަމައެކަނި އައްޑޫގެ ރައްޔިތުންނަކަށް ނޫނެވެ. ރާއްޖޭގެ އެހެން އަތޮޅުތަކުގެ ބައެއް ރަށްރަށަށް ވެސް އެކަންތައް އެބަ ދިމާވެއެވެ. ދާއިމީ ހައްލެއް ހޯދިފައެއްނެތެވެ. އެކަމަކު ދާއިމީ ހައްލެއް ނުހޯދެންވީ ސަބަބެއްވެސް ނެތެވެ. އިންތިޚާބުކުރެވިފައިވާ އަޑުގަދަ، ވައުދު ގިނަ، ސަރުކާރެއް ނޯންނަ ދުވަހެއް ނުދެއެވެ. ރައްޔިތުންނަށް ގެއްލުންވާ ކަންތަކުގެ ހައްލު ހޯދައިނުދެވޭނަމަ ސަރުކާރެއްގެ ބޭނުމަކީ ކޮބައިހެއްޔެވެ؟\nއައްޑޫ ރައްޔިތުން ބައިނަލް އަގުވާމީ ކަނޑުގެ ބަނދަރޭ ވައިގެ ބަނދަރޭ މަސް ފެކްޓްރީއޭ އިންޑިއާ މީހުން ހަދާ ޕޮލިސް ޓްރޭނިން ސެންޓަރޭ، ކިޔަކިޔާ ތިއްބާ އެއާޕޯޓެއް ނެތް އަތޮޅުތަކުގެ ރައްޔިތުން ގެސްޓް ހައުސްތަކާއި ހޮޓާތައް ހަދައި ގެސްޓުން ގެނެސް ކުރިއަށް ދެމިލައިފިއެވެ. ރައްޔިތުން ހިންދެމިލައިފިއެވެ. އައްޑޫ ދެން ވެސް އޮންނަންވީ ހުވަފެނެއްގައި ހެއްޔެވެ؟\nއައްޑޫގެ ރައްޔިތުންނަށް ދިމާވެފައިވާ މައްސަލަތަކަށް ދާއިމީ ހައްލެއް ބޭނުމެވެ. ދާއިމީ ހައްލެއް ހޯދައިދޭނޭ ސަރުކާރެއް ވެސް ބޭނުމެވެ.\nރައްޔިތުން ބޭނުންވަނީ ރަށުތެރެއަށް ދެމިގެންދާ އުދައިގެ ލޮނުގަނޑާއި ގޭތެރެއަށް ވަދެގެންދާ ހުޅަނގު މޫސުމުގެ ވާރޭފެންގަޑު ބަލާކަށް ނޫނެވެ. ބޭނުމީ ވަޒީފާތަކާއި ތަނަވަސްކަމެވެ. އެދުވަސް ފެންނާނީ ކޮންއިރަކުން ހެއްޔެވެ؟


Naasiraai Raanee Beynun Kurehvi Car Neelamah! Anekkaves Thaareehge There Ah\nނާސިރާއި ރާނީ ބޭނުން ކުރެއްވި ކާރު ނީލަމަށް، އަނެއްކާވެސް ތާރީހުގެ ތެރެއަށް\nލިލީ މަގުގައި ހުންނަ މުލިއާގެ ގަރާޖުގައި ބާއްވާފައި އޮންނަ ޗާވެލޮޮޓް ކާރު ކުންފުނިން 1900 ގެ އަހަރުތަކުގައި އުފެއްދި އިމްޕާލާ ސީރީޒްގެ ފަސް ވަނަ ޖެނެރޭޝަންގެ ކްރީމް ކުލައި ކާރު ފެންނަ މީހަކު ހިތަށް އަރާނެ އެވެ؛ ފެންނަ ފެނުމަށް އެއީ ބާ ދަގަނޑުގެ ގޮތު ނައްތާލަން ވެފައި އޮތް ކާރެކެވެ. ފުރޮޅުތައް ވެސް ހަލާކުވެ ކާރުގެ ކުލަވެސް ވެއްޓިފަ އެވެ. އިންޖީނުގައި ވެސް ދަބަރު ޖަހާފަ އެވެ. މި ހާލަތުގައި އޮތް ކާރެއް ބާ ދަގަނޑުގެ ގޮތުގައި ދޫކޮށްލުން ފިޔަވައި އެއިން މީހަކު ކުރާނީ ކޮން ބޭނުމެއް ހެއްޔެވެ؟\n"މިއީ ވަރަށް ތާރީހީ ކާރެއް. މިއަށް ޝައުގުވެރިވެގެން ވަރަށް ގިނަ ބަޔަކު އެބަ އާދޭ. މި ކާރު ނީލަމުގައި ވިއްކާލަން ސަރުކާރުން ވަނީ ނިންމާފައި،" ގަރާޖުގެ މުވައްޒަފަކު ބުންޏެވެ.\nރާނީ ކާރުކޮޅުން ފައިބައިވަޑައިގަންނަވާއިރު ރައީސް ނާސިރު އިސްތިގުބާލުގައި: އެ ކާރު ނީލަން ކިޔަން ވަނީ ތައްޔާރުކޮށްފައި.\nދުވަސްވެ ފަނާވަމުންދާ އެ ކާރަކީ ހަގީގަތުގައި ވެސް ތާރީހީ އަދި ޝަރަފުވެރި ކާރެކެވެ. ސަރުކާރުން ބޭނުންވާ ގޮތަށް ނިލަމުގައި ވިއްކާލާނަމަ ބޮޑު އަގެގައި ގަތުމަށް އެތަކެއް ބަޔަކު ކިޔޫ ހަދާފާނެ ކާރެކެވެ.\nމި ކާރަކީ ކުރީގެ ރައީސް އިބްރާހިމް ނާސިރުގެ ވެރިކަމުގައި ދައުލަތުގެ ނިޝާން ޖަހައި ނާސިރުގެ ރަސްމީ ދަތުރުފުޅުތަކުގައި ބޭނުން ކުރެއްވި ކާރެކެވެ. ރައީސް ނާސިރުގެ ސަބަބުން އެ ކާރު ހާއްސަވެ، ކާރަށް ޝަރަފުވެރިކަން ލިބިގެންދާއިރު އެ ހައިބަތާއި ޝަރަފު އެ ކާރަށް އިތުރުކޮށްދޭ މުހިންމު، ތާރީހީ އެހެން ސަބަބެއް ވެސް އެބައޮތެވެ. މި ހާއްސަ ކާރަކީ އިނގިރޭސި ރާނީ ކުއީން އެލިޒަބަތު ދޭއް، 1972 ގައި މާލެއަށް ކުރެއްވި ދަތުރުފުޅުގައި އެކަމަނާ ވެސް ބޭނުންފުޅު ކުރެއްވި ކާރަށް ވުމުންނެވެ. އެހެން ކަމުން މިއީ ހައިބަތެއް އޮތް ޝަރަފުވެރި ކާރެކެވެ. ތާރީހީ ކާރެކެވެ. ބާދަގަނޑުގެ ގޮތުގައި ދޫކޮށްލެވެން ނެތް ކާރެކެވެ.\nމިހާރު އެކާރުކޮޅުގެ އެތެރެ. -- އަވަސް ފޮޓޯ: ހުސެން ސިނާން\nއިނގިރޭސި ރާނީގެ ދަތުރުފުޅަށް 43 އަހަރު، މިއަހަރު ފުރޭ އިރު މި ހާއްސަ ކާރަށް އެއަށް ވުރެ މާ ގިނަ ދުވަސް ވެދާނެ ކަމަށް ބެލެވެ އެވެ. އެހެން ނަމަވެސް ތާރީހީ ގޮތުން ސީދާ އެ އެކާރުގެ މާ ގިނަ ތަފުސީލެއް މިހާރަކު މުޅީން ސާފުވާކަށް ނެތެވެ.\nސަރުކާރުގެ އޮފިޝަލަކު ވިދާޅުވި ގޮތުގައި ނާސިރާއި ރާނީވެސް ބޭނުންފުޅު ކުރެއްވި އެ ކާރު ނީލަމުގައި "ދުއްވާލަން" ނިްމާފައިވާއިރު ކާރުގެ ނީލަން ފަށާނީ 50،000ރ. އިންނެވެ. މި ހަފްތާ ނިމުުމުގެ ކުރިން، އެ ކާރު އެމްޓީސީސީގެ ނީލުގައި ވިއްކާލާނެ އެވެ.\n"ރާއްޖޭގެ ފަރާތްތަކުން ވެސް ބޭރުގެ ފަރާތްތަކުން ވެސް މި ކާރުގެ ނީލަމުގައި ބިޑް ކުރުމުގެ ފުރުސަތު އޮންނާނެ،" އެ އޮފިޝަލް ވިދާޅުވި އެވެ.\nމިހާރު ވެސް މި ކާރަށް ޝައުގުވެރިވާ އެތައް ބަޔަކު އެބަ ތިއްބެވެ. ކާރުގެ ނީލަމަށް ރާއްޖެ އާއި ރާއްޖޭން ބޭރުން ލޯ އަޅައި ނީލަމުގައި ކިޔޫޖެހޭނެ ވިޔަފާރިވެރިން ތިބޭނެ އެވެ. ތާރީހީ ގޮތުން އަގު ބޮޑު ކާރަކަށްވުމުންނެވެ. ހަފުތާއެއްހާ ދުވަހުގެ ތެރޭގައި ކާރު ނީލަމުގައި އާދައިގެ އަގެއްގައި ދާނެ ކަމަކަށް ނުބެލެވެ އެވެ. އެހެން ކަމުން ކާރު އަނެއްކާވެސް ތާރީހުގެ ތެރެއަށް ވަދެގެންދާނެ އެވެ.


ވަޢުދު (ފަންސަވީސްވަނަ ބައި) – Esfiya\nދީނީ ލޯބި November 3, 2019\nސޫޓްގެ ނަންބަރު ޖަހާލުމަށްފަހު ދޮރު ހުޅުވާލަމުން އޭނައަށް އެތެރެއަށް ވަދެވުނީ ރޫރޫއަޅާ އަޑަކުން މަލާކްގެ ނަމުން ގޮވަމުންނެވެ. ވެފައިވި ހާސްކަމެއްގެ ސަބަބުން އޭނަ ވަދެގެން ދިޔައީ ވެސް ސޫޓްގެ ދޮރު ލައްޕާލުމެއްނެތިއެވެ. އަޔާޒް ވަގުތުން ސީދަލަށް ގޮސް އެ ވީޑިޔޯއިން ސާޝާ މަލާކް ލީ ކޮޓަރިއާއި ހަމައަށް ގޮސް އެ ދޮރު ކައިރިއަށް ދިޔައެވެ. ދޮރާއި ކައިރިވަމުން ދިޔަދިޔަހެން ވެސް އޭނައަށް ކުކުރުމެއްގެ އަޑު އިވެމުން ދިޔައެވެ. ކުޑަކޮށް ހުއްޓިފައި ހުރުމަށްފަހު އަޔާޒް ދޮރު ހުޅުވާލުމާއެކު އޭނަ ގަނޑުވިއެވެ. ބިންމަތީގައި އޮތް ދެލޯ މެރިފައިވި މަލާކްގެ އަތްފައި ގަދައަށް ތުރުތުރު އަޅަމުން ދިޔައިރު އޭނަގެ މޫނުމަތީގައިވި އަސަރުންނާއި އޭނަގެ ކުކުރުމުން އޭނަވީ ގަދަ ވޭނެއްގައިކަން އެނގެއެވެ. އެތަން ފެނިފައި އަޔާޒަށް ވަގުތުން ކޮޓަރިއަށް ވަދެ މަލާކްގެ ކައިރިއަށް ތިރިވެލަމުން މަލާކް އޭނަގެ އަތުތެރެއަށް ލިއެވެ. އެއާއެކު އަނެއްކާވެސް އޭނަގެ ލޮލުން ދިލަނަގަން ފެށިހެން އޭނައަށް ހީވި ވަގުތު އޭނައަށް މަލާކްގެ ނަމުން ގޮވާލެވުނެވެ. އޭނަގެ އަޑު ރޮވިފައިވާ ގޮތަކަށް ނިކުތް ގޮތުން އޭނަ ޙައިރާންވިއެއްކަމަކު އެވަގުތު އެކަމާމެދު ވިސްނަން އޭނަ ނުކުޅެދުނެވެ. އޭގެ ބަދަލުގައި އޭނައަށް އޭނަގެ އަތުތެރޭގައި އޮތް އަންހެން ކުއްޖާ އޭނައާއި ގާތްކޮށްލަމުން އެކުއްޖާގެ ގައިގައި ބައްދާލެވުނީ ލޯތްބާއި އެކީގައެވެ. މި ދުނިޔޭގައި އޭނައާއިމެދު އިޚްލާޞްތެރި ހިތަކުން އަޅާލާނެ މީހަކު ހުރިއްޔާ އެ އަންހެން ކުއްޖާ އެމީހާއަށް ވާނެކަން ޔަޤީންކުރެވުނު ހިނދު އަޔާޒްގެ ހިތް ލޯބިން ފުރިގެންއައެވެ.\nމައުވާ ބަލަބަލާ ހުއްޓާ އަޔާޒް އޭނަގެ އަތްދަނޑިމައްޗަށް މަލާކް ނަގަމުން ކޮޅަށް ތެދުވިއެވެ. އަދި މަލާކްގެ މޫނުން ނަޒަރު ވަކި ކުރުމެއްނެތި ކޮޓަރިން ނިކުންނަން ދިމާކުރިއެވެ. މައުވާ އުޅުނީ އަޔާޒްގެ ނަމުން ގޮވަމުން ތިއީ ކީއްކުރަނީތޯ އަހައި އަޔާޒް އެހާ ހިސާބުންވެސް ހުއްޓުވާށެވެ. އެހެނަސް އަޔާޒް އޭނައަށް ބެލުމެއްވެސް ނެތި ކުރިއަށް އަންނަމުން ދިޔަގޮތުން ދޮރު މަތިން ދުރުވާން މައުވާއަށް މަޖުބޫރުވިއެވެ. އޭނަ ނުރުހުމުގެ ނަޒަރަކުން ބަލަން ހުއްޓާ އަޔާޒް މަލާކާއެކީ އޭނައަށް ފަސްދީފައި ގޮސް މިޞްރާބުޖެހީ މުޅި އެ ސޫޓްގައި ވެސް ހުރި އެންމެ ބޮޑު ކޮޓަރިއަށެވެ. އެއީ އަޔާޒް ޢާއްމުގޮތެއްގައި ނިދާ ކޮޓަރިކަން މައުވާއަށް އެނގުންވި ވަގުތަކީ އަޔާޒް އޭނަ ނަފްރަތުކުރާ އަންހެން މީހާއަކީ އެކޮޓަރިއަށް ވަން ވަގުތެވެ. ދެމީހުން ލޯ މަތިން ގެއްލުނު ވަގުތު މައުވާއަށް ރުޅިން ރަތްވެ ހުރެ ހަޅޭކަކާއެކީ އެއްފައި ބިންމަތީގައި ޖަހާލެވުނެވެ. އެއަށްފަހު ރުޅިވެރިކަމާއެކީ ފުން ނޭވާތަކެއް ލަމުން ކުއްލިއަކަށް އަވަސް ފިޔަވަޅުތަކެއްގައި އެތަނުން ދާން ހިނގައިގަތެވެ.\nކޮޓަރިއަށް ވަދެގެން ގޮސް އަޔާޒް މަލާކް އެނދުމަތީގައި ބޭއްވިއެވެ. އޭރުވެސް މަލާކްގެ ދެއަތާއި ފައިގައި ތުރުތުރެއްވިއެވެ. މަލާކަށް ބަލަން ހުރެފައި އަޔާޒް އޭނަގެ ޖީބުން ފޯނު ނަގައި ނަންބަރަކަށް ގުޅާލަމުން ފޯނު ކަންފަތުގައި ޖައްސާލިއެވެ.\n“ހެލޯ….އަޅުގަނޑު މި ކިޔައިދޭ ބޭސްތައް ސޫޓް 322 އަށް ގެނެސްދިނުން އެދެން…..” އަޔާޒް އެހެން ބުނެ މަލާކަށް ބޭނުންވާނެ ބޭސްތަކާއި އިންޖެކްޝަންތައް ކިޔާލަދިނެވެ. އޭނަ ފޯނުން ވާހަކަ ދައްކަމުން ދިޔައިރު ތުރުތުރު އަޅަމުން ދިޔަ އަތުން މަލާކް އޭނަގެ އަމިއްލަ ފައިގައި އަތްޖައްސަން މަސައްކަތް ކުރަމުން ދިޔަތަން އަޔާޒަށް ފެނުނެވެ. އަޔާޒް ފޯނު ކަނޑާލި ވަގުތު މަލާކް އެކަން ކުރަން ނުކުޅެދުމުން ފައިގައިވި ރިހުމާއެކު ވޭނީ އާހެއްގެ އަޑު ލެއްވިއެވެ. އެ މަންޒަރު ބަލަން ހުރެފައި އަޔާޒް އޭނަގެ ކަކޫމައްޗަށް ތިރިވިއެވެ. އެއަށްފަހު މަލާކްގެ ވޭނުން ފުރިގެންވި އަސަރެއްވި މޫނަށް ބަލަން ހުރެފައި އޭނަގެ ދެއަތް މަލާކްގެ އެއްފައިގައި އެޅިއެވެ. އެއަށްފަހު އެހެން އެއްވެސް ކަމަކަށްވުރެ ބޮޑަށް މަލާކް އޭނަގެ އެހީ ބޭނުންވާކަން ދަނެގެން ފައިގެ އެކި ހިސާބުގައި މަޑުމަޑުން ހިފަން ފެށިއެވެ. އޭނަ ހިފަން ފެށިތާ މާ ގިނައިރެއްނުވެ މަލާކްގެ ތުރުތުރުތައް އިހުނަށްވުރެ ކުޑަވެގެން ދިޔައެވެ. އޭނަ އުއްމީދު ކުރިވަރަށްވުރެ އަވަހަށް މަލާކްގެ ޙާލަތަށް ބަދަލެއް އައުމުން ލިބުނު ހިތްހަމަޖެހުމާއެކީ މަލާކްގެ މޫނަށް އަޔާޒަށް ބަލާލެވުނީ ލުއި ހިނިތުންވުމަކާއި އެކީގައެވެ.\nއޭގެ އިރުކޮޅެއްފަހުން އޭނަ އޯޑަރު ކުރި ބޭސްތައް އައުމުން އަޔާޒް މަލާކަށް ފަރުވާ ދޭންފެށީ އެއީ ހޮސްޕިޓަލެއްހެން ހީވާ ފަދައަކުންނެވެ. މަލާކަށް އިންޖެކްޝަން ދިނުމަށްފަހު އައިވީއެއް ވެސް ގުޅާލީ ކޮޓަރީގައި އެއްޗެހި އަޅުވަން ހުންނަ އެތީގެ އެހީގައެވެ. އޭނަ އެކަންތައް ކުރިތާ 15 ވަރަކަށް މިނެޓް ފަހުން މަލާކް މުޅިންހެން ހިމޭންވެގެން ދިޔައެވެ. އެކަން ފާހަގަވުމުން މަލާކަށް ބަލަން ހުރެފައި އަޔާޒަށް ހަމަޖެހުމުގެ ނޭވައެއް ލެވުނެވެ. އޭނަ އެހެން ހުރެފައި މަލާކަށް ފަސްދެމުން އެނދުގެ ކުރިމައްޗަށްވާ ގޮތަށް ހުރި ސޯފާއާއި ދިމާލަށް މިޞްރާބުޖެހީ ކޮންމެ ރެއެކޭ އެއްފަދައިން އޭގައި ނިދާލުމަށެވެ. އެއީ ރަޝިޔާއަށް އައި ފުރަތަމަ ރޭ އަޔާޒާއި މަލާކްއާ ދެމެދު ނިންމުނު ނިންމުމެކެވެ. މަލާކް ފުރަތަމަ އުޅުނީ އަޔާޒަށް އެނދު ދީފައި ސޯފާގައި އޮންނާށެވެ. އެހެނަސް މަލާކަށް ގެނެވޭ ޙަރަކާތަކުން އޭނަ އެހާ ކުޑަ ތަންކޮޅަކުން ވެއްޓުން ނުހަނު ގާތްކަން ދަނެގެން އަޔާޒް މަލާކަށް އެނދު ދިނެވެ. އަޔާޒް ފުރަތަމަ ނިންމީ މަލާކަށް އެކޮޓަރި ދީފައި އޭނަ އެހެން ކޮޓަރިއެއްގައި ނިދާށެވެ. އެހެނަސް ކީއްވެކަމެއް ނޭނގެއެވެ. އޭނަ މަލާކް އެކަނި ދޫކޮށްފައި އެހާ ދުރުގައި އޮންނާކަށް ބޭނުމެއްނުވިއެވެ. މަލާކް އެކަނި އޮތްވާ ގޮތެއް ދިމާވެދާނެއޭ ހިތް ބުނަމުން ދިޔަ މިންވަރުންނެވެ. މިވީހާ ދުވަހު މަލާކާއެކީ އެއްކޮޓަރިއެއްގައި ހޭދަވި ރޭތަކުން އަޔާޒް ލަފާކޮށްގެން ހުރި ހުރިހާ ކަންތައް އޭނައަށް ފެންނަމުން ދިޔައެވެ. ދޭތެރެދޭތެރެއިން މަލާކް ނިދީގައި ވެސް ސިއްސައިގެން ދާ މަންޒަރު ފެނިފައި ކުރީކޮޅު އޭނަ މަލާކަށް އެހީވާން ބޭނުންވިއެވެ. އެހެނަސް ސިއްސައިގެންދާ ކޮންމެ ފަހަރަކު މަލާކް ރުޅި މޫނު ހަދަމުން އަނެއްފަރާތަށް އެނބުރެމުން ދިޔަ ގޮތުން އޭނައަށް މަންޒަރު ބަލަން އިނދެވެނީ ހެވިފައެވެ.\nއެވަގުތުކޮޅުތައް ހަނދާންކުރަމުން އަޔާޒަށް އެވަގުތުވެ ހިނިތުންވެވެން އުޅެނިކޮށް ކުއްލިއަކަށް މަލާކް ސިއްސައިގެންދާ ހިނދު އޭނަ އެތެރެއަށް ދަމާ ކުރު ނޭވާގެ އަޑު އިވިގެން ދިޔައެވެ. އަޔާޒް ބަލާލި ވަގުތަކީ އެހެން ރޭ ތަކާއި ޚިލާފަށް އެ ކުޑަ ޙަރަކާތުން ވެސް މަލާކްގެ މޫނުމަތިން ތަދުވެގެން އުޅޭ ފަދަ އަސަރެއް ފެނިގެން ދިޔަ ވަގުތެވެ. އެ ހިނދު އަޔާޒަށް އަނެއްކާވެސް މަލާކްގެ ކައިރިއަށް ދެވުނީ ދެވަނަ ވިސްނުމެއްނެތިއެވެ. މަލާކަށް ބަލަބަލާ ހުރެފައި މިފަހަރު އަޔާޒް ފުން ނޭވައެއް ދޫކޮށްލަމުން އެނދުގެ އަނެއްފަރާތަށް ދާން ފެށިއެވެ. އެފަރާތަށް ދެވުމާއެކު އޭނައަށް އެނދުގެ ޑުވެޓް ހިއްލައި އެނދަށް އެރެން ފެށި ގޮތުން ޚުދު އޭނަ ވެސް ޙައިރާންވިއެވެ. އޭނައަށް މިކުރެވެނީ ކޮންކަމެއްތޯ ހިތަށްއެރިއެވެ. އޭނައަށް ނޭނގުނެވެ. އެހެނަސް އޭނައަށް އެނގުނުހާ ކަމަކީ އެރޭ އޭނަ މަލާކްގެ ގާތުގައި ނެތްނަމަ އޭނަގެ ހިތަށް ހަމަޖެހުމެއް ނުލިބޭނެކަމެވެ. އަޔާޒް އެނދަށް އަރައި މަލާކާއިވީ ފަރާތަށް އެނބުރެމުން މަލާކާއި ނުހަނު ގާތްކޮށް އޮށޯތެވެ. މަލާކްގެ މޫނަށް ބަލަން އޮވެފައި އަޔާޒް މަލާކްގެ އަތަށް ނަޒަރު ހިންގާލިއެވެ. އެހިނދު އައިވީ ގުޅާފައިވި އަތުގެ އިނގިލިތައް ކުއްލިކުއްލިއަށް މައްޗަށް ހިއްލެމުން ދިޔަތަން ފެނިފައި އަޔާޒް އެ އަތްމަތީގައި އޭނަގެ އެއްއަތް އަޅާލިއެވެ. އެއާއެކު މަލާކަށް އެކަން އެނގުންވީ ފަދައަކުން މަލާކް ދެންވެސް ދެލޯ މެރިފައި އޮވެ އަޔާޒާއިވީ ފަރާތަށް އެނބުރި އޭނަގެ މޫނު އަޔާޒްގެ މޭމަތީގައި ޖައްސަމުން އިހުނަށްވުރެ އަޔާޒާއި ގާތްވެލިއެވެ. ވަމުން ދިޔަ ގޮތުން އަޔާޒްގެ ހިތަށް ލިބިގެން ދިޔަ ސިހުންތަކާއެކީ އޭނައަށް ޙަރަކާތެއްކުރަން ނޭނގިފައި އޮވެވުނެވެ. އެހެނަސް މަލާކްގެ ހޫނު ނޭވާތައް އޭނަގެ މޭމަތިން އިޙްސާސްކުރެވެން ފެށުމުން އަޔާޒަށް މަލާކްގެ ގައިގައި ބައްދާލެވުނީ ބޭއިޚްތިޔާރުގައެވެ. އެ ހިނދު ހިތަށް ލިބުނު އާދަޔާ ޚިލާފު ހަމަޖެހުމާއެކީ އަޔާޒަށް ދެލޯ މަރާލެވުނެވެ. ވެފައި ހުރި ވަރުބައްޔެއްގެ ސަބަބުން ނުހަނު އަވަހަށް އޭނަވެސް ފުން ނިންޖެއްގެ ތެރެއަށް ގެނބުނެވެ.\nއޭގެ އަނެއްދުވަހު އަޔާޒަށް ހޭލެވުނީ ހެނދުނު 8 ޖަހައި ބޮޑުވި ފަހުންނެވެ. ހޭލެވުނުއިރު އޮވެވުނު ތަނާއި އޮވެވުނު ގޮތް އެނގުންވުމުން އަޔާޒަށް ވަގުތުން ތެދުވެވެން އުޅުނެވެ. އެހެނަސް އޭނަގެ އަތުތެރޭގައި އޮތް އަންހެން ކުއްޖާގެ ސަބަބުން އޭނަ ޖެހިލުންވިއެވެ. އޭނަ ކުޑަކޮށް ދުރުވެލަމުން މަލާކްގެ މޫނަށް ބަލާލި ވަގުތު އޭނަ އުއްމީދުކޮށްގެން ހުރީ ހަމަޖެހިފައިވި އަސަރެއް އެމޫނުމަތިން ފެނިގެންދާނެ ކަމަށެވެ. އެހެނަސް އެ ހަމަޖެހުމާއެކީ އެ ތުންފަތްމަތިން ލުއި ހިނިތުންވުމެއް ފެނިފައި ޤަބޫލުކުރަން ނޭނގިފައި އިރުކޮޅެއް ވަންދެން އަޔާޒަށް އޮވެވުނެވެ. މަލާކް ހިނިތުންވީ އޭނަ މަލާކްގެ ކައިރީގައި އޮންނާތީތޯ ހިތަށްއެރިއެވެ. އެހެނަސް އެހެންވާނީ ކިހިނެއްހެއްޔެވެ؟ މަލާކް އެކަމާމެދު ހިނިތުންވާނީ އެކަން އެނގިގެން ނޫން ހެއްޔެވެ؟ ނޫނެކެވެ. މަލާކަށް ހިނިތުންވެވިފައިވާނީ ފެނިފައިވާ ހުވަފެނެއްގެ ސަބަބުންކަމަށް އެންމެ ފަހުން އަޔާޒަށް ނިންމުނެވެ.\nކޮންމެ ގޮތެއްވިޔަސް އަޔާޒަށް އޭނައާއި ނުހަނު ގާތުން ފެނުނު އެ ސޫރަ ރީތިވިއެވެ. އެގޮތުގައި އެތައްއިރެއް ވަންދެން އޮންނަން ހިތަށްއެރި ހިނދު އޭނަ ޙައިރާންވިއެވެ. އެހެނަސް ޙައިރާންވާންވީ ސަބަބެއް ނެތް ކަމަށް އޭނަ އަމިއްލަ ނަފްސުގާތު ބުނެލައިފިއެވެ. މިގޮތަށް ކައިރިން އަންހެން ކުއްޖަކު ފެނުމުން އޭނައަށް ރީތި ނުވާނީ ކޮން އަންހެން ކުއްޖެއްތޯ އަހައި އޭނަގެ ހިތް ދެއްކި ބަހަނާއިންނެވެ. އެ ބަހަނާއާއެކީ ވެސް އޭނަ އަމިއްލަ ނަފްސާއި ކަހަލަ ގޮތަކަށް ހިނިތުންވެލަމުން މަލާކާއި ދުރުވާން ޖެހުނީ ހިތާއި ދެކޮޅަށެވެ. އެކަމާމެދު ވެސް އިތުރަށް އަޖާއިބުވެގެން ދިޔައެއްކަމަކު އޭނަ އެކަމާމެދު ވިސްނުމެއްނެތި އެނދުން ފޭބުމަށްފަހު ކޮޓަރިން ނިކުންނަން ދިޔައެވެ.\nކޮޓަރިން ނިކުމެގެން ދިޔުމަށްފަހު އަޔާޒް ބަދިގެއާއި ދިމާލަށް މިޞްރާބުޖެހީ ކޮފީއެއް ބޯލުމަށެވެ. މަގަކަށް ކޮފީ ހަދައި ނިމުނު ވަގުތު ސިޓިންގް ރޫމުން ވައިބާރގެ ރިންގްޓޯން އޭނައަށް އިވެން ފެށިއެވެ. ޙައިރާންކަމެއްގެ ތެރޭގައި އޭނަ ކޮފީ ތަށި ހިފައިގެން ސިޓިންގް ރޫމަށް ދިޔައިރު ރިންގުވަމުން ދިޔައީ ސިޓިންގް ރޫމުގެ މޭޒުމަތީގައި އޮތް މަލާކްގެ ފޯނެވެ. އަޔާޒް ގޮސް ފޯނު ނަގައި ބަލާލިއިރު ސްކްރީނުން ބޮޑުމަންމަގެ ނަން ފެނިފައި އޭނައަށް ހިނިތުންވެލެވުނެވެ. އޭނަ ވަގުތުން ފޯނު ނަގައި ކަންފަތުގައި ޖައްސާލިއެވެ.\n“ހެލޯ ބޮޑުމަންމާ….” އަޔާޒް ސޯފާގައި އިށީންނަމުން ޖަވާބު ދިނެވެ.\n“ވަޢަލައިކުމުއްސަލާމް….ހާދަ ނުލަފާ ގަޑިއެއްގައޭދޯ މި ގުޅާލެވުނީ؟ ގުޅަން އުޅުނު ކުއްޖާގެ ފިރިމީހާ މި ފޯނު ނެގީ….ބާއްވަނީ އިނގޭ ފަހުން އެބަ ގުޅަން.” ބޮޑުމަންމަ ހެވިފައިހުރެ ވާހަކަ ދައްކަމުން ގޮސް ބާއްވަން އުޅުމުން އަޔާޒަށް ވާހަކަ ދެކެވުނެވެ.\n“ނޫނޭ ނޫނޭ….އެހެންނެއްނޫން އަސްލު…” ބޮޑުމަންމަ އޭނައާއި މަލާކްއާމެދު ވިސްނިގޮތް ސިފަވުމުން އަޔާޒް ގަތް ލަދާއެކީ އެހެން ބުނެލެވުނީ ހެވިފައިހުރެއެވެ. އެ އިޙްސާސް ދެގުނަވެގެން ދިޔައީ ރޭ އޭނަ ނިދަން އޮތީ މަލާކާއި ކިހާ ކައިރީގަކަން އެނގުންވުމުންނެވެ.\n“އެހެންތަ؟ ދެން ކިހިނެއްވެގެން އަޔާޒް މި ފޯނު ނަގަންވީ؟ މަލާކް ކޮބާ؟ އަޔާޒް ނަމާދުކުރިންތަ؟” ބޮޑުމަންމަ އާދައިގެ މަތިން ސުވާލުކުރިއެވެ.\n“އަދި ނުކުރަން ބޮޑުމަންމާ….ދެންމެ މި ހޭލީ. ރޭގަ ކުޑަ ކަންތައް ގަނޑެއްގެ ތެރޭގަ އުޅެފަ ވަރަށް ދަންވި ފަހުން ނިދުނީ…..” އަޔާޒަށް ކިޔައިދެވުނެވެ.\n“ސުބްޙާނަ ﷲ! ކޮން ކަންތައްގަނޑެއް އަނެއްކާ؟” ބޮޑުމަންމަ ކަންބޮޑުވުމަކާއެކީ އަހާލުމުން އަޔާޒަށް ދެލޯ މަރާލެވުނެވެ.\n“އެއީ ބޮޑުމަންމާ…..މަލާކް ކުޑަކޮށް ބަލިވެ އުޅޭތީ މިއުޅެނީ. ރޭގަ ކުޑަކޮށް ސަކަރާތްވީ. މިހާރު ވަރަށް ބޮޑުތަން ރަނގަޅުވެފަ އޮތީ އަހަރެން ބޭސް ދިނީމަ. ދެ ތިން ދުވަހަށް އަރާމުކުރީމަ ރަނގަޅުވާނެ.” އަޔާޒް ކިޔައިދިނެވެ. އޭނަ އެއްގޮތަކަށްވެސް ރޭ ހިނގި ކަންތައް ބޮޑުމަންމައަށް ކިޔައިދޭން ބޭނުމެއްނުވިއެވެ.\n“އިން ޝާ ﷲ…..މަލާކް ރަނގަޅަށް ބަލައްޗޭ ދަރިފުޅު….ފަރީދައްތަ ބޮޑުމަންމައަށް ކިޔައިދިން އެ ރަށަށް އަނުމް ހޯދަން ދިޔަ ދުވަހު މަލާކްއާ ބެހޭގޮތުން އިވުނު ވާހަކަތައް. ސިކުނޑީގެ މައްސަލައެއް ޖެހިފަޔޯ މަލާކް ހުންނަނީ.” ވަސީމާ ކިޔައިދިނެވެ.\n“ތިކަން އެނގޭ ބޮޑުމަންމާ….އެކަމަކު އެއީ މާ ބޮޑު މައްސަލައެއްނޫން.” އަޔާޒް ބުނެލިއެވެ.\n“ކިހިނެއް އެނގެނީ؟ މަލާކް ބުނީތަ؟” ވަސީމާއަށް އަހާލެވުނެވެ.\n“ނޫނޭ…..އަހަންނަށް ހަމަ އެނގެނީ.” އަޔާޒް އެވަގުތު ކިޔައިދޭން ބޭނުމެއް ކުރު ގޮތަކަށް ބުނެލިއެވެ. އެ ވާހަކަ އިވިފައި ބޮޑުމަންމަ ފުން ނޭވައެއް ދޫކޮށްލި އަޑު އިވުނެވެ.\n“ހަމައެކަނި އެކަމާހެދި މަލާކް ދޫކޮށްނުލައްޗޭ ދަރިފުޅު. މަންމައަށް ހަމަ ޔަޤީން ދަރިފުޅު ހިތް ފުރޭހާ ވަރަށް މަލާކް ދަރިފުޅަށް ލޯބި ދޭނެކަން. ރަނގަޅު އަންހެން ކުދިންނަކީ އެމީހުންގެ ޒާތުގައި ވެސް އެންމެންނަށް ހެޔޮހިތުން ކަންތައް ކޮށްދޭ ބައެއް. ވަކިން ޚާއްޞަކޮށް އެމީހުންގެ ފިރިންނަށްޓަކައި އެމީހުންނަށް ވެވުނުހާ ވަރަކުން ކަންތައް ކޮށްދޭނެ. ކޮށްނުދޭތަ މަލާކް؟” ބޮޑުމަންމަ އެ ސުވާލު ކޮށްލިތަނާހެން އަޔާޒަށް ސިފަވެގެން ދިޔައީ ރޭ އޭނަ ބެލި ސީސީޓީވީ ފުޓޭޖެވެ. އެ ވީޑިޔޯއިން މަލާކް އޭނައަށްޓަކައި ވޭނުގައި ވެސް ދެފައި މައްޗަށް ކޮޅަށް ތެދުވި މަންޒަރު ސިފަވުމުން އަޔާޒްގެ ގައިން ހީބިހި ނެގިއެވެ.\n“ކޮށްދޭ….” އަޔާޒަށް އެހެން ބުނެލެވުނީ ބޭއިޚްތިޔާރުގައެވެ. އަޔާޒްގެ އެ ބަސް އިވިފައި ފޯނުގެ އަނެއްކޮޅުގައި ހުރި ވަސީމާއަށް ހިނިތުންވެލެވުނެވެ.\n“އެހެންވީމަ މަލާކްގެ އަތުން ދޫކޮށްނުލައްޗޭ…މަލާކް ކޮންމެ ގެއްލުމަކާއި ހިތާމައަކުން ރައްކާތެރިކޮށްދޭތި….އެއީ މަލާކްގެ ހެޔޮ ކަމުގެ ބަދަލުގަ އަޔާޒްއަށް ކޮށްދެވެން އޮތް ކަމަކީ….އާނ ދެން ބާއްވަނީ އިނގޭ. ދެކުދިން ނަމާދު ކުރާތި ކިތަންމެ ދުރުގަ ތިއްބަސް. އެއީ ބޮޑުމަންމަގެ ނަޞޭޙަތަކީ. އަދި އަޔާޒްގެ ބައްޕަގެ ވެސް ނަޞޭޙަތަކީ.” ބޮޑުމަންމަ ބުނެލިއެވެ.\n“އާނ ބޮޑުމަންމާ….އޯކޭ.” އަޔާޒް އެހެން ބުނެލުމުން އެކޮޅުން ވެސް ފޯނު ކަނޑާލެވުނެވެ. އެއާއެކު އަޔާޒް އަނެއްކާވެސް ކޮފީ ތަށިން ކޯވަރެއް ދަމާލަމުން އެ ތަށި މޭޒުމަތީގައި ބެހެއްޓިއެވެ. އޭގެ ދެވަނަ ސިކުންތުގައި އޭނައަށް އޭނަގެ ކޮޓަރީގެ ދޮރާއި ދިމާލަށް ބަލާލެވުމުން ދަމާ ބާރެއްގެ އިޙްސާސް އޭނައަށް ކުރެވުނެވެ. އޭނައަށް ކޮޅަށް ތެދުވެލަމުން އަނެއްކާވެސް ކޮޓަރިއާއި ދިމާލަށް ދެވުނީ ހަމަ އެއްވެސް އިޚްތިޔާރަކާއި ނުލައެވެ. ކުޑަކޮށް ހުޅުވިފައިވި ކޮޓަރީގެ ދޮރު ހުޅުވާލި ވަގުތު މަލާކް ދެލޯ ތަގުޅިކޮށް ދެލޯ މަޑުމަޑުން ހުޅުވަމުން ދިޔަ މަންޒަރު އޭނައަށް ފެނުނެވެ. އޭރުވެސް މަލާކްގެ ތުންފަތްމަތީގައިވި ހިނިތުންވުން ފެނިފައި އަޔާޒަށް ލަސްލަހުން އެދިމާލަށް ދެވުނީ ޙައިރާންކަން އެކުލެވިފައިވި ހިނިތުންވުމަކާއި އެކީގައެވެ. އޭނަ ގޮސް އެނދުގެ ކައިރީގައި ހުއްޓިލީ ވަގުތު ލޯ ހުޅުވާލި މަލާކަށް އޭނަ ފެނުނީއެވެ. އާދައިގެ މަތިން އުއްމީދުކޮށްގެން ނެތް ކަމެއް ފެނުމުން މަލާކް ސިހިގެން ދިޔައެވެ. އެހެނަސް އެއީ ކުޑަ ސިހުމަކަށްވުމުން ރެއާއި ޚިލާފަށް އޭނަގެ ގައިގައި ރިހުމެއް ނުއުފެދެއެވެ.\n“އަނހަ! މިއީ ހާދަ ސިހޭ ސުޕާރ ހީރޮއިންއެކޭ. ރޭގަ ބޮޑު މާ ސިންގާ ދެ ފިރިހެނުން ތިއްބާ ކަންތައް ކުރި ގޮތް ފެނިފަ މަ ހީކުރީ މި ކުއްޖާ ދެން އެއްވެސް ކަމަކަށް ނުސިހޭނެކަމަށް.” އަޔާޒް ސަމާސާ ރާގަކަށް ވާހަކަ ދެއްކިއެވެ. އަޔާޒްގެ ވާހަކަ އިވިފައި މަލާކަށް ހީލެވުނެވެ.\n“އަޔާޒްއަށް ކިހިނެއް އެނގުނީ؟” މަލާކަށް އަހާލެވުނެވެ. އެ ހިނދު އަޔާޒް ކަކޫމައްޗަށް ތިރިވެ މަލާކްގެ އައިވީ ގުޅާފައިވި އަތުގައި ހިފީ ކަށި ނައްޓާލުމަށެވެ.\n“އެނގުނު ގޮތަކަށް އެނގުނީ…އަތަށް ދޫކޮށްލަބަލަ މީތި ނައްޓަން.” މަލާކްގެ އަތަށް ބާރުވެފައިވި ގޮތުން އަޔާޒް އެދުނެވެ. އެއާއެކު މަލާކް އެއަތަށް ބަލާލަމުން ދެލޯ ބޮޑުކުރިއެވެ.\n“އަޔާޒް ޕްލީޒް ދެން މި ގަޑީގައެއް ނޫން ވަރަށް ބަލިވެފަ މަލާކް މިހިރީ ތަންކޮޅެއް ފަހުން ޕްލީ….” މަލާކް ހާސްކަމާއެކީ މެދުކެނޑުމެއްނެތި ވާހަކަ ދައްކަން ފެށުމުން އަޔާޒް ނުހަނު އާދައިގެ ގޮތަކަށް ބޭރުގައި އޮތް ފަތާ ފެންގަނޑާއި ދިމާލަށް ޢިޝާރާތް ކުރަމުން އެހެރީ ދޫންޏެއްތޯ އެހިއެވެ. މަލާކް ކޮބައިތޯ އަހައި އެދިމާލަށް ބެލުމުން އަޔާޒް ފަރިތަކަމާއެކީ ސިކުންތެއްގެ ތެރޭގަ ކަށި ނެއްޓިއެވެ. ވެގެން ދިޔަ ތަދާއެކީ އެތެރެއަށް ދަމާލި ނޭވާއާއެކު މަލާކް އެފަރާތަށް ބަލާލި ވަގުތު އަޔާޒް މަލާކްގެ މައުސޫމްކަމާމެދު ހެމުން ކަށި ނެއްޓި ތަނުގައި ކަފަކޮޅެއް އަޅައި ބެންޑޭޖެއް އަޅަނީއެވެ.\n“އަދި އެބަ ހެވެއެއްނު؟ ބަލިމީހާގެ އިޒުނައާ ނުލާ އެގޮތަށް ކަންތައް ކުރޭތަ؟” މަލާކް ނުރުހުންތެރިކަމާއެކީ ސުވާލުކުރިއެވެ.\n“ހެހެ…..ޓު ބީ އޮނެސްޓް ޑޮކްޓަރުން ކުރާ ގިނަ ކަންތައްތަކަކީ ބަލިމީހުން ކުރުވަން ބޭނުންނުވާ ކަންތައް. މަލާކް އެއްބަހެއް ނުވަންތަ އެކަމާ؟ އެނީވޭސް، ތެންކިއު މަލާކް. މަލާކް މިއަދު ބަލި އެނދުގަ އޮންނަން ޖެހުނިއްޔާ އެއީ ހަމައެކަނި އަހަންނަށްޓަކައި ކޮށްދިން ކަމެއްގެ ސަބަބުން. ހިއެއްނުވޭ އޭގެ ބަދަލު އަހަންނަށް ފަސޭހައިން އަދާކޮށްދެވޭނެ ހެންނެއް. އެކަން އެކުރި ބަޔަކު ކުރީ ކީއްވެކަން ހޯދައި އަހަރެން އެމީހުންނަށް އަދަބު ދެވޭތޯ މަސައްކަތް ކުރާނަން މިއަދުން މިއަދަށް ވެސް. އެކަމަކު އެންމެ ފުރަތަމަ ޝުކުރު ޙައްޤުވާ ފަރާތަށް ޝުކުރު އަދާ މިކުރީ.” އަޔާޒް މަލާކްގެ އަތް މަތީގައި އަތް އަޅަމުން މަލާކާއި ހަތަރުކަޅި ހަމަކޮށްގެން ހުރެ ބުނެލިއެވެ. އެ ހިނދު އެ ދެ ހިތުގައި ވެސް އާދަޔާ ޚިލާފު ޖަޒުބާތުތަކެއް ހިނގާލިއެވެ. ދެމެދަށް ހިމޭންކަމެއް ވެރިވީ އެ ޖަޒުބާތުތައް ދޭހަކުރަން ނޭނގިފައި ދެމީހުން ވެސް ތިބުމުގެ ސަބަބުންނެވެ. އެހެނަސް އެ ހިމޭންކަމަށް ނިމުމެއް ގެނައީ ހިނިތުންވުމެއް ދައްކާލި މަލާކެވެ.\n“ޝުކުރު ޙައްޤުވާ ފަރާތޭ ބުނީމަ ހަނދާންވީ ﷲ މަތިން. މަންމަ އަބަދުވެސް ބުނާނެ އެހެން މީހުންނަށް ވެސް ޝުކުރު އަދާކުރަން ވާނެއޭ. އެކަމަކު ހަނދާން ބަހައްޓަން ވާނެއޭ ހަމައެކަނި ﷲ ގެ އިރާދަފުޅުންކަން އެމީހަކަށް އެގޮތަށް ކަންތައް ކޮށްދިނުމުގެ ތައުފީޤު ލިބުނީ. ހެހެ….އެހެންވީމަ. އަލްޙަމްދުލި ﷲ!” މަލާކް އުޖާލާވި ހިނިތުންވުމަކާއެކީ އެހެން ބުނެލި ހިނދު އަޔާޒްގެ ހަނދާނަށް އައީ އޭނަގެ ބައްޕަވެސް ނުހަނު ގިނައިން އެ ބަސްތައް ބޭނުންކުރާ ހަނދާނެވެ. މަލާކަށްފަހު އޭނަ ވެސް އަލްޙަމްދުލި ﷲ އޭ ކިޔާލި ހިނދު އަޔާޒްގެ ހިތަށް ނޭނގޭ ހިތްހަމަޖެހުމެއް ލިބުނެވެ. މިއީ އޭނައާއި އެއްޢުމުރެއްގެ މީހަކު އޭނައަށް ދީނުގެ ވާހަކައެއް ކިޔައިދިން ފުރަތަމަ ފަހަރަށްވުމުން އެކަމާމެދު ވެސް އުފާވެގެން ދިޔައީ މާ ބޮޑަށެވެ. އެކަމާމެދު މަލާކާއި ހިނިތުންވެގެން އިންދާ މަލާކް އޭނަ ތެދުވަން ބޭނުންވާ ވާހަކަ ބުނެލިއެވެ.\n“އާނ….ތި ވާހަކަ ދައްކަންވެގެންނޭ އަހަރެން މި ހުންނަނީ. ދުވަސްކޮޅަކަށް މަލާކް މުޅިން ވެސް ބެޑް ރެސްޓެއް ނަގަން އެބަޖެހޭ. މިވަގުތު ތުރުތުރު ނޭޅިޔަސް ފަހަރެއްގަ ފައި ބޭލީމަ އަނެއްކާވެސް ތުރުތުރު އަޅަން ފަށާފާނެ. އެހެންވީމަ އެކަނި ހުރެ ފައިބަން މަސައްކަތް ނުކުރައްޗޭ. އަހަރެން ރިސެޕްޝަނަށް ގުޅާފަ ބުނާނަން މަލާކަށް ކަންތައް ކޮށްދޭން ކުއްޖަކު ފޮނުވާށޭ. އަހަރެން ވެސް މިދަނީ ކުޑަކޮށް ފްރެޝްވެލަން ތަނަކަށް ދާންވެގެން. އެބަ ގުޅަން އިނގޭ. އިރުކޮޅަކުން ސްޓާފަކު އަންނާނެ މަލާކް ކައިރިއަށް.” އަޔާޒް ކޮޓަރިން ނިކުތީ އޭނަ ފޯނުން ރިސެޕްޝަނަށް ގުޅަމުންނެވެ.\n“ފް….ފިރިހެނެއްތަ އަންނާނީ؟” މަލާކް ނުހަނު ނުތަނަވަސްވެފައި ސުވާލުކުރިއެވެ. އޭނަ އެ ސުވާލުކުރީ ގިނަފަހަރު އެމީހުންގެ ކާއެއްޗެހި ހިފައިގެން އަންނަނީ ވެސް ފިރިހެނެއް ކަމަށްވާތީވެއެވެ. މަލާކްގެ ސުވާލު އިވުމާއެކު އަޔާޒް ފިޔަވަޅުތައް މަޑުޖައްސާލަމުން މަލާކަށް ބަލާލިއެވެ.\n“ކިހިނެއްވީ؟ އަހަރެން ކަހަލަ ރީތި އަދި ހޮޓް ފިރިހެނަކު ފޮނުވާށޭ ބުނަންވީތަ؟ އެކަމަކު އެކަހަލަ މީހަކު ހޯދުން ވަރަށް ދަތިކަމަކަށްވާނީ…..އެހެންނޫނީ އަހަރެން ވެސް ހެލްޕް ވެދީފާނަމޭ މަލާކް ޗޭންޖް….” އަޔާޒް އެހެން ބުނެ މަލާކްގެ ގާތަށް އަންނަން ފެށުމުން މަލާކް ހަރުއަޑުން ތަކުރާރުކޮށް ނޫނެކޭ ބުނަމުން މޫނުމަތީގައި ޑުވެޓް އަޅާލިއެވެ. މަލާކަށް ވީގޮތް ފެނިފައި އަނެއްކާވެސް އަޔާޒަށް ހީލެވުނެވެ. އޭނަ ހީލި އަޑަށް މަލާކް ހަމައެކަނި އޭނަގެ ލޯ ފެންނާނެހެން ޑުވެޓް ތިރި ކޮށްލުމުން އަޔާޒް ހިނިތުންވުމަކާއެކީ ބޯހޫރުވަމުން އަނެއްކާވެސް ކޮޓަރިން ނިކުންނަން ދިޔައެވެ. ކޮޓަރިން ނިކުމެ ދޮރު ކައިރީގައި އަޔާޒަށް މަޑުކޮށްލެވުނީ ބޭއިޚްތިޔާރުގައެވެ. އޭނައަށް މިވަނީ ކިހިނެއްތޯ ހިތާހިތުން ސުވާލުކޮށްލެވުނެވެ. އެހެނަސް އެ ސުވާލާއިމެދު ވިސްނަން ބޭނުމެއްނުވީ މަލާކަކީ އޭނަގެ ‘އެކުވެރިއެއް’ ކަމުގެ ބަހަނާ އޭނަގެ ހިތް ދިނުމުންނެވެ. ކޮންމެ ގޮތެއްވިޔަސް އޭނައަށް ދެންވެސް ހިނގައިގަނެވުނީ އެ އެކުވެރިޔާގެ ހަނދާންތަކުގައި ނުފިލާ ހިނިތުންވުމެއްގައި ހުރެއެވެ.\n“ހީވަނީ އެކޮޅުގެ ކަންތައް ފުދޭ ވަރަކަށް ރަނގަޅުހެން ނިޝާން. މިއަދު ހެނދުނު މަލާކްއަށް ގުޅީމަ އަޔާޒް ފޯނު ނެގީވެސް.” ވަސީމާ އެ ވާހަކަ ބުނެލީ ކާމޭޒު ދޮށުގައި ސައިބޯންއިން ނިޝާންގެ ކުރިމައްޗަށް ވާ ގޮތަށް ހުރި ގޮނޑީގައި އިށީންނަމުންނެވެ.\n“އައްދެ! ތިހާ ހިސާބަށް ހަމަ ކަންތައް ގޮއްސި؟ މާ ޝާ ﷲ! ދުވަސްކޮޅަކުން ބޮޑުމަންމަ ބޭނުންވާ ގޮތަށް އިތުރު ބޮޑުމާމަ ކިޔާ ކުދިންވެސް ލިބިދާނެތާ!” ނިޝާން ބުނެލިއެވެ.\n“އާނދޯ؟ އިން ޝާ ﷲ…..ކޮބައިތަ ލަޔާން؟ ސައިބޮއިގެން ގޮއްސަ އެކޮޓަރިއަށް ވަނީ. ނިޝާންއާ ވާހަކަ ދެއްކިތަ؟” ވަސީމާ މިފަހަރު ކޮށްލި ސުވާލުން ނިޝާންގެ މޫނުމަތި ބަނަވެ އޭނަގެ ޙަރަކާތްތައް ލަސްވިއެވެ.\n“ނުދައްކާ…” އޭނަ އެހެން ބުނެ އޭނަގެ މޭގައިވި ރިހުމާއިމެދު ނުވިސްނުމަށްޓަކައި ސަޔާއިގެން ކުރިއަށް ދިޔައެވެ.\nލަމްޔާ ލަޔާންއާއި ވާހަކަ ދެއްކި ދުވަހަށްފަހު ލަމްޔާ ރާވައިގެން ހުރި ފަދައިން ނިޝާނާއި ލަޔާންއާއި ދެމެދު ފާރެއް ލެވިފައިވެއެވެ. އެދުވަހު ލަޔާން ގެއަށް ގެންދިޔަ ގޮތައް ރޮމުން ދިޔަ ގޮތުން ނިޝާން މުޅި އެދުވަސް ހޭދަކުރީ ލަޔާން މަސަލަސް ކުރުމުގައެވެ. އެހެނަސް އެކަން ކާމިޔާބުވާ ގޮތެއްނުވީ ލަޔާން ތަކުރާރުކޮށް އޭނަ ކުށްވެރިކުރަމުން ދިޔަ ގޮތުންނެވެ. މަންމަ ދިޔައީ ބައްޕަ ޖެހީމަ ކަމަށް ބުނަމުން ދިޔަ ގޮތުން ނިޝާންގެ ހިތް ރޫރޫއަޅަމުން ދިޔައެވެ. ނިޝާން އޭނައަށް ވީ ވަރަކުން ލަޔާންއަށް ވިސްނައިދެވޭތޯ މަސައްކަތް ކުރިއެވެ. ބައްޕަ ދުވަހަކުވެސް ކޮއްކޮއަށް ދެރައެއް ލިބެން ބޭނުމެއްނުވާ ވާހަކަ ބުނަމުންނެވެ. މަންމަ ކޮއްކޮ ކައިރީގައި ހުރުމަކީ ކޮއްކޮއަށް ރަނގަޅުކަމަކަށް ވީ ނަމަ ބައްޕަ މަންމަ ގެނައީސްކަމަށް ބުނަމުންނެވެ. އެހެނަސް ލަޔާން އެ ވާހަކަތައް ޤަބޫލުކުރަން އިންކާރު ކުރިއެވެ.\nއެ ހާސްކަމުގެ ސަބަބުން އޭގެ އަނެއްދުވަހު ނިޝާން ވަކާލާތު ކުރަން އޮތް ފާރޫޤާއި މަހީރާގެ މައްސަލައަށް އޭނައަށް ކޯޓަށް ވެސް ހާޒިރެއް ނުވެވުނެވެ. އަދި އޭނަ އަޑުއެހި ގޮތުގައި މަހީރާ ރާއްޖޭގައި ހުރެވެސް އެ މައްސަލައަށްޓަކައި ކޯޓަށް ހާޒިރެއްވެސް ނުވެއެވެ. އެހެންކަމުން އެ މައްސަލަ ފަސްވެގެން ދިޔައެވެ. ހަމަ އެއާއި ވިދިގެން އޭނައާއި އަޔާޒްގެ ގެދޮރުގެ މައްސަލަވެސް އަދި އިތުރު ދެ މަސް ފަހަށް ތާވަލުވެގެން ދިޔަ ވާހަކަ އޭނައަށް އިވިގެން ދިޔައީ އަޒީޒާމެންނަށް ނަޞްރުދޭ ގާޒީގެ މަލާމާތުގެ ފޯނު ކޯލަކުންނެވެ. އެހެނަސް އޭނަ ދެންވެސް ފަސްޖެހޭކަށް ނުނިންމައެވެ.\n“ހުރިހާކަމެއް ރަނގަޅުވާނެ ނިޝާން. އިން ޝާ ﷲ! ކުރިން ލަޔާން ހަމަ އެއްގޮތަކަށް ވެސް ނުވެސް ހެއެއްނު ނިޝާން ހުންނައިރު؟ މިހާރު ނިޝާން ސަމާސާކުރާއިރާއި ކުޅޭ އިރު ހުރެއެއްނު؟ ކުޑަކުދިންނަށް އެހާ ގިނަ ދުވަސްވެގެން ރުޅިވެގެން ނުތިބެވޭނެ.” ވަސީމާ ނިޝާންގެ ހިތްހަމަޖައްސައިދެވޭތޯ ބެލިއެވެ.\n“އެނގޭ މަންމާ. ލަޔާންއަށް އަދި ވިސްނޭނެ….އެހެންވެއެއްނު އަނެއްކާ ކޯޓަށް ވަންނަން އަހަރެން މިދަނީ؟ އެ ތާނގަ އަދި ކުރަންޖެހޭ ކަންތައް އެބަހުރި. އަހަރުމެންގެ ގެދޮރުގެ މައްސަލަ ލަސްވިޔަސް ވަރަށް ބޮޑު ކުރިއެރުމެއް ލިބެން އުޅޭހެން އަހަންނަށް ހީވޭ.” ނިޝާން ވިސްނުމެއްގައި އިނދެ ބުނެލިއެވެ.\n“އެއީ ކިހިނެއް؟” ވަސީމާ ސުވާލުކުރިއެވެ. އެއާއެކު ނިޝާން އޭނަގެ ބޮޑުމަންމައަށް ބަލާލިއެވެ.\n“ބޮޑުމަންމަ ހަނދާން އެބަހުރިތަ ބައްޕަގެ ވަޞިއްޔަތުގަ އޮތް ދެ ހެކިވެރިން؟ މަސްޢޫދުބެއާއި އަދިވެސް ކޮންމެވެސް ބައްޕަގެ އެހެން އެކުވެރިއެއް. އަހަރުމެންގެ ފިހާރަތަކުގެ ތެރެއިން އެއްފިހާރައަކީ މުޅިންވެސް އެ ބޭބެގެ މިލްކެއް….އެ ބޭބެ މިވަގުތު އުޅެމުން ދަނީ ކޮންމެވެސް ބޭރު ޤައުމެއްގަ އަމިއްލަ ވިޔަފާރިއެއް ފަށައިގެން. ވަރަށް ފަހުން އެނގުނީ އަހަރުމެން މި ގެންގުޅޭ މަޒުހަރަށް އެ ބޭބެ އެނގޭކަން. މަޒުހަރު ނަންބަރު ދިނީމަ އަހަރެން ގުޅަން ވަރަށް މަސައްކަތް ކުރިން. އެކަމަކު އެ ނަންބަރު އޭރު ނުގެންގުޅޭ ކަމަށްވީ. މަޒުހަރު ބުނީ އޭނަގެ އެހެން އެކުވެރިޔަކު ބުންޏޭ އެ ބޭބެ އެހެން ޤައުމަކަށް ދިޔައިމައޭ ޢާއްމު ގޮތެއްގަ އެހެން ނުގުޅޭނީ. ވެދާނެއޯ ރާއްޖެއަށް ކަމަށްވެސް އަންނާނީ.” ނިޝާން ކިޔައިދިނެވެ.\n“އެހެންވެއްޖެއްޔާ ތި ބޭބެ އައިމަ ތި މައްސަލަ ކުރިއަށް ގެންދަން ވަރަށް ފަސޭހަވެގެންދާނެތާ!” ވަސީމާ ބުނެލިއެވެ. ނިޝާން ވެސް އެ ވާހަކައަށް ހޫންލައްވާލީ ސީރިއަސް ނަޒަރެއްގައި ހުރެއެވެ.\nހެނދުނުގެ އެ ވަގުތު މައުވާ އޮތީ އޭނަގެ އެނދުގައި ހުރަހަށް ބަންޑުން އޮށޯވެވިފައެވެ. އަރިމަތީ މޭޒުމަތިންނާއި ބިންމަތިން ފެންނަމުން ދިޔަ އެކި ޒާތްޒާތުގެ ފުޅިތަކުން ކަންތައް ވެފައިވާނެ ގޮތް ދޭހަކުރެވެއެވެ. މައުވާ އެ އޮތް ގޮތަށް އޮތްވާ އޭނަ ހޭލެވިގެން ދިޔައީ އެނދުމަތީގައި އޮތް އޭނަގެ ފޯނު ރިންގުވާން ފެށުމުންނެވެ. ދެލޯ މަރައި ތަގުޅި ކޮށްލުމަށްފަހު އޭނަ ކައިރީގައި އޮތް ބާލީހެއް ނަގައި ބޯމަތީގައި އަޅާލީ ފޯނު ނަގަން ބޭނުމެއްނުވެގެންނެވެ. އޭނަ އެހެން އޮތްވާ ފޯނު ކެނޑިފައި އަނެއްކާވެސް ފޯނު ރިންގުވާން ފެށުމުން އައި ރުޅީގައި މައުވާ ތެދުވެ އެނދުގެ މެދުގައި އިށީންނަމުން ފޯނު ނަގައި ކަންފަތުގައި ޖައްސާލިއެވެ.\n“ހެލޯ!” މައުވާއަށް އެހެން ބުނެލެވުނީ ނުރުހުމާއެކީ ކަމަށްވިޔަސް އޭނަގެ އަޑުގައި ނިދީގެ އަސަރެއްވިއެވެ.\n“ހެލޯ މައު! ސޮރީ ޓު ޑިސްޓާބް އިނގޭ ދޫނި އެކަމަކު ވަރަށް މުހިއްމު ކަމެއް ހަނދާންވެގެން މި ގުޅާލީ. ދަރިފުޅު ހުރިހާ ކަމެއް ރޭ ހަމަޖެއްސި އިރު ސީސީޓީވީގެ ކަންތައް ބެލިންތަ؟” އެކޮޅުން މަންމަގެ ކަންބޮޑުވުން އެކުލެވިފައިވި އަޑުން އިވުނު ވާހަކައިން މައުވާގެ ލޮލުން ނިދިފިލީ އޭނަގެ ހިތަށް ވެރިވި ނުތަނަވަސްކަމާއި އެކީގައެވެ.\n“ސީސީޓީވީ…” މައުވާއަށް އެހެން ކިޔާލެވުނީ ވައި އަޑުންނެވެ.\n“ޔެސް ސީސީޓީވީ! އޭތި ނުބެލެންޏާ މިހާރުން މިހާރަށް ވެސް ހޮޓެލަށް ގުޅާފަ އެކަންތައް ހަމަޖައްސަބަލަ. ސާޝާ ކުރި ކަންތައް އެމީހުންގެ އަތުގަ އެގޮތަށް ހުރިއްޔާ އަހަރުމެންނަށް ކުރެވޭނެ އިތުރުކަމެއް ނޯންނާނެ. ކުރީގަ ރާވާފަ އޮތްހެން އަޔާޒް ސާޝާއާއި ސުވާލުކުރީމަ ދެއްކޭނެ ބަހަނާއެއްވެސް ނޯންނާނެ އަޔާޒަށް އޭތި ފެނިފަ ހުރިއްޔާ. އެހެންވީމަ އަވަސްކުރޭ!” އެކޮޅުން މަންމަ އަވަސްއަވަހަށް ވާހަކަ ދެއްކި އަޑު އިވިފައި މައުވާވެސް އާނއެކޭ ބުނެ ފޯނު ކަނޑާލަމުން ހޮޓެލަށް ގުޅަން އަވަސްވިއެވެ. އެހެނަސް އޭނައަށް ނޭނގުނު ކަމަކީ އޭރު އެކަންތައް ކުރަން މާ ލަސްވެފައިވިކަމެވެ.\nހެނދުނު 10 ޖަހަން ގާތްވެފައި ވަނިކޮށް އަޔާޒް އިނީ އޭނަ ކުއްޔަށް ހިފި ކާރު ތެރޭގައެވެ. ބާރު ސްޕީޑެއްގައި ކާރު ދުއްވަމުން ދިޔައިރު ކާރުގެ މިޞްރާބުހުރީ ސާޝާގެ ގެއާއި ދިމާލަށެވެ. ސާޝާގެ ނަން ހިތަށް ވެރިވާ ކޮންމެ ފަހަރަކު އަޔާޒްގެ ހިތުގައި ރުޅިވެރިކަމުގެ އަލިފާނެއް ރޯވަމުން ދިޔައެވެ. ސާޝާ މަލާކް ގޮނޑިން ވައްޓާލި މަންޒަރާއި މަލާކްގެ މޫނުމައްޗަށް އެތިފަހަރެއް ވިއްލި މަންޒަރު ލޮލަށް ސިފަވާ ވަގުތު އަޔާޒަށް މަޑުން އިންނަން ވެސް ދަތިވަމުން ދިޔައެވެ. އެންމެ ފަހުން އޭނަގެ ކާރު ގޮސް ސާޝާގެ ގެއާއި ހަމަވީ ވަގުތު އޭނައަށް ބުރަކި ޖައްސާލެވުނީވެސް ކުއްލި ގޮތަކަށެވެ. އެ ގެ ފެނުމާއެކު އަޔާޒް މަޑު ކުރުމެއްނެތި ކާރުން ފޭބުމަށްފަހު ގޭގެ ދޮރުމައްޗަށް ގޮސް ބެލް އެޅުވުމެއްނެތި ދޮރުގައި ގޮށްމުއްކަވައި ތަޅަން ފެށީ އައިސްފައިވި ރުޅިއެއްގެ ސަބަބުންނެވެ. އޭނަ ތަޅަން ފެށިތާ މާ ގިނައިރެއްނުވެ ސާޝާ ގޮސް ދޮރު ހުޅުވާލީ ނުބައި ބަހެއް ކިޔަމުންނެވެ. ނިދި ބަރުވެފައިވި ލޮލަކާއެކީ ހުރި ސާޝާ ފެނުމާއެކު އަޔާޒަށް އޭނަގެ ގޮށްމުށުން ސާޝާގެ މޫނުމައްޗަށް އެތި ފަހަރެއް ވިއްލާލެވުނެވެ. އެކަހަލަ ކަމަކަށް ތައްޔާރުވެގެން ނެތް ސާޝާ ވަގުތު ފަހަތަށް ޖެހި ވެއްޓެން އުޅުނެވެ. އެހެނަސް ނޭވާއަށްވީ ތަދާއެކީ ނޭވާއިން ލޭ އަންނަން ފެށިކަން އެނގުންވުމުން ސާޝާ ވެސް އަޔާޒްގެ މޫނުމައްޗަށް އެތި ފަހަރެއް ވިއްލިއެވެ. އެއާއެކު އަޔާޒްގެ ވެސް ތުންފަތް ފަޅައިގެން ދިޔައެއްކަމަކު އަޔާޒް ހުއްޓުމެއްނެތި އެ ތަޅާލުން ކުރިއަށް ގެންދަމުން ސާޝާއާއި ހަރުއަޑުން އޭނަގެ ބަހުރުވައިން ސުވާލުތައް ކުރަމުން ގެންދިޔައެވެ. އޭނަގެ އަންހެނުން ގަޔަށް އަތްލީ ކީކޭ ހިތަށް އަރައިގެންތޯ ބުނަމުންނެވެ. އޭނައަށް އެހެން ހެދީ ކާކު ބުނެގެންތޯ ބުނަމުންނެވެ. އެންމެ ފަހުން އަޔާޒް ސާޝާގެ ގިރުވޯނުގައި ހިފައި ފާރަށް ތަތްކޮށްލިއެވެ.\n“އަޔާޒްގެ ގާލްފްރެންޑް…މް..މައުވާ…” ސާޝާ ނުހަނު އުދަގުލާއެކީ ބުނެލި ނަމުން އަޔާޒް ހުއްޓުން އެރި ހިނދު އޭނަގެ ދެލޯ ބޮޑުވިއެވެ.\nAssalaam’alaikum. varah bodah maafah edhen midhuvaskolhu comment thakah reply nukureveythy. mi week aky jana fudhevarakah busy hafthaa eh…English vaahakaige fahu bai up nukoggen mihaaru janage gey kurimatheega muzaahara kuranvy hisaabah ves gossi kanneynge. hehe….ulhe ulhe hama eh vaahaka akah mulhin samaalukan mi dheveny. In Sha Allah English vaahakaige chapter ves up kureveytho balaanan mi hafthaa nimumaffahu.\nIn Sha Allah next part wednesday ga ^_^ Jazaakumullah Khairan to all readers for the support.\nEnglish vaahaka kiyeynee konthaakuntha jana sis ?\nWattpad at JanaMohamed ga innane Chance kiyaa vaahak eh\nfenijje tha mihaaru azaan ah? Jazaakillah Khairan snow 🙂\nmifaharu second dhw mi libuny 😀…hehe…anyway kiyaalaafa comment eh kohlaanan In Sha Allah🙂\nlabba second. hehe 😀\njana sis ge gey dhoshah vs mihaaru readers dhaan fesheetha?? 😅😲i wish i could meet you in real life. jana sis fenunas nuves engeyne kanneynge dhw 😅😅 anyways vaahaka hama vrrrrrrhhh reethi masha allah.. ♥♥♥\nhehe….nooney aish. jana buny geydhoshah anna hisaabah gossi kanneynge ey 😛 hehe…jana aa meet kuriyas ehaa majaleh nuvaane. i’mavery boring person you see? *sigh* anyway meet kuran beynunmiyya In Sha Allah jannatul firdaus in meet kuramaa dho? 😀 rangalhu kanthah gina kurama ekamuge ummeedhuga In Sha Allah\nMaashaa Allah vvvvv reethi😙😙😙😙😙\nVarah varah reethi…maa sha allah…waiting for the next part….\nWaa’laikum salaam sis..\nKoyuki ves vrh beynun real life ga jana sis aa meet kollah…but jana sis gaiga alhaigenfa vettunas neygeyne kanneyge dhw…hehe\nAnyways, I love this part ingey hama v v v reethi Masha Allah🙂\nNooney Koyuki hama engen ves nubalaane. ekamaku massala aky jana aky ehaa ginain gein nikunna meehakah nuvun. ehenya thaa fennaany ves dho? hehe…kommehen dhaan jehey thanakah noony varah nudhan. Have too much work to do and most people around me are workacholics too. hehe…Alhamdhulillah! 😀\nV v reethi mi prt vxx.. Dhn kn iraku nxt prt\nAlhamdhulillah! Next part up vejje ^_^\nMaashaa allah mi part hama varah reethi……dhn kihinehbaa vaanee?????and whn nxt…..waiting ingey….nxt avahah up kohla dhehchey ingey….\nengijjetha vaagoiy kaira? reethi dho veegoiy? 😀 hehe… ^_^\n💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞💞 Mauvaage hageegai egenidho\nSowwy mary. edhuvahu hama episode dhigukuran beynunvi varun lasvy :*


އިހަވަންދޫ އެމްޑީޕީ ކައުންސިލަރަކު ޕީޕީއެމާ ގުޅި ޓިކެޓަށް އެދިއްޖެ – Dhen.mv\nއިހަވަންދޫ އެމްޑީޕީ ކައުންސިލަރަކު ޕީޕީއެމާ ގުޅި ޓިކެޓަށް އެދިއްޖެ\nJanuary 18, 2020 - 5:11 am\nހއ. އިހަވަންދޫ ކައުންސިލްގެ އެމްޑީޕީ މެމްބަރު އަހްމަދު ރިލްވާން އިދިކޮޅު ޕީޕީއެމަށް ސޮއި ކުރައްވައި އެޕާޓީގެ ޓިކެޓުގައި ކުރިއަށް އޮތް ލޯކަލް ކައުންސިލް އިންތިޚާބުގައި ވާދަކުރެއްވުމަށް ނިންމަވައިފިއެވެ.\n"ދެން" އަށް މައުލޫމާތު ލިބިފައިވާގޮތުގައި ރިލްވާން މިހާރު ވަނީ ޕީޕީއެމްގެ ޕްރައިމަރީގައި ވާދަކުރުމަށް އެ ޕާޓީގެ އޮފީހަށް ފޯމް ވެސް ހުށަހަޅުއްވާފައެވެ. އަދި އޭނާ މިހާރު އަންނަނީ ކައުންސިލް އިންތިޚާބަށް ކެމްޕެއިން ވެސް ކުރައްވަމުންނެވެ.\nޕީޕީއެމްގެ ޓިކެޓުގައި އިހަވަންދޫ ކައުންސިލަށް ވާދަކުރައްވާ ކެންޑިޑޭޓުންގެ ފޮޓޯއަކާ އެކު ރިލްވާން ފޭސްބުކުގައި ވިދާޅުވީ ދިރުމެއްވާތަނެއްގައި އުންމީދެއް ވާނެ ކަމަށެވެ.\nޕީޕީއެމްގެ ޓިކެޓުގައި ކައުންސިލް އިންތިޚާބުގައި ވާދަކުރައްވަން ނިންމެވުމުން އިހަވަންދޫ ޕީޕީއެމްގެ ސަޕޯޓަރުން ވަނީ ރިލްވާނަށް މަރުހަބާ ދަންނަވާފައެވެ.\nޕީޕީއެމްގެ ސަޕޯޓަރަކު ފޭސްބުކުގައި ބުނެފައި ވަނީ ރިލްވާނަކީ އިހަވަންދޫގެ ކުރިއެރުމާއި ތަރައްގީއަށް ގިނަ މަސައްކަތްތަކެއް ކޮށްދެއްވަމުން ގެންދަވާ، ރައްޔިތުންގެ ވިންދާއި އިހްސާސްތައް ރަނގަޅަށް ދަންނަ ސިޔާސީ ވަރުގަދަ ފަހުލަވާނެއް ކަމަށެވެ. އަދި ރައްޔިތުންގެ ހައްގުގައި ރިލްވާން ކުރައްވާ އިޚްލާސްތެރި މަސައްކަތަށް އޭނާ ވަނީ އައްސަރިބަހާ ސާބަސް ދަންނަވާފައެވެ.


އީވާ އެއަރ އިން މުޅިން އަލަށް ހިލޭ ދަތުރު ކުރުމުގެ ފުރުޞަތު ހުޅުވާލައިފި – DhiDaily\nއީވާ އެއަރ އިން މުޅިން އަލަށް ހިލޭ ދަތުރު ކުރުމުގެ ފުރުޞަތު ހުޅުވާލައިފި\nޓައިވާންގެ ”އީވާ އެއަރ“ އިން އެއްވެސް މަަންޒިލެއްނެތި މަތިންދާ ބޯޓު ދުއްވާލަން ބޭނުންވާ ފަސިންޖަރުންނަށް ހިލޭ އެ ފުރުޞަތު ހުޅުވާލައިފިއެވެ.\nމިކަން ހަމަކޮށް އީވާ އެއަރއިން ނެރެފައިވާ ނޫސްބަޔާނުގައި ވަނީ ކޯވިޑް-19 އާއި ގުޅިގެން ބައިނަލްއަޤުވާމީ އުދުހުންތައް މެދުކެނޑިފައިވުމުން އެޤައުމުގެ ދަތުރު ކުރާހިތްވާ މީހުން ތިބީ ދަތުރުކުރާހިތުން ކެތް މަދުވެފަކަމަށެވެ. އެހެންވެ އެފަދަ މީހުންނަށް ތަޖުރިބާ ދަތުރު ކޮށްލުމަށް ހޯދައިދެވޭ ފުރުޞަތެކެވެ.\nޓައިވާންގެ ސޮންގްޝަން އެއަރޕޯރޓުން މި ބޯޓުގެ ދަތުރުތައް ފަށަނީ މައްޝްހޫރު ”ހެލޯ ކިޓީ“ ކުރަހާފައިވާ ބޯޓަކުންނެވެ. ޓައިވާން މީހުންނަކީ ދަތުރުފަތުރަށް ލޯބިކުރާ ބައެއްކަމުން އެއްވެސް މަންޒިލެއް ނެތި ބޯޓު ދުއްވާލަން ބޭނުންވާ މީހުންނަށް 8 އޯގަސްޓްގައި ޚާއްޞަ ފްލައިޓެއް ބާއްވަން ވަނީ ނިންމާފައެވެ.\nމި ފުލައިޓް ބާއްވަނީ ޓައިވާންގެ ބައްޕައިންގެ ދުވަހާއި ގުޅުވައިގެނެވެ. މިފްލައިޓްގެ ދަތުރު ހަމަޖެހިފައިވަނީ ޓައިޕޭ ޓައޯޔުއާން އެއަރޕޯރޓުން ފުރައިގެން3ގަޑިއިރު ވަންދެން ބުރުޖެހުމަަށްފު އެނބުރި ފުރި އެއަރޕޯރޓަށް ޖަށްސާގޮތަށެވެ.\nއުޑުމަތި ސާފު ދުވަހެއްނަމަ ޓައިވާންގެ ގުއިޝާން އައިލެންޑް މަންޒަރު ރީތި ހުއާޑޮންގ ކޯސްޓްލައިން އަދި އެހެނިހެން ކައިރި ބައެއް ރައްތަކުގެ ފޮޓޯ ނެގުމުގެ ފުރުޞަތު ވެސް ފަސިންޖަރުންނަށް ލިބިގެންދާނެއެވެ. އަދި ވައިފައިގެ އިތުރުން ފްލައިޓް ތެރޭގެ ތަފާތު މުނިފޫހި ފިލުވުމުގެ ކަންތައް ވެސް ހަމަޖެހިގެން ދާނެކަމަށް އީވާއެއަރ އިންވަނީ ހަމަކުރެއެވެ.


Karaa libumugai mifaharu dhathi kameh naannaane: Dhanduverin | Mihaaru\nމާރުކޭޓުގައި ކަރާއެއް ކިރަނީ--ފޮޓޯ:މިހާރު\n05 މެއި 2019 - 15:47 8 comments\nމިދިޔަ އަހަރުގެ ރޯދަމަހާ ދިމާކޮށް ރާއްޖޭގެ އެކި ހިސާބުތަކަށް ކުރި ވިއްސާރައިގައި ކަރާ ދަނޑުތައް ވަރަށް ބޮޑަށް ހަލާކުވި އެވެ. އެހެންވެ ކަރާ ކިލޯއެއްގެ އަގު 60ރ. އަށް ވެސް އެރި އެވެ. އެހެން ނަމަވެސް ދަނޑުވެރިން ބުނާ ގޮތުގައި މި އަހަރުގެ ރޯދަ މަހު ކަރާ ލިބުމުގައި އެއްވެސް ދަތިކަމެއް ނޯންނާނެ އެވެ.\nރާއްޖޭގައި އެންމެ ގިނައިން ކަރާ ހައްދާ ރަށް ކަމުގައިވާ އއ. ތޮއްޑޫ ކައުންސިލްގެ ނައިބު ރައީސް ހަސަން އަބްދުﷲ ވިދާޅުވީ، ރޯދަ އަށް ހާއްސަކޮށް ތޮއްޑޫގައި 117 ކަރާ ދަނޑު ހައްދާފައިވާ ކަމަށެވެ.\n"ކަރާ ދަނޑުތައް ހައްދަނީ ރޯދަމަހުގެ ކޮންމެ ދުވަހަކުބވެސް ކަރާ ލިބޭނެ ގޮތަށް ބަލައިގެން. އެއްވެސް ވަރަކަށް ކަރާ އަށް މިފަހަރު ދައްޗެއް ނުވާނެ،" އޭނާ ވިދާޅުވި އެވެ.\nހުކުރު ދުވަސް ފިޔަވާ ކޮންމެ ދުވަހަކު ތޮއްޑޫން 25 ޓަނާއި 35 ޓަނާ ދެމެދުގެ އަދަދަކަށް ކަރާ މާލެ ގެނެ އެވެ.\nކަރާ ހައްދާ ކެލާ ކައުންސިލްގެ ނައިބު ރައީސް އައިމިނަތު އިސްމާއިލް ވިދާޅުވީ، ގާތްގަނޑަކަށް 50 ދަނޑުވެރިން ރޯދަ މަހަށް ހާއްސަކޮށް ކަރާ ހެއްދި ކަމަށެވެ. ކޮންމެ ހަފްތާއަކު އެއް ފަހަރު ކެލާއިން މާލެއަށް ކަރާ ގެންދާނެ ކަމަށާއި މި އަހަރުގެ ރޯދަ މަހު ކަރާ ވަރަށް ތިޔާގިވާނެ ކަމަށް ދަނޑުވެރިން ފާހަގަކުރާ ކަމަށް އޭނާ ވިދާޅުވި އެވެ.\n"އާންމުކޮށް މާލެއަށް ގެންދަނީ. އެހެން ނަމަވެސް ދިއްދޫ އާއި ވަށަފަރަށް ވެސް ކެލާއިން ކަރާ ގެންގޮސް ހަދާ،" އޭނާ ވިދާޅުވި އެވެ.\nމާދަމާ އަކީ ރޯދަމަހުގެ ފުރަތަމަ ދުވަހަށްވާ އިރު ކަރާ ކިލޯއެއް މާރުކޭޓުގައި ލިބެން ހުރީ 30ރ. އަށެވެ. މީގެ ތިން ދުވަސް ކުރިން ކަރާ ކިލޯއެއް 15ރ. އަށް ލިބެން ހުއްޓެވެ.\nކަރާ ހައްދާ ރަށެއް ކަމުގައިވާ ކ. ކާށިދޫ ކައުންސިލް މެންބަރު އިބްރާހިމް ފައިސަލް ވިދާޅުވީ، ރޯދައަށް ހާއްސަކޮށް އެ ރަށުގައި ވެސް އެންމެ ގިނައިން ހެއްދީ ކަރާ ކަމަށެވެ. އެގޮތުން 30 ވަރަކަށް ދަނޑުވެރިން މިއަހަރު ކަރާ ހެއްދި ކަމަށް އޭނާ ވިދާޅުވި އެވެ.\nމި އަހަރުގެ ރޯދަ މަހު ކަރާ ލިބުމުގައި ދަތިކަމެއް ނާންނާނެ އެ ރަށުގެ ދަނޑުވެރިން ފާހަގަކުރާ ކަމަށް އޭނާ ވިދާޅުވި އެވެ. އަދި އަގު އެއްވަރެއްގައި ހިފެހެއްޓޭނެ ކަމަށް ވިދާޅުވި އެވެ.\nއިތުރު ލިޔުންތައް ލޯކަލް މާރުކޭޓް ރަމަޟާން 2019 މާލެ ކަރާ


Raajjein Viyafaari Gulhun Kandaalaafaivaa Myanmarge Mudhaa Ufulaa Boatteh Raajjeygai\n26 އޭޕްރީލް 20185ކޮމެންޓް\nވިޔަފާރި ގުޅުން ކަނޑާލާފައިވާ މިޔަންމާގެ މުދާ އުފުލާ ބޯޓެއް ރާއްޖޭގައި\nމިޔަންމާގެ މުދާ އުފުލާ ބޯޓެއް ރާއްޖެ އަތުވެއްޖެއެވެ.\nތައިލެންޑުން ފުރައިގެން އައި އެ ބޯޓު ދޫނިދޫއާއި މާލެއާއި ދެމެދަށްވާ ގޮތަށް އަޅާފައިވާ އިރު ބައެއް ފަރާތްތަކުން ދަނީ ސޯޝަލް މީޑިއާގައި ހިތްހަމަ ނުޖެހުން ފާޅު ކުރަމުންނެވެ.\nވީއެފްޕީއަށް އެނގިފައިވާ ގޮތުގައި މިޔަންމާގެ "ޔާން ބައި" ނަމަކަށް ކިޔާ އެ ބޯޓު ރާއްޖެ އައިސްފައިވަނީ "ސިފްކޯ ހިޔާގެ" ގެ ނަމުގައި އަޅަމުންދާ ސިފައިންނަށް ހާއްސަކޮށްފައިވާ ފްލެޓުތަކަށް ބޭނުންވާ ކޮސްޓްރަކްޝަން ސާމާނުތަކެއް ބަރުކޮށްގެންނެވެ.\n9015797 އައިއެމްއޯ ނަމްބަރުގެ އެ ބޯޓު ރާއްޖެ އައިސްފައިވާއިރު ރާއްޖެއިން ވަނީ މިދިޔަ އަހަރުގެ ސެޕްޓެމްބަރު މަހު މިޔަންމާއާއި އޮންނަ ވިޔަފާރީގެ ގުޅުން ކަނޑާލާފައެވެ. ފޮރިން މިނިސްޓްރީން ނެރެފައިވާ ބަޔާނެއްގައި ބުނެފައިވާ ގޮތުގައި މިޔަންމާއާއި އެކު އޮތް ވިޔަފާރީގެ ގުޅުން ކަނޑާލާފައިވަނީ ރޮހިންޔާ މުސްލިމުންނާ ދެކޮޅަށް ހިންގާ އަމަލުތައް ހުއްޓާލުމާ ހަމައަށެވެ.\nފޮރިން މިނިސްޓްރީގެ އޮފިޝަލަކު ވީއެފްޕީއަށް ވިދާޅުވި ގޮތުގައި މިޔަންމާއާއި އެކު ވިޔަފާރި ގުޅުން އަދި އިއާދަކޮށްފައެއް ނުވެއެވެ. "އެ ގުޅުން އަދި އޮތީ ހަމަ ކަނޑާލާފައި އޮތް ގޮތަށް،" ފޮރިން މިނިސްޓްރީގެ އޮފިޝަލަކު ވިދާޅުވިއެވެ.\nމިޔަންމާގެ އަސްކަރިއްޔާއިން ރޮހިންޔާ މުސްލިމުންނާ ދެކޮޅަށް ހިންގި ލާއިންސާނީ ޖަރީމާތަކުން ސަލާމަތްވާ 400000 ވުރެ ގިނަ މީހުން ބޯޑަރު ހުރަސްކޮށް ބަންގުލަދޭޝަށް ވަދެފައިވެއެވެ. އެ މީހުން އަނބުރާ މިޔަންމާއަށް ގެންދިއުމުގެ މަސައްކަތް ކުރަމުންދާ އިރު އިންސާނީ ހައްގުތަކަށް މަސައްކަތް ކުރާ ޖަމިއްޔާތަކުން ދަނީ އެމީހުންނަށް މިޔަންމާގައި އަދިވެސް ރައްކާތެރި ކަމެއް ނެތް ކަމަށް ބުނަމުންނެވެ.\nތީ ސިފައިގެ މައްސަލަ އެއް ރައީސް ކީއްކުރާނީ\nއެ ބޯޓުގެ ނަމަކީ “ޔާން ބާއި” :ޕީ\nރައްޔިތުންގެ ލޮލުގަ އަނދުންއަޅުވައިގެންތިބެ އިސްލާމުންނަށް ފުރައްސާރަ ކުރަނީ. ފައިކޭޓަށް ބުރަވަންޏާ ދީނަކަށް މުސްލިމަކަށް ބެލުމެއް ނޯންނާނެ.\nވަގުންނަށް ވެރިކަމަށް ނޭރޭގޮތް ހަދައިގެން ނޫނީ ޤައުމު ސަލާމަތެއް ނުވާނެ.\nވައްކަންކުރަމުން ދޮގާ މަކަރު ހެދީމަ ރައްޔިތުން ގަމާރުވެފަ ތިބީކަމަށް ހީވާތީ ބޭނުންކަމެއް ކުރަމުންދަނީ\nއެކަނިވެރި މައިންނާއި ބަފައިންނަށް ދޭ އިނާޔަތް 10،000 ރުފިޔާއަށް\nހިބަޅިދޫ މައްސަލާގައި ފަނޑިޔާރުން ރިޝްވަތަށް އެދުނުކަން ހާމަވެއްޖެ\nކެމެރާއިން ނެގި ފިންގަޕްރިންޓާއި ހައިޝަމްގެ ފިންގަޕްރިންޓް ދިމާވި: ހެކި\nރާއްޖެއިން މެކްސިކޯ އަށް ދާން އެމިރޭޓްސް އިން ހާއްސަ ފެއާ އެއް\nރާއްޖެ ކޮޗިން ފެރީ ދަތުރާއި މެދު ކަންބޮޑުވޭ: އިމިގްރޭޝަން


ހެންވޭރު ބޮޑުހުޅު: ރައީސް ޞާލިހް ދެއްކެވި ނަމޫނާ، ސަރުކާރުގެ އެހެން އިސް ފަރާތްތަކަށް ނެދެއްކުން | | Sangu News\nހެންވޭރު ބޮޑުހުޅު: ރައީސް ޞާލިހް ދެއްކެވި ނަމޫނާ، ސަރުކާރުގެ އެހެން އިސް ފަރާތްތަކަށް ނެދެއްކުން\n30 ސެޕްޓެމްބަރ 2019 - 13:28\nއަލިފާނުގެ ހާދިސާ ހިނގި ސަރަހައްދަށް ރައީސް ޞާލިހް ކުރެއްވި ޒިޔާރަތުގެ ތެރެއިން: ފޮޓޯ ރައީސް\nހެންވޭރު ބޮޑު ހުޅުގެ ހާދިސާއަކީ ދިވެހިންގެ ހިއްތަކުން ދުވަހަކުވެސް ފިލައިގެން ދާނެ ދުވަހެއް ނޫނެވެ. މިފަހުގެ ތާރީހެއްގައި މާލޭގައި ހިނގި އެންމެ ބޮޑު އަދި އެންމެ ނުރައްކާތެރި އަލިފާނުގެ ހާދިސާ ހިނގި ދުވަހެވެ. ދެކުދިންގެ މައެއް މި ދުނިޔެއިން ވަކިވެގެން ދިޔައެވެ. އެއީ ހަމަގައިމުވެސް ގައުމަށް އަގުހުރި ހިދުމަތްތަކެއް ކޮށްދީފައިވާ ކުޅަދާނަ ކަނބަލެކެވެ.\nމިމަހުގެ 20 ވަނަ އަށް ވީ ހުކުރު ދުވަހުގެ ރޭ އިރާކޮޅު 19:28 އެހާކަންހާއިރު ހ.ތިލަފުށި ގޭގައި ހުރި ކެމިކަލް ގުދަނެއްގައި ރޯވި ނުރައްކާތެރި ހާދިސާގައި ވަނީ7އިމާރާތެއްގައި ރޯވެ 500 އަށްވުރެ ގިނަ މީހުން ހާލުގައި ޖެހިފައެވެ. އެ ހާދިސާގައި ރިޕޯޓް ލިބުމާއިއެކު ވަގުތުން ކަމާއިބެހޭ ހުރިހާ އިދާރާތަކުން އެލާޓްވިއެވެ.\nއަލިފާނުގެ ހާދިސާ ހިނގި ސަރަހައްދުގެ ގެތަކުގައި ތާށިވެ ނުނިކުމެވިފައި ތިބި މީހުން ނެރުމުގައި އެމްއެންޑީއެފުން ވަރުބަލި ކަމެއް ނެތި ހަރަކާތްތެރިވިއެވެ. ސިފައިންނާއި ފުލުހުންނާއި އެއާރޕޯޓްގެ ފަޔަރ ލޮރީ އަދި އާއްމު ރައްޔިތުން ކުރެއްވި ބުރަ މަސައްކަތުން އެ ސަރަހައްދުގައި ރޯވެފައި އޮތް އަލިފާންގަނޑު ކޮންޓްރޯލް ކުރެވުނީ ގާތްގަނޑަކަށް އެ ރޭ ދަންވަރު 1 ޖަހަން ގާތްވެފައި ވަނިކޮށެވެ.\nހިނގައިގެން އުޅެނީ އާދައިގެ އަލިފާނުގެ ހާދިސާއެއް ނޫން ކަން އެނގުނު ހިސާބުން ސަރުކާރު ވެސް އެލާޓްވިއެވެ. އަލިފާނުގެ ހާދިސާ ހިނގި ސަރަހައްދުގައި ހުރި ގެތަކުން މީހުން ހުސްކޮށް، އެމީހުން ވަގުތީ ބޯހިޔާވަހިކަން ދިނީ ކަލާފާނު ސުކޫލުގައެވެ. އޭޑިކޭ ހޮސްޕިޓަލް ކުއްލި ހާލަތަށް ގެނައުމަށް ފަހު، އެ ހޮސްޕިޓަލުގައި ދިޔައީ އެ އަލިފާނުގެ ހާދިސާގައި ދުމުގެ އަސަރުކޮށް ފިހި އަދި އެކިވަރުގެ އަނިޔާ ވި ފަރާތްތަކަށް ފަރުވާ ދިނުމުގެ މަސައްކަތުގައި ވަރުބަލިވުމެއްނެތި ހަރަކާތްތެރި ވަމުންނެވެ.\nހ.ތިލަފުށިގޭގައި ހިނގި އަލިފާނުގެ ހާދިސާ: ފޮޓޯ ސަން\nއެ ރޭ އަލިފާނުގެ ހާދިސާ ހިނގި ވަގުތު ރައީސް އިބްރާހިމް މުހައްމަދު ޞާލިހް އެ ސަރަހައްދަށް ޒިޔާރަތް ކުރެއްވިއެވެ. ރައީސް އެ ސަރަހައްދަށް ޒިޔާރަތް ކުރެއްވިއިރު، އަލިފާންގަނޑު އަދި އެއްކޮށް ކޮންޓްރޯލެއް ނުކުރެވެއެވެ. ރައީސް ޞާލިހް އެ ސަރަހައްދަށް ޒިޔާރަތްކުރައްވައި އެ ވަގުތު އެތަން އޮތް ހާލަތު ކައިރިން ބައްލަވައިލެއްވިއެވެ.\nރައީސް ޞާލިހްގެ އަރިހުގައި ޑިފެންސް މިނިސްޓަރ މާރިޔާ ދީދީވެސް ވަޑައިގެންނެވިއެވެ. އެމަނިކުފާނު ވަނީ އަލިފާނުގެ ހާދިސާ ހިނގި ސަރަހައްދުގެ ހާލަތު ބައްލަވައިލެއްވުމަށް ފަހު އެ ހާދިސާގައި އެކި ވަރުގެ އަނިޔާތައް ލިބުން ފަރާތްތަކުގެ ހާލަތު ބައްލަވައިލެއްވުމަށް ރައީސް ޒިޔާރަތް ކުރެއްވީ އޭޑިކޭ ހޮސްޕިޓަލަށެވެ.\nއެތަނުގައި އެވަގުތު ފަރުވާ ހޯދަމުން ދިޔަ އާއްމު ރައްޔިތުންގެ ހާލަތު އޮޅުންފިއްލެވުމަށްފަހު ރައީސް ޞާލިހް މިސްރާބު ބެހެއްޓެވީ ކަލާފާނު ސުކޫލުގައި ގާއިމިކޮށްފައިވާ ވަގުތީ ހިޔާއަށެވެ.\nއެ ސުކޫލަށް ވަޑައިގަންނަވާ އެތަނުގައި ތިބި އާއްމު ރައްޔިތުންނާއި ވާހަކަފުޅު ދައްކަވާ އެމީހުންގެ ހާލު ވަރަށް ކައިރިން ބައްލަވައިލެއްވިއެވެ. ރައީސް އެރޭ މީޑިއާ ތަކާއި ބައްދަލުކުރައްވައި ދެއްކެވި ވާހަކަފުޅުގައި ވަނީ ނުރައްކާތެރި އަލިފާނުގެ ހާދިސާތައް ތަކުރާރުވިޔަ ނުދިނުމަށް ކުރައްވަމުން ގެންދަވާ މަސައްކަތްތައް އިތުރަށް ހަރުދަނާ ކުރައްވާނެ ކަމުގެ ޔަގީންކަން ރައްޔިތުންނަށް ދެއްވާފައެވެ.\nހ.ތިލަފުށިގޭގައި އަލިފާނުގެ ހާދިސާ ހިނގި ސަރަހައްދު ރައީސް ބައްލަވައިލަނިކޮށް: ފޮޓޯ ރައީސް އޮފީސް\nރައީސް ސާލިހު އެ ރެއިން އެ ރެއަށް ވަޒީރުންގެ މަޖިލީހުގެ ކުއްލި ބައްދަލުވުމެއް ބާއްވަވައި ހުރިހާ ކެމިކަލް ގުދަންތައް އާންމުން ދިރިއުޅޭ ސަރަހައްދުތަކުން ބޭރުކުރެއްވުމަށް ނިންމެވިއެވެ. އެ ހާދިސާއިން ލިބުނު ސިހުމާއި ބިރުވެރިކަން ރައްޔިތުންގެ ހިތްތަކުން ރަނގަޅަށް ފިލައިގެން ނުދަނީސް އޭގެ އަނެއް ދުވަހު ރައީސް ޞާލިހް އދ ގެ އާއްމު މަޖިލީހުގައި ތަގުރީރު ކުރެއްވުމަށް ފުރައިވަޑައިގެންނެވިއެވެ.\nއެ ނުރައްކާތެރި އަލިފާނުގެ ހާދިސާއަށް އެއް ދުވަސްވެސް ނުވަނީސް ގައުމުގެ ވެރިޔާ، ގައުމުން ބޭރަށް ފުރައިވަޑައިގަތުމުން އިދިކޮޅު ބައެއް ފަރާތްތަކުން ވަނީ ރައީސް އަށް ފާޑުވެސް ކިޔާފައެވެ.\nނަމަަވެސް އެ ފާޑު ކިޔުންތަކަށް ބީރު ކަންފަތެއް ދެއްވަމުން، ރައީސް ޔޫއެންއަށް ފުރައިވަޑައިގެންނެވީ، އަލިފާނުގެ ހާދިސާގެ ކަންކަން ދައުލަތުގައި ހުރި އެކަމާއި ގުޅޭ ވުޒާރާތަކަށް އިތުބާރު ކުރައްވާ ހަވާލުކުރައްވާފައެވެ. ޝައްކެއްނެތް ގޮތުގައި ރައީސް ޞާލިހް އެ ހާދިސާގެ ކަންކަމުގައި އަވަދިނެތި މަގުމަތީގައި އުޅުއްވާކަށް ނުޖެހޭނެއެވެ.\nރައީސް ޞާލިހް އދ ގެ ޖެނެރަލް އެސްމެބްލީގައި: ފޮޓޯ ރައީސް އޮފީސް\nރައީސް ޞާލިހް ޔޫއެންއަށް ފުރައިވަޑައިގެން ފަހުން ދެން ފެނިގެން ދިޔައީ މުޅިން އެހެން މަންޒަރެކެވެ. އަލިފާނުގެ ހާދިސާއާއި ގުޅިގެން އެމްއެންޑީއެފްއާއި ފުލުހުން އަދި ޑިޒާސްޓަރ މެނޭޖްމެންޓް ސެންޓަރުން ބޭއްވި ނޫސްވެރިންގެ ބައްދަލުވުމުންވެސް، ޑިފެންސް މިނިސްޓަރ މާރިޔާއަށް އަލިފާނުގެ ހާދިސާއާއި ގުޅޭ ކަންކަމުގެ ޒިންމާއެއް ނުނެންގެވޭނެ ކަން ސާބިތުވެގެންދިޔައެވެ.\nއެދުވަހު ނޫސްވެރިން ކުރިމަތި ކުރި ބައެއް ސުވާލުތަކަށް ޖަވާބު ދެއްވުމަށް މިނިސްޓަަރ ނުކުޅެދުނެވެ.\nފަހަރުގައި އެ އަލިފާނުގެ ހާދިސާގައި ސަރުކާރުގެ އިހުމާލު އޮތްކަން އެނގިވަޑައިގެން ހުންނަވާވެސް އެކަމަށް އެއްބަސްވެވަޑައިގަންނަވަން މިނިސްޓަރ ޖެހިލުންވެވަޑައިގެންނެވީ ކަމަށް ވެދާނެއެވެ. އެ ދުވަހު ކުރިއަށް ދިޔަ ނޫސްވެރިންގެ ބައްދަލުވުމުގައި މިނިސްޓަރ މާރިޔާ އުޅުއްވީ ކެމިކަލް ގުދަން ކުރުމާއި ބެހޭ ގަވައިދެއް ހެދިފައި ނެތް ކަމަށް ވިދާޅުވެ އެބަހުގައި ހިފަހައްޓަވައިގެންނެވެ.\nމާރިޔާ ދެއްވި ނޫސްވެރިންގެ ބައްދަލުވުމެއްގެ ތެރެއިން: ފޮޓޯ ސަންގު\nމިނިސްޓަރ މާރިޔާއަށް އެ ޒިންމާ އަދާނުކުރެއްވިގެން ދެން އެކަމާއި އުޅުއްވަން ފެއްޓެވީ މާލޭ ސިޓީ ކައުންސިލްގެ މޭޔަރ ޝިފާއެވެ. އެހެނަސް، މޭޔަރ ޝިފާއަށް މިނިސްޓަރ މާރިޔާ ކުރެއްވި ވަރަށް ގާތަށްވެސް މަސައްކަތެއް ނުކުރެއްވުނެވެ.\nއެ ނުރައްކާތެރި އަލިފާނުގެ ހާދިސާ ހިނގުމުގެ ކުރިން އެ ސަރަހައްދުގައި އުޅެމުންދިޔަ އާންމު ރައްޔިތުން އެކަމުގެ އެތައް ޝަކުވާއެއް ސިޓީ ކައުންސިލަށް ހުށަހަޅާފައިވާ ފެންމަތިވި ހިސާބުން މޭޔަރު ޝިފާވެސް އެ ކަމުން ބޯދަމައިގަތެވެ.\nދެން އެ އަލިފާނުގެ ހާދިސާ ބޮލުގައި އަޅުއްވައިގެން ރައްޔިތުންގެ ހައްގުގައި ތެދުވީ ޕްލޭނިންގް މިނިސްޓަރ އަހުމަދު އަސްލަމެވެ. އަސްލަމު ވިދާޅުވީ، ރައްޔިތުން އެބޭފުޅާއަށް އިތުބާރު ކުރައްވާ، ހުރިހާ ކެމިކަލް ގުދަންތައް މާލެއިން ބޭރުކުރުމަށް3މަސް ދުވަހުގެ މުއްދަތެއް ދެއްވުމަށެވެ. ރައްޔިތުން ތިބީ މިނިސްޓަރ އަސްލަމަށް އިތުބާރު ކުރައްވައިގެން ދުވަސް ގުނާށެވެ.\nއަލިފާނުގެ ހާދިސާ ހިނގި ދުވަހު އެ ސަރަހައްދަށް ޒިޔާރަތްކުރެއްވުމަށް ފަހުން ހޯމް މިނިސްޓަރ އިމްރާން ވެސް ގެއްލުނީއެވެ. ރައީސް ޞާލިހް ޔޫއެންއަށް ވަޑައިގެން ރައްޔިތުންނާއި މިގައުމުގެ ހައްގުގައި އެތައް ބުރަ މަސައްކަތެއް ކުރެއްވުމަށް އެނބުރި މާލެ ވަޑައިގެންނެވުމަށް ފަހު އެންމެ ފުރަތަމަވެސް އިސްކަމެއް ދެއްވީ އެ އަލިފާނުގެ ހާދިސާ ހިނގި ސަރަހައްދުގެ ހާލަތު ބައްލަވައިލެއްވުމަށް އެ ސަރަހައްދަށް ޒިޔާރަތް ކުރައްވާށެވެ.\nރައީސް ޞާލިހް އަލިފާނުގެ ހާދިސާ ހިނގި ސަރަހައްދަށް ކުރެއްވި ޒިޔާރާތުގެ ތެރެއިން: ފޮޓޯ ރައީސް އޮފީސް\nއެމަނިކުފާނަށް ދަތުުރުގެ ވަރުބަލިކަން ފިއްލެވުމުގެ ގޮތުން އަރާމު ކުރެއްވުމަށް ވުރެ މުހިންމުވީ ރައްޔިތުންނެވެ. ހަަަމަ ޔަގީނުންވެސް ރައީސް ޞާލިހްއަށް ރައްޔިތުންނަށްވުރެ އެހެން ކަމެއް މުހިންމު ނޫން ކަން ސާބިތުވެގެން ގޮސްފިއެވެ.\nދެން އެންމެ އަވަހަށް ފެނިގެންދާނީ އަލިފާނުގެ ހާދިސާއާއި ގުޅިގެން ޑިފެންސް މިނިސްޓަރާއި މާލޭ ސިޓީ ކައުންސިލުން އަދި ވުޒާރާތަކުން ހޭވި ހަޑިތައް ސާފުކުރުމުގައި ރައީސް ޞާލިހް އުޅުއްވާ މަންޒަރެވެ. ގިނަ ފަހަރަށް ފެނިގެން މިދަނީ ވުޒާރާތަކުން އަދާ ކުރަން ޖެހޭ ޒިންމާވެސް ރައީސް ސާލިހު އަދާކުރައްވާތަނެވެ. ދެން ކީއްކުރާ ވަޒީރުންނެއްތޯ އެވެ.


ޑިޕްރެޝަނާ މެދު ކުރެވޭ ކުށް ހީތައް\nޑިޕްރެޝަނަކީ ވަރަށް އާންމު ނަފްސާނީ މައްސަލައެކެވެ. އަދި މިއީ ދެނެގަންނަން އުނދަގޫ، ވަރަށް ބޮޑަށް އޮޅިފައި އޮންނަ އާންމު މައްސަލައެކެވެ. ފަހުގެ ދިރާސާއަކުން އެނގިފައިވާ ގޮތުގައި އަމިއްލައަށް މަރުވާ މީހުންގެ ތެރެއިން ތިން ބައިކުޅަ ދެ ބައި މީހުންނަކީ ޑިޕްރެޝަންގެ މައްސަލަ ހުންނަ މީހުންނެވެ. އެއީ ޑިޕްރެޝަން ހުރިކަން އެނގި ފަރުވާ...\nApril 07, 2017 23\nޑިޕްރެޝަނަކީ ތަރައްގީއަށް ހުރަސް އަޅާ ބައްޔެއް: ނާޒިމް\nޑިޕްރެޝަނަކީ ގައުމުތަކުގެ ތަރައްގީއަށް ހުރަސް އަޅާ ބައްޔެއް ކަމަށާއި އެ ބައްޔާ މެދު ވާހަކަ ދައްކަން ޖެހޭ ކަމަށް ހެލްތް މިނިސްޓަރު އަބްދުﷲ ނާޒިމް ވިދާޅުވެއްޖެ އެވެ.\nޑިޕްރެޝަނުން އެންމެން ބަލިވަނީ، ވާހަކަ ދައްކަމާ!\nއިންސާނުންނަށް މިއަދު ތަހަންމަލްކުރަންޖެހޭ ބަލިތަކުގެ މައިގަނޑު އެންމެ ބޮޑު ސަބަބަކަށް ޑިޕްރެޝަން ވެއްޖެ ކަމަށާއި ކޮންމެ މީހަކު ވެސް މިކަމާ ވާހަކަ ދައްކަން ފެށުމަކީ މައްސަލައަށް ހައްލު ހޯދުގެ ފުރަތަމަ ފިޔަވަޅު ކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔު.އެޗް.އޯ) އިން އިއްޔެ ބުނެފި އެވެ.\nއައިސީޕީ: ނަފްސާނީ ބަލިތަކުގެ ފަރުވާ\nއަހަރެންގެ އުމުރަކީ 35 އަހަރެވެ. އަހަރެން ހަނދާން ހުންނަން ފެށީއްސުރެ ތަޖުރިބާ ކުރަމުން އައީ ވަރަށް ތަފާތު ހަޔާތެކެވެ. ކުޑަ އަންހެން ކުއްޖެއްގެ ގޮތުގައި މައިންބަފައިންނާ އެކު އަހަރެން ދިރިއުޅުނީ ދުނިޔޭގެ އެންމެ ތޮއްޖެހިފައިވާ އެއް ސިޓީގެ ވަކި އެޕާޓްމަންޓެއްގަ އެވެ. އެ ދެ މީހުންނަކީ ވެސް ވަރަށް އަވަދިނެތި އުޅޭ ދެ މީހުންނެވެ. އަދި...\nއަފަންޓޭޝާ: އަމިއްލަ ދަރީގެ ސިފަ ވެސް ނޭނގޭނެ\nއަހެއް އޮންނާނީ ކިހިނެއްހެއްޔެވެ؟ ހަތަރެސްފައި ޖަހާފައި އޮންނަ ރީތި ޖަނަވާރެއް ކަމަށް ސިކުނޑި އަށް ސިފަވާނެ އެވެ. ސިކުނޑިން އޭގެ "ފޮޓޯއެއް" ދައްކާނެ އެވެ. އެކަމަކު ސިކުނޑި އަށް މަންޒަރުތައް ސިފަ ނުކުރެވުމަށް މެދުވެރިވާ މައްސަލައެއް ކަމަށްވާ "އަފަންޓޭޝާ" ހުންނަ މީހެއް ނަމަ ސިކުނޑިއަށް އެއްވެސް މަންޒަރެއް ސިފައެއް ނުވާނެ އެވެ....\nއިއްދައިން ކެނޑުމާ އެކު އަންހެނުންގެ ހަނދާން ބަލިވޭ\nމެދުއުމުރުގެ އަންހެނެއްގެ ހަނދާން، އެ އުމުރުގެ ފިރިހެނަކަށް ވުރެ ރަނގަޅުވާނެ ކަމަށާއި އެކަމަކު އަންހެނުން އިއްދައިން ކެނޑުމަށް ފަހު ހަނދާންތައް ފަނޑުވެގެން ދާންފަށާ ކަމަށް އާ ދިރާސާއެއްގައި ބުނެފި އެވެ. ދިރާސާގައި ބުނެފައި ވަނީ މިގޮތަށް ދިމާވަނީ އިއްދައިންކެނޑުމުގެ މަރުހަލާގައި އެސްޓްރޮޖެން ލެވަލް ދަށަށް ދާތީ ކަމަށެވެ.


ޢިރާޤު - ވިކިޕީޑިއާ\nJumhūriyat Al-Irāq ފަންވަތް:Ar icon\nKomara Îraqê ފަންވަތް:Ku icon\nRecognised regional languages Aramaic, Azerbaijani\nރިޕަބްލިކް އޮފް ޢިރާޤަކީ ހުޅަނގު އޭޝިޔާއަށް ނިސްބަތްވާ ޤައުމެކެވެ. މި ޤައުމަށް މެސޮޕޮޓޭމިއާއޭ ވެސް ކިޔައެވެ. ޢިރާޤަކީ ދެކޯރުގެ ދެމެދުގައިވާ ހިތް ފަސޭހަ ބިމުގެ ގޮތުގައި މަޝްހޫރުވެފައިވާ ބިމެވެ. އިންސާނީ ޙަޟާރަތާއި ތަރައްޤީ އާއި ތަމައްދުނުގެ އުނގު ކަމުގައި ބެލެވޭ މެސޮޕޮޓޭމިޔާއަކީ ޢިރާޤެވެ. ފުރާތު ކޯރާއި ދިޖުލަތު ކޯރުގެ ފެނުން ތާޒާކަން ލިބިފައިވާ ޢިރާޤަކީ ޠޫފާނުގެ ފަހުން ދެވަނަ ފަހަރަށް އިންސާނުން ދުނިޔޭގެ ބިމުގައި ދިރިއުޅެން ފެށި ވަޒަނެވެ. އެހެންކަމުން ބަނީ ނޫޙު ވަންހައިގެ މީހުން އާބާދުވެ ދިރިއުޅެން ފަށާފައިވަނީ ޢިރާޤުގައެވެ. ބަނީ އާދަމް ނުވަތަ ނޫޙުގެފާނުގެ ކުރީގައި ތިބި އިންސާނުންގެ ވަޒަނެއްކަމުގައިވެފައި އޮތް ކަމަށް ބެލެވެނީ ޔަމަނާއި ޙިޖާޒެވެ. ބަނީ ނޫޙު ނުވަތަ ނޫޙުގެފާނުގެ ފަހުން ތިބި އިންސާނުން ފުރަތަމަ ދިރިއުޅެންފެށިކަމަށް ބެލެވިފައިވަނީ ޢިރާޤުގައެެވެ. ނޫޙުގެފާނުގެ ބޭފުޅުންގެ ތެރެއިން އެފްރިކާކޮޅަށް ވަޑައިގަތީ ޙާމްގެ ދަރިކޮޅު މީހުންނެވެ. މި މީހުން ކަޅުވެފައިވަނީ ނޫޙުގެފާނު ކުރެއްވި ދުޢާފުޅަކުން ކަމަށް ބުނެވެއެވެ. ސާމްގެ ދަރިކޮޅު މީހުންނަކީ ޢަރަބީންނާއި އިސްރާއީލީންނެވެ. ޔާފިސުގެ ދަރިކޮޅު މީހުންނަކީ މޮންގޯލިޔަނުންނާއި ތުރުކީ ނަސްލުގެ މީހުންނެވެ. ޔޫރަޕުގެ ދަރިކޮޅަކީ ސާމީ ދަރިކޮޅާއި ޔާފިސީ ދަރިކޮޅު ގުޅިގެން އުފެދުނު ދަރިކޮޅެއް ކަމަށް ބުނެވެއެވެ. ޢިރާޤު ނުވަތަ މެސޮޕޮޓޭމިޔާއަށް ކްރޭޑްލް އޮފް ސިވިލައިޒޭޝަނޭ ކިޔަނީ މިހެންވެގެންނެވެ.\nޢިރާޤުގެ ރަސްމީ ބަހަކީ ޢަރަބިބަހާއި ކުރުދީ ބަހެވެ. މީގެ އިތުރުން ސަރަޙައްދީ ބަސްތަކުގެ ގޮތުގައި އާރާމީ ބަހާއި އަޒަރުބައިޖާނީ ބަސް ބޭނުންކުރެވެއެވެ. އިނގިރޭސި ބަހުން ޢިރާޤުގެ މީހުންނަށް ކިޔަނީ އިރާގީސްއެވެ. ޤައުމުގެ އެންމެ ބޮޑު ޝަހަރަކީ ބަޣުދާދެވެ. ޢިރާޤުގެ ވެރިރަށަކީ ވެސް ބަޣުދާދެވެ. ޢިރާޤަކީ ބަރުލަމާނީ ޖުމްހޫރިއްޔާއެކެވެ. ޤައުމުގެ އާބާދީއަކީ 31 މިލިއަނެވެ. އެހެންކަމުން މިއީ ދުނިޔޭގައި 39 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 0.4 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ iq. އެވެ. ކޯލިން ކޯޑަކީ +964 އެވެ. ފައިސާގެ ގޮތުން ބޭނުންކުރަނީ ޢިރާޤީ ދީނާރެވެ.\n“ޢިރާޤު” މި ނަން ވަނީ މީލާދީން6ވަނަ ޤަރުނުގެ ކުރީއްސުރެން ވެސް އެ ޤައުމުގެ ނަމެއްގެ ގޮތުގައި ބޭނުންކޮށްފައެވެ. މި ނަން އުފެދުނު ގޮތާ މެދު ތަފާތު ނަޒަރިއްޔާތަކެއްވެއެވެ. މި ގޮތުން މި ނަމުގެ އަޞްލު ނިސްބަތްވަނީ ސޫމާރީ ބަހަށް ކަމަށާއި، ސޫމާރީ ބަހުން ކިޔާ އުރުކު މިނަމަށް ކަމަށް ވެސް ބުނެވެއެވެ. އަނެއް ގޮތަކީ ޢިބްރާނީ ބަހުން ކިޔާ އިރެކް މި ބަހެވެ. ނުވަތަ ސޫމާރި ޝަހަރެއް ކަމުގައިވާ އޫރުކު އަށް އައްކާދީ ބަހުން ކިޔާ ނަމުން އުފެދުނު ނަމެއް ކަމަށް ވެސް ބުނެވެއެވެ. ހަމަ އެހެންމެ މިއީ ފާރިސީ ބަހުން ތިރި ބިމަށް ކިޔާނަން އެރާކު، މި ބަސް ޢަރަބިކުރެވިގެން އުފެދުނު ނަމެއް ކަމަށް ވެސް ބުނެވެއެވެ. ޢިރާޤަށް ޤަދީމީ ޒަމާނުގައި ކިޔާނަމަކީ މެސޮޕޮޓޭމިޔާއެވެ.\nޢިރާޤުގެ ހުޅަނގުގައި އޮތީ އުރުދުންއެވެ. ހުޅަނގު އުތުރުގައި އޮތީ ސޫރިޔާއެވެ. އުތުރުގައި އޮތީ ތުރުކީއެވެ. އިރުމަތީގައި އޮތީ އީރާނެވެ. ދެކުނުގައި އޮތީ ކުވައިތާއި ސަޢޫދީ ޢަރަބިއްޔާއެވެ.\nކްރޭޑްލް އޮފް ސިވިލައިޒޭޝަން ނުވަތަ ތަހްޒީބާއި ތަމައްދުނުގެ އުނގުކަމުގައި ބެލެވޭ މެސޮޕޮޓޭމިޔާ ނުވަތަ ޢިރާޤަކީ ލިޔުންތެރިކަމާއި ސަރަކަ (ވީލް) އުފެދުނު ބިމެވެ. ޢިރާޤުގެ ޤަދީމީ ރަސްގެފާނު ހާމޫރާބީގެ ވާހަކައަކީ އަޅުގަނޑުމެންނަށް އާ ވާހަކަތަކެއް ނޫނެވެ. މީލާދީން ހަތްވަނަ ޤަރުނުގައި ޚުލަފާއުއްރާޝިދޫންގެ ޚިލާފަތުގައި ޢިރާޤަށް ވަނީ އިސްލާމްދީން ތަޢާރަފު ކުރެވިފައެވެ. ޢިރާޤުގެ ވެރިރަށް ބަޣުދާދު ބިނާކުރެވުނީ ޢައްބާސީ ޚިލާފަތުގެތެރޭގައި މީލާދީން އަށްވަނަ ޤަރުނުގައެވެ. ދެން އައީ ތުރުކީންގެ ވެރިކަމެވެ. އޭގެ ފަހުން ޢިރާޤު ދިޔައީ އިނގިރޭސީންގެ ދަށަށެވެ. 1932 ގައި މިނިވަންކަން ލިބުމަށް ފަހުގައި ދެން އުފެދުނީ ޢިރާޤުގެ ރަސްކަމެވެ. ޢިރާޤުގެ ރަސްކަން އުވި ޖުމްހޫރިއްޔަތަކަށް ބަދަލުވީ 14 ޖުލައި 1958 ގައެވެ.\nޢިރާޤުގެ އާބާދީގެ 80% އަކީ ޢަރަބީންނެވެ. 15% އަކީ ކުރުދީންނެވެ. ދެން ތިބީ ތުރުކުމަނުންނާއި އާޝޫރީންނެވެ. ސުންނީންގެ އާބާދީއަކީ 45% އެވެ. ޝީޢީންނަކީ 55% އެވެ. މުޅި އާބާދީގެ 3% އަކީ އެހެން ދީންތަކުގެ މީހުންނެވެ.\nޢިރާޤުގެ ސަގާފީ ކަންތައްތަކުގެ ތެރޭގައި ވަރަށް ޤަދީމީ އާދަތައް ވެސް ހިމެނެއެވެ. ހަމަ އެހެންމެ ފާރިސީންނާއި ޢަރަބީންގެ ސަގާފީ ކަންތައް ވެސް ހިމެނެއެވެ.\nޢިރާޤަކީ ތެލުގެ ގޮތުން މުއްސަނދި ޤައުމެއް ނަމަވެސް މިއަދު އެ ޤައުމު އޮތީ ހަނގުރާމައިގެ ސަބަބުން ވަރަށް ދަށަށް ވެށްޓިފައެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 3655 ޑޮލަރެވެ.\n↑ 1.0 1.1 1.2 1.3 1.4 Cite error: Invalid <ref> tag; no text was provided for refs named imf2


Raajjeyge faisaa dhekkumuge nizaamaa behey gothun dhiraasaa eh kurany\nރާއްޖޭގެ ފައިސާ ދެއްކުމުގެ ނިޒާމާ ބެހޭ ގޮތުން ދިރާސާއެއް ކުރަނީ\n1 އަހަރު,2މަސް,2ހަފްތާ,2ދުވަސް, 22 ގަޑި, 35 މިނެޓް,7ސިކުންތު ކުރިން 2050އަހްމަދު މިޒްޔާލް\nމޯލްޑިވްސް މަނިޓަރީ އޮތޯރިޓީ. ފޮޓޯ: އަވަސް\nދިވެހިރާއްޖޭގެ ވިޔަފާރީގެ މުޢާމަލާތް ކުރުމާއި ފައިސާ ދެއްކުމުގެ ނިޒާމާ ގުޅޭގޮތުން ޚާއްސަ ދިރާސާއެއް ކުރުމަށް މޯލްޑިވްސް މަނިޓަރީ އޮތޯރިޓީ (އެމް.އެމް.އޭ) އިން ނިންމައިފިއެވެ.\nމިކަމާ ގުޅިގެން ނެރުނު ނޫސްބަޔާނުގައި މަރުކަޒީ ބޭންކުން ބުނީ އެ ސަރވޭގެ މަޤްސަދަކީ އެކިއެކި މުޢާމަލާތްތަކުގައި ފައިސާ ދެއްކުމުގައި ދިމާވާ ދަތިތަކާއި މައްސަލަތައް ދެނެގަތުމާއި ނަގުދު ފައިސާ ބޭނުންކުރުން މަދުކޮށް، ވީހާވެސް ފަސޭހަ ނިޒާމަކުން ފައިސާ ދެއްކޭނެ އިންތިޒާމެއް ހަމަޖެއްސުމަށް މަގުފަހި ކުރުން ކަމަށެވެ.\nމި ސަރވޭގެ މައުލޫމާތު ނަގާ މައިގަނޑު ދާއިރާތަކުގެ ތެރޭގައި ފަތުރުވެރިކަން، މަސްވެރިކަން، ތަކެތި އުފެއްދުން، އިމާރާތްކުރުން، ދަތުރުފަތުރާއި މުއާސަލާތީ ހިދުމަތް، ވިޔަފާރި، މާލީ ހިދުމަތް، ސިއްހީ އަދި ތަޢުލީމީ ދާއިރާ ހިމެނެއެވެ.\nމަރުކަޒީ ބޭންކުން ބުނީ މި ސަރވޭގައި ފުރަތަމަ މައުލޫމާތު އެއްކުރުމަށް އަމާޒުކޮށްފައިވަނީ މާލެ، ހުޅުމާލެ އަދި ވިލިނގިލި ހިމެނޭ ސަރަހައްދުން ކަމަށެވެ. އަދި ސަރވޭގެ ފުރަތަމަ ބައި އަންނަ ހޮނިހިރު ދުވަހުން ފެށިގެން މި މަހުގެ 11 ވަނަ ދުވަހުގެ ނިޔަލަށް ކުރިއަށް ގެންދިއުމަށް ނިންމާފައިވާ ކަމަށް ވެސް މަރުކަޒީ ބޭންކުން މައުލޫމާތު ދެއެވެ.\nއެގޮތުން ކޮންމެ ދުވަހަކު ހެނދުނު 09:00 - 18:00 އާ ދެމެދު މަރުކަޒީ ބޭންކުގެ ޓީމްތައް ސަރވޭއަށް ބޭނުންވާ މަޢުލޫމާތު ހޯދުމުގައި ހަރަކާތްތެރިވާނެ ކަމަށް ވެސް މަރުކަޒީ ބޭންކުން ބުނެއެވެ.\nމީގެ އިތުރުން ޕޭމެންޓް ސިސްޓަމް ހަރުދަނާ ކުރުމަކީ ވަރަށް ބޮޑު ހޭދައެއް ކޮށްގެން ކުރާ ޤައުމީ މަސައްކަތެއް ކަން ފާހަގަކޮށް، ހުރިހާ ފަރާތްތަކުން ވެސް އެ ސަރވޭއަށް ފުރިހަމަ އެއްބާރުލުން ދިނުމަށް މަރުކަޒީ ބޭންކުގެ ނޫސްބަޔާނުގައި އެ އިދާރާއިން އިލްތިމާސް ކޮށްފައިވެއެވެ.


ކޯވިޑް-19ގެ ތެރޭގައި ގީންޖާ ހެއްދީ 1،000 ކިލޯގެ ބަރަބޮލެއް ކޯވިޑް-19ގެ ތެރޭގައި ގީންޖާ ހެއްދީ 1،000 ކިލޯގެ ބަރަބޮލެއް\nކޯވިޑް-19ގެ ތެރޭގައި ގީންޖާ ހެއްދީ 1،000 ކިލޯގެ ބަރަބޮލެއް\nގީންޖާ ހެއްދި 1،066 ކިލޯ ބަރަބޯ ކައިރީ ހުއްޓިލައިގެން.- ފޮޓޯ: އޭޕީ ނިއުސް\nކޯވިޑް-19ގެ ސަބަބުން ގޭގައި މަޑުކުރަން ޖެހުމުން އެމެރިކާގެ މިނެސޯޓާގައި ދިރިއުޅޭ ޓްރާވިސް ގީންޖާ އޭނާގެ ވަގުތު ހޭދަކުރީ ތަފާތު ގޮތަކަށެވެ. ގަސް ހެއްދުމާއި ދަނޑުވެރިކަން ކުރުމާއި ބެހޭ މުދައްރިސެއްގެ ގޮތުގައި ވަޒީފާ ޢަދާކުރާ އުމުރުން 40 އަހަރުގެ ގީންޖާ ކުރި މަސައްކަތަކީ އޭނާ ހައްދަމުންދިޔަ ބަރަބޮލަކަށް އިތުރު އަޅައިލުންދީ ބޮޑުކުރުމެވެ. އޭނާގެ މަސައްކަތުގެ ފޮނި ނަތީޖާ ފެނިގެން ދިޔައީ ސެން ފްރެންސިސްކޯގައި ބާއްވާ ހާފް މޫން ބޭ ބަރަބޯ ހެއްދުމުގެ މުބާރާތުން އޭނާ ހެއްދި ބަރަބޮލަށް ފަޚުރުވެރި އެއްވަނަ ލިބުމުންނެވެ.\nގީންޖާގެ ގޭގެ ފަހަތުގައި އޮންނަ ހުސް ބިމުގައި ހައްދާފައިވާ ބަރަބޯ ދަނޑުގައި ގިނަ ވަގުތުތަކެއް އޭނާވަނީ ހޭދަކޮށްފައެވެ. ދުވާލެއްގެ މައްޗަށް ދިހަ ވަރަކަށް ފަހަރު އޭނާގެ ގަސްތަކަށް ފެންދީ ދެ އިރަށް ގަސް ކާނާ ދިނެވެ. އެއަށްފަހު އެތައް މަސައްކަތަކުން އޭނާ ހެއްދި ބަރަބޯތަކުގެ ތެރެއިން އެންމެ ބޮޑު ބަރަބޯ އޭނާވަނީ ސަން ފްރަންސިސްކޯގައި އޮތް ވޯލްޑު ޗެމްޕިއަންޝިޕް ޕަމްޕްކިން ވެއި-އޮފްގައި ބައިވެރިކުރުމަށް 35 ގަޑިއިރުގެ ދިގު ދަތުރެއް ކޮށްފައެވެ.\nގީންޖާ ބުނީ މިނެސޮޓާއިން ސަން ފްރެންސިސްކޯއަށް ބަރަބޯ ގެންދިޔުމަށް ކުރި ދިގު ދަތުރުގައި ބަރަބޮލަށް ގެއްލުމެއް ލިބިދާނެކަމަށް ވަރަށް ބިރުގައިންކަމަށެވެ. އުޅަނދުގައި ދުއްވާފައި ދިޔައިރު ސްޕީޑު ބުރޭކަރެއްގައިޖެހޭ ކޮންމެ ފަހަރަކު އެ ދިގު ދަތުރު ނިމެންދެން ފަޅައިގެން ނުގޮސް ބަރަބޯ އޮންނާނެ ކަމާއި މެދު ވަރަށް ބޮޑަށް ކަންބޮޑުވިކަމަށް އޭނާ ބުންޏެވެ. އެންމެ ފަހުން މަންޒިލާ ހަމައަށް ފޯރައި ބަރަބޯ ކިރިއިރު އޭގައި 1،066 ކިލޯ ހުރުމުން ވަރަށް އުފާވިކަމަށް ގީންޖާ ބުންޏެވެ. އެ ބަރަބޯ ހައްދައިގެން އިނާމެއްގެ ގޮތުގައި 16،450 އެމެރިކާ ޑޮލަރު ގީންޖާއަށްވަނީ ލިބިފައެވެ. އެއީ ޕައުންޑަކަށް7ޑޮލަރުގެ މަގުންނެވެ.\nފުރާވަރު އުމުރުން ފެށިގެން ބަރަބޯ ހެއްދުމުގެ ޝައުގުވެރިކަން ހުންނަ ގީންޖާ އެކަމަށް ލޯބިޖެހުނީ އޭނާގެ ބައްޕަގެ ސަބަބުންނެވެ. އޭނާގެ ބައްޕައަކީވެސް ބަރަބޯ ހައްދާ އުޅުނު މީހެކެވެ. މި އަހަރަކީ ހާފް މޫން ބޭ މުބާރާތުގައި އޭނާ ބައިވެރިވި ފުރަތަމަ އަހަރެވެ. ނަމަވެސް އަންނަ އަހަރުގެ މުބާރާތުގައި ބައިވެރިވުމާއި މެދު އޭނާ އަދި ގޮތެއް ނިންމާފައެއް ނުވެއެވެ. އޭނާ ބުނީ މި އަހަރު ކުރި ބުރަ މަސައްކަތަށްފަހު މެދުކެނޑުމެއް ބޭނުންވުން އެކަށީގެންވާކަމަށެވެ.\nފާއިތުވި 40 އަހަރު ބާއްވާފައިވާ ހާފް މޫން ބޭ މުބާރާތުގައި މިހާތަނަށް ބައިވެރިކޮށްފައިވާ ދެވަނައަށް އެންމެ ބަރު ބަރޮބޮލަކީ ގީންޖާގެ ބަރަބޮލެވެ. ނަމަވެސް ގީންޖާގެ ބަރަބޮލުގެ ބަރުމިން އެމެރިކާގެ ރެކޯޑު ހޯދާފައިވާ ބަރަބޮލުގެ ބަރުމިނާ ގާތްވެސް ނުކުރެއެވެ. އެ ޤައުމުގެ ނިއު ހެމްޝްފަޔާގައި 2018ވަނަ އަހަރު ހެއްދި ބަރަބޮލެއްގައި 1،134 ކިލޯ ހުއްޓެވެ. އެއީ ޕައުންޑުން މިނާނަމަ 2،500 ޕައުންޑަށްވުރެ އިތުރު ޢަދަދެކެވެ. މިހާތަނަށް އެންމެ ބޮޑު ބަރަބޮލެއް ދުނިޔޭގައި ހައްދާފައިވަނީ 2016ވަނަ އަހަރުގައި ޖަރުމަނިވިލާތުގައެވެ. އެ ބަރަބޮލުގައި 1،179 ކިލޯ (2،600 ޕައުންޑު) ހުއްޓެވެ.\nޖަރުމަނު ޗާންސެލަރުގެ ރަސްމީ އިދާރާގެ ދޮރަށް ކާރެއް އަރައިފި\nއެމެރިކާގެ އައު ސަރުކާރުގެ ވަޒީރުންގެ މަޖިލީހަށް ގިނަ ނަންތަކެއް ހުށަހަޅައިފި\nވަރަށް އަވަހަށް ބަޙްރައިނަށް ރަސްމީ ދަތުރެއް ކުރާނަން: ނަތަންޔާހޫ


މޭކަޕުކޮށްގެންހުރެ ކުރާ ވުޟޫ ޞައްޙަ ވާނެތޯ؟ – Ilm\nމޭކަޕުކޮށްގެންހުރެ ކުރާ ވުޟޫ ޞައްޙަ ވާނެތޯ؟\nދޮންނަން ޖެހޭ ގުނަވަންތަކުގައި ފެންޖެހުން މަނާކުރާ ހުރިހާ އެއްޗެއް ފިލުވާލުމަކީ ވުޟޫ ޞައްޙަވުމަށްޓަކައި ޝަރުޠުވެގެންވާ ކަމެކެވެ. މިސާލަކަށް ތެލާއި، ނިޔަފަތި ޕޮލިޝްކުރާ އެއްޗިހި، ވެކްސް، މޫނުގައި ޖަހާ ފުށް، މޭކަޕް، ފައުންޑޭޝަން، މަސްނޫޢީ އެސްފިޔަ، އަދި އަތުގައި އަޅާ ފާޑުފާޑުގެ އެއްޗިހިވެސް މީގެ ތެރޭގައި ހިމެނެއެވެ.\nވުޟޫކުރާއިރު ދޮންނަން ޖެހޭ ގުނަވަންތަކުގައި ތެރެއިން ގުނަވަނެއްގައި، ހަންގަނޑަށް ފެން ވާޞިލުވުން މަނާކުރާ އެއްވެސް އެއްޗެއް ހާކާފައިވާނަމަ، އެ އެއްޗެއް ނުފިލުވާ ކުރާ ވުޟޫ ޞައްޙައެއް ނުވާނެއެވެ. އެހެނީ ވުޟޫކުރާއިރު ދޮންނަން ޖެހޭ ގުނަވަނެއްގެ ކުޑަ ތަންކޮޅެއްގައިވެސް ފެން ނުޖެހޭނަމަ ވުޟޫ ޞައްޙައެއް ނުވާނެއެވެ.\nعن عمر بن الخطاب رضي الله عنه قال : ( أَنَّ رَجُلًا تَوَضَّأَ فَتَرَكَ مَوْضِعَ ظُفُرٍ عَلَى قَدَمِهِ فَأَبْصَرَهُ النَّبِيُّ صَلَّى اللَّهُ عَلَيْهِ وَسَلَّمَ ، فَقَالَ : ارْجِعْ فَأَحْسِنْ وُضُوءَكَ ، فَرَجَعَ ثُمَّ صَلَّى ) . روى مسلم (243)\nޢުމަރު ބިން އަލްޚައްޠާބު ރަޟިޔަﷲ ޢަންހު ވިދާޅުވިއެވެ. “މީހަކު ވުޟޫކުރި އިރު އޭނާގެ ފައިގައި ނިޔަފައްޗެއްގެ މިންވަރުގެ ތަންކޮޅެއް ފެން ނުޖެހި އިނެވެ. ނަބިއްޔާ ޞައްލަﷲ ޢަލައިހި ވަސައްލަމައަށް މިތަން ފެނިވަޑައިގެން ޙަދީޘްކުރެއްވިއެވެ. “އެނބުރިދާށެވެ! ތިބާގެ ވުޟޫ ރަނގަޅުކުރާށެވެ!” އޭގެ ފަހުގައި އެމީހާ އެނބުރި އަތުވެއްޖެއެވެ. އަދި ނަމާދުކޮށްފިއެވެ.”\nޞަޙީޙު މުސްލިމްގެ ޝަރަޙާގައި އިމާމު ނަވަނީ ރަޙިމަހުﷲ ވިދާޅުވެފައިވެއެވެ. “ދޮވުން ވާޖިބުވާ ގުނަވަންތަކުގެ ތެރެއިން ގުނަވަނެއްގެ ކިތަންމެ ކުޑަ މިންވަރެއްވިޔަސް ނުދޮވެ ދޫކޮށްލުމުން ވުޟޫ ޞައްޙަ ނުވާނޭ ކަމުގެ މައްޗަށް މި ޙަދީޘުން ދަލީލުކުރެއެވެ. އަދި ނޭނގިނަމަވެސް އެފަދަ ތަންކޮޅެއް ދޫކުރެވިއްޖެ މީހެއްގެ ވުޟޫވެސް ޞައްޙަ ނުވާނޭކަން މި ޙަދީޘުން ދަލާލަތު ކުރެއެވެ.” ” انتهى من “شرح مسلم” .\nވީމާ، މި ޒަމާނުގައި މި ބޭނުންކުރާ ފައުންޑޭޝަންތަކާއި، މޭކަޕު، ލިޕްސްޓިކް ފަދަ ތަކެތި ބޭނުންކޮށްގެން ހުރެ، ވުޟޫ ކުރަންޖެހިއްޖެނަމަ އެ ތަކެތި ފިލުވާލަން ޖެހޭނެއެވެ. އެއީ އެ ތަކެއްޗަކީ ހަންގަނޑުގައި ފެންޖެހުން މަނާކުރާ ތަކެއްޗެވެ. ފިލުވާނުލާ ވުޟޫކުރާނަމަ ވުޟޫ ޞައްޙައެއް ނުވާނެއެވެ.


WDC gai firihenun himenumah Raees ge hiyaaleh - One Online\n29 މޭ 2022: ވިއަވަތި ކޮންފަރެންސްގެ ތެރެއިން --- ވަން ފޮޓޯ: އަލީ ޔާމީން\nއއ. އުކުޅަހުން އަލީ ޔާމީން (ވަން އޮންލައިން)\nއަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގައި ކޮންމެވެސް ވަރަކަށް ފިރިހެނުން ބައިވެރިކުރުމަކީ މަޝްވަރާކުރުން ރަނގަޅު ކަމެއް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިއަދު ވިދާޅުވެއްޖެއެވެ.\nމެދުރާއްޖެތެރޭގެ ކައުންސިލްތަކާއި އަންހެނުންގެ ތަރައްގީއަށް މަސައްކަތްކުރާ ކޮމިޓީތަކާއެކު އުކުޅަހުގައި ބޭއްވި ވިއަވަތި ރާއްޖެ ކޮންފަރެންސްގައި މިއަދު އޮތީ ޑަބްލިއުޑީސީތަކަށް ދިމާވެފައިވާ ގޮންޖެހުންތަކާ ގުޅޭ ގޮތުން މަޝްވަރާ ކުރުމެވެ. އެ ސެޝަންގައި ޖެންޑާ މިނިސްޓަރު އާއިޝަތު މުހައްމަދު ދީދީ ވަނީ އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގެ ބޭނުމަކީ އަންހެނުންނާއި ފިރިހެނުންނަށް އޮންނަ ފުރުސަތުތައް ހަމަހަމަކުރުމަށް މަސައްކަތް ކުރުން ކަމަށެވެ. އެގޮތުން އެ ކޮމިޓީގައި ފިރިހެނުންގެ ބައިވެރިވުން އޮތުން މުހިންމު ކަމަށް ވިދާޅުވެ އޭނާ ވަނީ ހިޔާލު ހުށަހަޅުއްވައިފައެވެ.\nމިނިސްޓަރުގެ ހިޔާލަށް ތާއީދުކުރައްވައި ރައީސް ވިދާޅުވީ، އަވަށު އޮފީސްތަކުގެ އަންހެނުންގެ ކޮމިޓީގައި މީގެ ކުރިންވެސް ފިރިހެނުންގެ ބައިވެރިވުން އޮތް ކަމަށާއި އެހެންކަމުން އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގައި ފިރިހެނުން ބައިވެރިކުރުމަކީ މަޝްވަރާ ކުރުން ރަނގަޅު ކަމެއް ކަމަށެވެ.\n"އަންހެނުންގެ ތަރައްގީއަށް މަސައްކަތް ކުރާ ކޮމިޓީތަކުގައި ކޮންމެވެސް ވަރަކަށް ފިރިހެނުންގެ ބައިވެރިވުން އޮތުން އެއީ ފައިދާ ހުރި ގޮތަކަށް ވެދާނެތޯ އަޅުގަނޑުމެން މަޝްވަރާ ކޮށްލަން ހަމަ ރަނގަޅު ކަމެއް،" ރައީސް ވިދާޅުވިއެވެ.\nރައީސް ވިދާޅުވީ، އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގައި ފިރިހެނުން ބައިވެރިކުރުމާމެދު މަޝްވަރާކޮށް އެއީ ރަނގަޅު ކަމެއް ކަމަށް ފެނިއްޖެ ނަމަ، ގާނޫނަށް ބަދަލުގެނެވިދާނެ ކަމަށެވެ.\nލާމަރުކަޒީ ގާނޫނުގައި މިހާރު އޮންނަ ގޮތުން ކޮންމެ ރަށެއްގެ އަދި ސިޓީއެއްގެ ކައުންސިލާއެކުގައި އެ ރަށެއްގެ ނުވަތަ އެ ސިޓީއެއްގެ އަންހެނުންގެ ތަރައްގީއަށް މަސައްކަތްކުރުމަށް، އެ ރަށުގެ ނުވަތަ އެ ސިޓީގެ އަންހެނުންގެ ތެރެއިން އެ ރަށެއްގެ ރައްޔިތުން އިންތިހާބުކުރާ، އަންހެނުންގެ ތަރައްގީއަށް މަސައްކަތްކުރާ ކޮމިޓީއެއް އޮންނަންވާނެއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ވިޔަވަތި ކޮންފަރެންސް 2022 އއ. އުކުޅަސް ޖެންޑާ މިނިސްޓަރު އައިޝަތު މުހައްމަދު ދީދީ


ސަސްޕެންޝަނުގެ ސަބަބުން ވިކްޓްރީއަށް ނުކުޅެވިދާނެކަމުގެ ބިރު ބޮޑުވެއްޖެ | Jazeera\tސަސްޕެންޝަނުގެ ސަބަބުން ވިކްޓްރީއަށް ނުކުޅެވިދާނެކަމުގެ ބިރު ބޮޑުވެއްޖެ - Jazeera\nސަސްޕެންޝަނުގެ ސަބަބުން ވިކްޓްރީއަށް ނުކުޅެވިދާނެކަމުގެ ބިރު ބޮޑުވެއްޖެ\nމުޙައްމަދު ޤާސިމް June 2, 2019 116 views0\nރާއްޖޭގެ ތާރީޚު ދުށް އެންމެ ކާމިޔާބު ކްލަބުކަމަށްވާ ނިއުރޭޑިއަންޓް ސްޕޯޓްސް ކްލަބުން ނިމިދިޔަ ސީޒަނުގައި ކުޅުންތެރިންނަށް މުސާރަ ނުދިނުމުގެ މައްސަލައިގައި ސަސްޕެންޑްކޮށްފައިވާތީވެ، މި ސީޒަނުގެ އެއްވެސް ފުޓްބޯޅަ މުބާރާތަކުން އެ ޓީމު ނުފެންނާނެކަން ޔަގީންވެފައިވަނިކޮށް، ރާއްޖޭގެ ފުޓްބޯޅައިގެ ވަރުގަދަ ބާރެއްގެ ގޮތުގައި ކުރީން އޮތް ވާދަވެރި ވިކްޓްރީ ސްޕޯޓްސް ކުލަބަށް ވެސް އެފަދަ ސަސްޕެންޝަނެއް އައިސް މި އަހަރު ކުރިއަށް އޮތް އެއްވެސް މުބާރާތަކުން ނުފެނިދާނެކަމުގެ ބިރު ބޮޑުވެއްޖެއެވެ.\nކުޅުންތެރިންނަށް ދޭން ޖެހޭ މުސާރައާއި އިނާޔާތްތައް ނުދީ ގިނަ ދުވަސްތަކެއް ވެފައި ވާތީ ވިކްޓަރީއަށް އެފްއޭއެމް އިން ވަނީ އެކި ފަހަރުތަކެއްގެ މަތިން އެކަން ނިންމާ ޙަލާސް ކުރުމަށް މުހަލަތުތަކެއް ދީފަ އެވެ. މީގެ ކުރިން ސަސްޕެންޑު ކުރި ނިއުރޭޑިއަންޓަށް ވެސް ދިމާވީ ހަމަ އެ މައްސަލަ އެވެ.\nކުރިއަށް އޮތް ފުޓްބޯޅަ ސީޒަނުގައި ވާދަ ކުރުމުގެ ފުރުސަތު ނިއު އަށް ގެއްލުނީ ކުޅުންތެރިންނަށް މުސާރަނުދޭ މައްސަލައިގައި ނިއު ރޭޑިއަންޓަށް ދީފައިވާ ސަސްޕެންޝަނުގެ ސަބަބުންނެވެ. ދިވެހި 10 ކުޅުންތެރިންނަށް މުސާރައިގެ ގޮތުގައި ދޭންޖެހޭ 3.8 މިލިއަން ރުފިޔާގެ މައްސަލަތަކެއް ކުޅުންތެރިން އެފްއޭއެމް އަށް ހުށައެޅުމުން އެފްއޭއެމްގެ ޕްލޭޔަރސް ސްޓޭޓަސް ކޮމިޓީން އެ މައްސަލަތައް ބެލުމަށްފަހު ކްލަބަށް މުހުލަތުތަކެއްވަނީ ދީފައެވެ. ނަމަވެސް އެކަމަށް އަމަލީ ސިފައެއް ނައުމުން އެފްއޭއެމްގެ ހިންގާ ކޮމިޓީން ވަނީ މިދިޔަ ޖަނަވަރީ މަހުގެ 26 ވަނަ ދުވަހު ފުޓްބޯޅައިގެ އެއްވެސް ހަރަކާތެއްގައި ބައިވެރިނުވެވޭ ގޮތަށް އެ ކްލަބް ސަސްޕެންޑްކޮށްފައެވެ.\nއަދި މިދިޔަ މާޗް މަހު އޮތް އެފްއޭއެމްގެ ކޮންގްރެސް އިންވަނީ ނިއުގެ ސަސްޕެންޝަން ދެމެހެއްޓުމަށް ފާސްކޮށްފަ އެވެ. ވޯޓްގައި ބައިވެރިވި 14 ކްލަބްގެ ތެރެއިން 12 ކްލަބުން ވޯޓުދިނީ ސަސްޕެންޝަން ދެމެހެއްޓުމަށެވެ. އެގޮތުން، ނިއުއާ އެއްކޮޅަށް ވޯޓް ދިނީ ވިކްޓްރީ އާއި މަހިބަދޫ އެވެ.\nނިއު އިން އޭރު ވެސް ބުނަމުން ދިޔައީ އެ ކްލަބު ސަސްޕެންޑު ކުރުމަކީ ޒާތީ ކަމެއް ކަމަށާއި އެހެން އެތައް ކުލަބުތަކަކުން ވެސް މުސާރަ ނުދިނުމުގެ ބޮޑެތި މައްސަލަތަކެއް ހުރި ކަމަށެވެ. އެގޮތުން، ވިކްޓްރީ އަކީ ވެސް ކުޅުންތެރިންނަށް މުސާރަ ނުދިނުމުގެ މައްސަލައިގައި އެފްއޭއެމް ޕްލޭޔާ ސްޓެޓަސް ކޮމިޓީއަށް ގިނަ މައްސަލަތަކެއް ވަދެ ބަލަމުން އަންނަ ކުލަބެކެވެ. އަދި ބިދޭސީ ކުޅުންތެރިއަކަށް މުސާރަ ދީފައި ނުވާތީ އެކުލަބާއި ދޭތެރޭ ފީފާއިން ވެސް ވަނީ ދާދި ފަހުން ފިޔަވަޅު އަޅައިފައެވެ. އެގޮތުން ވޭތުވެދިޔަ ސީޒަނުން ތިން ޕޮއިންޓް ވަނި އެކުލަބުގެ އަތުން އުނިކޮށްފަ އެވެ.\nވިކްޓްރީގެ މިފަދަ މައްސަލަތަކެއް ހުރި އިރު އެފްއޭއެމް އިން މީގެ ކުރިން ބުނެފައި ވަނީ މިފަހަރުގެ ލީގުގައި ކުޅެވޭނީ ހަމައެކަނި އޭއެފްސީ ލައިސަންސް ލިބޭ ކުލަބުތަކަށް އެކަނި ކަމަށެވެ. އަދި މުސާރަ ނުދިނުމުގެ މައްސަލަތައް ހުރި ކުލަބުތަކަށް އެކަން ލައިސަންސް ފުރިހަމަ ނުކުރެވޭނެ ކަމަށް ވެސް އެ އިދާރާއިން ވަނީ ބުނެފަ އެވެ.\nކަން މިހެން އޮތް އިރު ވިކްޓަރީއަށް އޮތީ ދެ ގޮތެކެވެ. ހުރިހާ ކުޅުންތެރިންނަށް ދޭން ޖެހޭ މުސާރަ އާއި އިނާޔަތް ދީ ޙަލާސް ކުރުމެވެ. ނުވަތަ އެފްއޭއެމްގެ ޕްލޭޔާ ސްޓެޓަސްއަށް ލެވިފައިވާ މައްސަލަތައް އެ ކުޅުންތެރިން ލައްވައި އަނބުރާ ގެންދިއުމެވެ.\nއަހަރުތަކަކަށް ފަހު ނިއުއާ ނުލައި ފުޓްބޯޅަ ސީޒަނެއް މި ހަފްތާ ތެރޭގައި ފެށުމަށް ހަމަޖެހިފައިވާއިރު، ރާއްޖޭގެ އެންމެ ކާމިޔާބު އަނެއް ކްލަބް ވިކްޓްރީ އަށް މި ފަހަރު ނުކުޅެވިއްޖެނަމަ މި އަހަރު ވެގެންދާނީ ދިވެހި ފުޓްބޯޅައިގެ ޒަމާންވީ ގަދަ ތިން ބާރު ނުލައި ފުޓްބޯޅަ ކުޅޭ އަހަރަކަށެވެ. ނިއު އާއި ވިކްޓްރީ ކުޅުންތެރިންނަށް ނުދެވި ހުރި މުސާރަ މައްސަލައިގައި ހާސްކަމެއްގެ ތެރޭގައި އޮތްއިރު، ކްލަބް ވެލެންސިއާ ވަނީ މިދިޔަ އަހަރު ދެ ވަނަ ޑިވިޝަނަށް ރެލިގޭޓްވެފަ އެވެ.\nއަންނަ ހުކުރު ދުވަހު ކުޅުމަށް ހަމަޖެހިފައިވާ ޗެރިޓީ ޝީލްޑް މެޗުން ސީޒަން ފަށަން ތާވަލްކޮށްފައިވާއިރު، ލީގު ފަށަން ހަމަޖެހިފައިވަނީ މި މަހު 13 ވަނަ ދުވަހު އެވެ. މަޝްހޫރު ކުޅުންތެރިންނާއި ނުލައި ޒުވާން ގިނަ ކުޅުންތެރިންނާއެކު ވިކްޓްރީން މި ސީޒަނަށް ތައްޔާރުވަމުން އަންނަނީ ކުރީގެ ކުޅުންތެރިޔާ އަދި ކޯޗު މުހައްމަދު އާދަމްގެ އިރުޝާދުގެ ދަށުންނެވެ.\nވިކްޓްރީއަށް ނުކުޅެވިއްޖެނަމަ މި ފަހަރުގެ ސީޒަނުގައި ކުޅޭނީ އަށް ޓީމެވެ. އެއީ، ޓީސީ، ފޯކައިދޫ، ނިލަންދޫ، ދަ ގްރާންޑޭ، އީގަލްސް، މާޒިޔާ އާއި ކްލަބް ގްރީން ސްޓްރީޓްސްގެ އިތުރުން ޔުނައިޓެޑް ވިކްޓްރީ އެވެ.


އާމިނަތު އަމީލާ - ވިކިޕީޑިއާ\nއާމިނަތު އަމީލާ އަކީ ދިވެހި ފިލްމީ ތަރިއެކެވެ. އޭނާވަނީ ދިވެހި ތަފާތު އެތައް ފިލްމްތަކެއްގައި ހަރަކާތްތެރި ވެފައެވެ. މީގެ އިތުރުން ތަފާތު ވީޑިއޯ ލަވަތަކާއި، ޓީވީ ޑްރާމާ ސިލްސިލާ ތަކުން ވެސް އަމީލާގެ ހުނަރު ބެލުންތެރިންނަށް ފެނިގެން ގޮސްފައި ވެއެވެ.\n3.2 ކުޅުނު ޑްރާމާ ސިލްސިލާތައް\nއަމީލާ އަކީ މަޖާ މިޒާޖެއްގެ ރައްޓަހިންނާ ގުޅޭ ޝަޚްޞިއްޔަތެއްގެ ވެރިއެކެވެ.\nއާމިނަތު އަމީލާ ބެލުންތެރިންނަށް ފުރަތަމަ ފެނިގެން ގޮސްފައިވަނީ ސީޒަނަލް މޫވީޒް އިން އުފެއްދި ކިސް ޖަޒުބާތު މިކުރު ފިލްމް އިންނެވެ. މިފިލްމްގައި އަމީލާ އާއެކު ހަރަކާތްތެރިވަނީ ފިލްމީ ތަރި ޢަލީ ސީޒަން އެވެ.\nބޮޑު އެއްވެސް ފީޗަރ ފިލްމަކުން އަދި އާމިނަތު އަމީލާ އަކަށް ޖާގަ ލިބިފައެއް ނުވެއެވެ. ކުރިން ބުނި ކިސް ޖަޒްބާތު ގެ އިތުރުން އެހެން ކުރު ފިލްމެއް ވެސް ކުޅެފައި ވެއެވެ. އެއީ ދެކެދެކެ ޕްރޮޑަކްޝަން އިން އުފެއްދި ހިތް އެކަނިވީމާ އެވެ. ނަމަވެސް ބައެއް ޑްރާމާ ސިލްސިލާ ތަކުގައި އަމީލާގެ ހުނަރު ފެނިގެން ގޮސްފައި ވެއެވެ. އެގޮތުން ކުޅެފައިވާ ބައެއް ޑްރާމާ ސިލްސިލާތައް ތިރީގައި މިވަނީ އެވެ.\nދަގެސްޓް ހައުސް ރޫމް ނަމްބަރ 201\nހިތޭދޭނީ ފުރޭ ލޯބިން - 2010\nކުޅުނު ޑްރާމާ ސިލްސިލާތައް[އުނިއިތުރު ގެންނަވާ]\nވަމޭ ކައިރީގައި ކަލާ - 2007\nކަލާދެކެ ވަރަށް ލޯބިވޭ - 2007\nޖަސްޓް ފްރެންޑްސް - 2008\nވަކިނުވާން ބުނެފާ ވައުދެއް ނުވަންހޭ - 2009\nއަސަރުގާ - 2009\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 އޮގަސްޓު 2010، 02:22 ގައެވެ.


Manmma Maruvumunves Nudhiya, Huree Banduhai Hoonukamugai Ulhey Meehunnah Kaan Dheyn - Vaguthu\nރާއްޖޭގައި ކޮވިޑް ޓެސްޓް ކުރުން އިންތިހާއަށް ދަށަށް، ސަބަބެއް ނޭނގޭ! -9މިނެޓް ކުރިން\nމަންމަ މަރުވުމުންވެސް ނުދިޔަ، ހުރީ ބަނޑުހައި ހޫނުކަމުގައި އުޅޭ މީހުންނަށް ކާން ދޭން\nޝަކީލް-އުރް-ރަހްމާންއަށް އޭނަގެ މަންމަ އެންމެ ފަހުން ފެނުނީ މިދިޔަ ޑިސެމްބަރު މަސް ތެރޭގައެވެ. އެއީ އޭނާގެ މަންމަ ބިހާރް އިން ދިއްލީއަށް ސިއްހީ ކަމެއްގައި އައި ފަހަރުއެވެ. ދެން އޭނާއާއަކަށް އޭނާގެ މަންމައެއް ނުފެންނާނެއެވެ. އޭނާގެ މަންމަ ވަނީ މި ދުނިޔެއާއި އަލްވަދާއު ކިޔާފައެވެ.\n"އަހަރެން ހީކުރި މި ފުރަބަންދުގެ ކަންކަން ނިމުމުން މަންމަ އާއި ބައްދަލުވާނެ ކަމަށް، އަހަރުމެން ބޭނުންވާ ގޮތަކަށް ކަންކަމެއް ނުދާނެ". އުމުރުން 40 އަހަރުގެ ވިޔަފާރިވެރިޔާ އެންޑީޓިވީ ނޫހަށް ބުންޏެވެ.\nއޭނާ ވަނީ މި ފުރަބަންދާއި ގުޅިގެން ބަނޑުހައި ހޫނުކަން ތަހައްމަލު ކުރަމުންދާ މީހުންނަށް އެހީވުމުގެ ކަންކަން ފަށާފައެވެ.\nރަހްމާންއަކީ ޓްރެވެލް އެޖެންސީއެއް ހިންގަމުން ދިޔަ މީހެކެވެ. އޭނާގެ މަންމަ މަރުވެފައި ވަނީ މިދިޔަ ހުކުރު ދުވަހުގެ ހެނދުނުއެވެ. އޭނާގެ ރަހުމަތްތެރިންވެސް ވަނީ އޭނާ އެނބުރި މަންމަ ދެކިލުމަށް ގެއަށް ދިއުމަށް އެދިފައެވެ.\n"ދިއްލީ މީހުން އަހަރެން ބޭނުންވޭ، އަހަރެން ޔަގީންކަން އަރުވަން ޖެހޭ އެއްވެސް މީހެއްގެ މަންމައެއް ބަނޑުހައިހޫނުކަމުގައި މަރުނުވާކަން". އޭނާ ބުނެފައި ވެއެވެ\nރަހުމާންގެ އާއިލާ މީހުން އޭނަގެ މަންމަގެ ޖަނާޒާ ކަންކަން ނިންމާލިއިރު، އޭނާ ދިޔައީ ބޭނުން ޖެހިފައިވާ މީހުންނަށް ކާނާ ފޯރުކޮށްދިނުމުގައި އަވަދިނެތިކޮށް އުޅެމުންނެވެ. އޭނާ ކާނާ ފޯރުކޮށްދެމުންދާ މީހުންގެ ތެރޭގައި، އެއް ތަނުން އަނެއް ތަނަށް ދަތުރު ކުރާ މަސައްކަތްތެރިންނާއި، ކާނެ އެއްޗެއް ނެތިފައި ތިބި މީހުން ހިމެނެއެވެ.\nރަހްމާން އާއި އޭނާގެ ގްރޫޕުން ބޭނުން ޖެހިފައިވާ މިހުންނަށް އެހީވުމުގައި ހަރަކާތްތެެިވަމުން އަންނައިރު، އެ މީހުންގެ ފަރާތުންނަށް ކާނާ ހޯދުމަށް ފޯނުން ގުޅާ ވަޓްސްއެޕުން މެސެޖްކޮށް ހަދާ ކަމަށް އޭނާ ބުނެފައި ވެއެވެ.\nކޮވިޑް-19ގެ ފުރަބަންދާއެކު، ދިއްލީ ސަރުކާރުންވެސް ވަނީ 10 ލައްކައެއްހާ މީހުންނަށް ހިލޭ ކާނާ ފޯރުކޮށްދިނުމުގެ ކަންކަން ފަށާފައެވެ.\nއޭޕްރީލް 5, 2020 18:19\nMaimeehaa ah vure ehen meehaku bayaku isvegen nuvaane thy varah dhera kameh\nއޭޕްރީލް 5, 2020 22:20\nmental hai kya. ކޮންަކަމެއް މޮޅުއިތުރުވާނީ. މައިންބަފައިންނަށް ހިދުމަތް ކުރުން


Male City: Cafe/Restaurant thakun kaabothaketheege hidhumai dheveyne vaguthu ithuru koffi | ThePress\nމާލޭ ސިޓީ: ކެފޭ، ހޮޓާ އަދި ރެސްޓޯރަންޓު ތަނުން ހިދުމަތް ދެވޭނެ ވަގުތު އިތުރު ކޮށްފި\nމާލޭ ސިޓީގެ ކެފޭ ރެސްޓޯރަންޓުތަކުން ޓޭކްއަވޭ އާއި ޑެލިވަރީ ރޭގަނޑު 10:30 އާ ހަމައަށް ދެވޭ ގޮތައް ހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) ހަމަޖައްސައިފިއެވެ.\nއެޗްޕީއޭން ބުނީ ކޮވިޑް-19 އިން ރައްކާތެރި ވުމަށް އަޅައިފައިވާ ހާއްސަ ފިޔަވަޅުތަކަށް ބަދަލު ގެނައުމުގެ ގޮތުން މާލެ ސަރަހައްދުގައި ހިންގާ ހޮޓާ، ކެފޭ، ރެސްޓޯރަންޓް ފަދަ ތަންތާގެ ހިދުމަތްތައް ރޭގަނޑު 10:30 އާ ހަމައަށް އިތުރުކޮށްފައި ވާ ކަމަށެވެ.\nއަދި ރޭގަނޑު 11:00 އިން ފެށިގެން ފަތިހު 4:00 އަށް، އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަށް މީހުން ނުކުތުން ވަނީ މަނާ ކޮށްފައެވެ.\nކާފިއު އިއުލާންކޮށްފައިވާ ވަގުތައް ބަދަލު ގެނެސް ޑެލިވަރީ އަދި ޓޭކްއަވޭގެ ހިދުމަތްތައް ދެވޭނެ ވަގުތު އިތުރު ކޮށް ބޭރުގައި އުޅެވާނެ ވަގުތުވެސް އިތުރު ކޮށްފައި ވާއިރު، މީގެ ކުރިން ޕޮޒިޓިވް ވާ މީހުން އިތުރު ވުމާ ގުޅިގެން ވަނީ މިފަދަ ހިދުމަތްތައް ދިނުން މެދުކަނޑާލާފައެވެ. ނަމަވެސް، މިހާރު ކޮވިޑް-19 ފެތުރުން މަޑުޖެހެމުން ދިއުމުގެ ސަބަބުން ވަނީ ގިނަ ލުއިތަކެއް ދީ ރާއްޖެ ހުޅުވާލާފައެވެ.\nއެގޮތުން ޖުލައި މަހު 15 ގައި ރާއްޖޭގެ ބޯޑަރު ހުޅުވާލި އިރު އިއްޔެ ވަނީ ގެސްޓްހައުސްތައް ހުޅުވާލާފައެވެ.\nމިއަދު ރާއްޖެއިން ކޮވިޑް-19އަށް ޕޮޒިޓިވް ވެފައި ވަނީ 41 މީހުންނެވެ. އަދި ބަލިން ރަނގަޅުވެފައި ވަނީ 64 މީހުންނެވެ. މިއަދު މި ބައްޔަށް ޕޮޒިޓިވްވި 41 މީހުންގެ ތެރޭގައި ހިމެނެނީ، 39 ދިވެހިންނާއި4ބިދޭސީން ކަމަށެވެ. އެއީ މާލެ ސަރަހައްދުން ޕޮޒިޓިވްވި 34 މީހަކާއި އަތޮޅު ތެރެއިން ޕޮޒިޓިވް ވި7މީހެކެވެ.


ބީލަން ހުށަހެޅުމުގެ ދަޢުވަތު: ޕްރިންޓަރެއް ގަތުން\nދިވެހިރާއްޖޭގެ ޤައުމީ ޔުނިވަރސިޓީއަށް ހެވީޑިޔުޓީ ޕްރިންޓަރެއް ގަންނަށް ބޭނުންވެއްޖެ. ވީމާ، މި ތަކެތި ސަޕްލައި ކޮށްދިނުމަށް ޝައުޤުވެރިވާ ހުރިހާ ފަރާތްތަކަށް ފުރުޞަތު ހުޅުވާލަމެވެ.\nމި ބީލަމާއި ގުޅޭ މަޢުލޫމާތު ޝީޓް މި އިޢުލާނާއި އެޓޭޗް ކުރެވިފައި ވާނެއެވެ. އަދި މި ހުށަހެޅުން އިއުލާނާ އެޓޭޗް ކުރެވިފައިވާ ސްޕެސިފިކޭޝަނުގައިވާ މިނިމަން ރެކުއެއަރމަންޓާ ދިމާވާންވާނެއެވެ.\nބީލަން ހުށަހެޅުން އޮންނާނީ 28 އޮކްޓޯބަރ 2019 ވާ ހޯމަ ދުވަހު 11:30 ގައި ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒު (ރަށްދެބައިހިނގުން، މާލެ) ގައެވެ. ބީލަންތައް ހުންނަންވާނީ ސިޓީއުރައެއްގާ ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިއުލާނު ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\n22 ޞަޕަރު 1441\nސުންގަޑި: 28 އޮކްޓޫބަރު 2019 1130\n- MNU Tender rules


vnews - Saudi ameeru Muqrin ge maruge fahathugai hunnevee valeeahudhu Mohamed kamah thuhumathu koffi\nސައުދީ އަމީރު މުގްރިންގެ މަރުގެ ފަހަތުގައި ހުންނެވީ ވަލީއަހުދު ކަމަށް ތުހުމަތުކޮށްފި\nސައުދީ އަރަބިއްޔާގެ އަމީރެއް ކަމަށްވާ މަންސޫރު ބިން މުގްރިން\nސައުދީ އަރަބިއްޔާގެ އަމީރެއް ކަމަށްވާ މަންސޫރު ބިން މުގްރިން ދަތުރު ކުރައްވަމުން ގެންދެވި ހެލިކޮޕްޓަރަށް ހަމަލާދީ އޭނާ އަވަހާރަކޮށްލާފައިވަނީ ސައުދީ އަރަބިއްޔާގެ ސަރުކާރުން ފަހަތުގައި އޮވެގެން ކަމަށް ތުހުމަތުކޮށްފި އެވެ.\nއަމީރު މުގްރިންއާއި އޭނާއާއި އެކު ދަތުރުކުރަމުންދިޔަ އިތުރު ހަތް އޮފިޝަލަކު މަރުވެފައިވަނީ އެ މީހުން ދަތުރު ކުރަމުންދިޔަ ހެލިކޮޕްޓަރު ވެއްޓިގެން ކަމަށް ސައުދީ އަރަބިއްޔާއިން ވަނީ ހާމަކޮށްފަ އެވެ.\nނަމަވެސް މުގްރިންގެ އާއިލާއާއި ގުޅުން ހުރި ފަރާތްތައް ތުހުމަތު ކުރާ ގޮތުގައި، އަމީރު މުގްރިން ވަނީ އަވަހާރަކޮށްލާފަ އެވެ. އަދި އޭނާ ދަތުރުކުރައްވަމުން ގެންދެވި ހެލިކޮޕްޓަރަށް ހަމަލާ ދީފައިވަނީ ސައުދީ ވަލީއަހުދު މުހައްމަދު ބިން ސަލްމާން ފަހަތުގައި ހުންނަވައިގެން ކަމަށް އެ ފަރާތްތަކުން ތުހުމަތު ކުރެ އެވެ.\nމުގްރިން ދާދި ފަހުން ވަނީ ސައުދީ ޝާހީ އާއިލާއަށް ނިސްބަތްވާ 1،000 އަށް ވުރެ ގިނަ އަމީރުންނަށް ސިޓީއެއް ފޮނުއްވާފަ އެވެ. މި ސިޓީގައި އޭނާ ވަނީ ވަލީއަހުދު ސަލްމާނަށް އޮތް ތާއީދު އަނބުރާ ގެންދިއުމަށް އެ ފަރާތްތަކަށް ގޮވާލައްވާފަ އެވެ.\nމުގްރިން އަވަހާރަވި ހާދިސާއާއި ގުޅިގެން ބައެއް ފަރާތްތަކުން ތުހުމަތު ކުރާ ގޮތުގައި ވެރިކަމަށް ވަޑައިގަތުމަށް އޮތް ހުރަސްތައް ނައްތާލައްވަން ވަލީއަހުދު މުހައްމަދު އެއްވެސް ކަމެއް ކުރައްވާކަށް ފަސްޖެހިވަޑައެއް ނުގަންނަވާނެ އެވެ.\nއަމީރު މުގްރިން އަވަހާރަވެފައި މިވަނީ ކޮރަޕްޝަންގެ ތުހުމަތުގައި ސައުދީ ޝާހީ އާއިލާއަށް ނިސްބަތްވާ 11 އަމީރަކާއި، ކެބިނެޓް މިނިސްޓަރުކަން ކުރައްވާފައިވާ އިތުރު 40 ބޭކަލެއް ހައްޔަރު ކުރިތާ އެއް ދުވަސް ފަހުންނެވެ. ހައްޔަރު ކޮށްފައިވާ އިސް ފަރާތްތަކުގެ ތެރޭގައި ނެޝަނަލް ގާޑްގެ ވެރިޔާ އަމީރު މިތާބް ބިން އަބްދުﷲ އަދި ބިލިޔަނަރެއް ކަމަށްވާ އަމީރު އަލްވަލީދު ބިން ތަލާލް ހިމެނިވަޑައިގަންނަވަ އެވެ.


BREAKING: Kuda Kudhinnah Jinsee Goanaa Kuri JP Counciler Eh Hayyarukohffi - Vaguthu\nކުޑަކުދިންނަށް ޖިންސީ ގޯނާ ކުރި ލ. މައިބާދޫ ކައުންސިލަރެއް ހައްޔަރުކޮށްފިއެވެ.\nއޭނާއަކީ އިދިކޮޅު ކޯލިޝަންގައި ހިމެނޭ ޕީޕީއެމްގެ ޓިކެޓުގައި ކައުންސިލަރު ކަމަށް އިންތިހާބުވި މީހެކެވެ. އޭނާ ވަނީ ދާދި ފަހުން ޖުމްހޫރީ ޕާޓީއާ ގުޅިވަޑައިގެންްްފައެވެ.\nއެ ކައުންސިލަރު ހައްޔަރުކޮށްފައިވާއިރު، އޭނާ ކުޑަކުދިންތަކަކަށް ޖިންސީ ގޯނާކުރި މައްސަލަ ތަހުގީގުކޮށް ޕްރޮސިކިއުޓަ ޖެނެރަލްގެ އޮފީހަށްވެސް ފޮނުވާފައި ވެއެވެ. ނަމަވެސް އެެއިރު އޭނާ ހައްޔަރުކޮށްފައެއް ނުވެއެވެ.\nއެހެންވެ ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީންވެސް ދިޔައީ އެ މައްސަލަ ބަލަމުންނެވެ.\nއެ ކޮމިޓީގެ މުގައްރިރު ޖީހާން މަހްމޫދު ވަނީ ވިދާޅުވީ އެ ކައުންސިލަރަކީ މާބައިދޫ ކައުންސިލްގެ ނައިބު ރައީސް އަބްދުﷲ ރަޝީދު ކަމަށެވެ.\nއޭނައަކީ އެރަށުގެ އެތައް އާއިލާއެއްގެ ކުޑަ ކުދިންނަށް ޖިންސީ ގޯނާއާއި ޖިންސީ ހާނިއްކަ ކޮށްފައިވާ މީހެއްކަމަށް ޖީހާން ވިދާޅުވިއެވެ.\nފުލުހުން މިއަދު ވިދާޅުވީ، ރަށެއްގެ ޒިންމާދާރު މަގާމެއްގައި ހުރި އުމުރުން 51 އަހަރުގެ މިއަދު ހައްޔަރު ކޮށްފައިވާކަމަށާއި، އޭނާ ހައްޔަރުކޮށްފައި ވަނީ ކުދިންތަކަކަށް ޖިންސީ ގޯނާކުރުމުގެ މައްސަލަތަކެއްގައި ކަމަށެވެ.\nފުލުހުން ވިދާޅުވީ، އޭނާއާ ގުޅޭގޮތުން ހަަތަރު މައްސަލައެއް ފުލުހުންނަށް ހުށަހަޅާފައިވާ ކަމަށެވެ. އަދި މީގެ ތެރެއިން ޖިނާއީ ކުށުގެ ދައުވާ ކުރެވޭ ވަރަށް ހެއްކާއި ގަރީނާ ނެތުމުން މީގެ ތެރެއިން އެއް މައްސަލަ އޮތީ ފައިލްކޮށްފައިކަމަށްވެސް ފުލުހުން ވިދާޅުވިއެވެ. އަދި އަނެއް ތިން މައްސަލަ ތަހުގީގު ކުރުމަށްފަހު، ދައުވާ ކޮށްދިނުމަށް އެދި ޕްރޮސެކިޔުޓާ ޖެނެރަލްގެ އޮފީހަށް ފޮނުވާފައިވާ ކަމަށް ފުލުހުން ވިދާޅުވިއެވެ.\nއޭނާ މިއަދު ހައްޔަރުކޮށް، މިހާރު އެ މައްސަލަތަކުގެ ޝަރީއަތްވެސް ވަނީ ފަށާފައެވެ.\n"މީގެ ތެރެއިން ޝަރީއަތް މިހާރު ކުރިއަށްދާ މައްސަލައިގައި ކޯޓުން ވަނީ ޝަރީއަތް ނިމެންދެން އޭނާ ރިމާންޑް ޖަލެއްގައި ބެހެއްޓުމަށް އަމުރު ކޮށްފައި. އެހެންކަމުން މިއަދުގެ ޝަރީއަތަށް ފަހު އޭނާ ވަނީ ފުލުހުންގެ ބެލުމުގެ ދަށަށް ގެންގޮސްފައި،" ފުލުހުން ވިދާޅުވިއެވެ.\nޑިސެމްބަރު 5, 2019 18:56\nވަކި މީހެއްކިޔާނެކަމެއްނެތް ! ކުޑަކުދިންނަށް ގޯނާކުރީމަ ވާނީ ކުރިކަމަށް އެކަހަލަ މީހުންނަށް އަދބުދޭން ވާނެ!\nޑިސެމްބަރު 6, 2019 02:01\nއެކަހަލަ މީހުން ކާސްޓްރޭޓް ކުރަންވީ. އަދި މުޖުތަމައު ތެރެއައް ބޭޒާރުކޮއް ބާކީ ކޮއްލަންވީ. ދޭ ޑީސަރވް ޒީރޯ ކޮމްޕެޝަން.\nޑިސެމްބަރު 6, 2019 10:26\nމިމީހުންނަށް ތިކަން ކުރެ ވޭނެތަ\nޑިސެމްބަރު 5, 2019 18:57\nޑިސެމްބަރު 5, 2019 19:14\nބައޯކަލޯ ނާދޭ މިގޭދޮށަށް ނާދޭ މިގޭކުނެތޭ ރޯކުއްޖެއް އެކޮޅުމަތީ ރޯދެކުދިން އެދެކުދިންގެ ބަނޑުކާންދޭ ނާނާ..\nޑިސެމްބަރު 5, 2019 19:00\nޑިސެމްބަރު 5, 2019 19:39\nދައުލަތުގެ ވެރިމީހާވެސް ތިކަހަލަ ކަމެއް ކުރިޔޭ ކޮންމެ މީހަކަށްވެސް ބުނެވިދާނެ. ސުވާލަކީ ކިހާވަރަކަށް ތިކަން ތަހުގީގުކޮށްފަހޭ މީހެއްގެ އަބުރު ނަގާލަން ތިވާހަކަ ދައްކަނީ. ތިވާހަކަ ދައްކާމީހާގެ ތަހުގީގުވެސް ކުރެވެންޖެހޭ. މިހާރު ވަރަށް އާންމުކަމެއްމީ އެމްޑީޕީ ނޫން ކޮންމެ މީހެއްގެ ބޮލަށް އެންމެ ވަރުގަދަ އަދަބުއަންނަ ތިކަހަލަ ޖިންސީ ކުށެއް ކަނޑާލުން. އެމްޑީޕީން ޖެހިލުންވާކޮންމެ މީހަކީ ތިކަހަލަ މީހެއްކަމަށް އެބަ ލޭބަލްކުރޭ. އިބޫސޯލިހަށް ކުޑަކުދިންނަށް ޖިންސީގޯނާކުރާ މީހުނަށް މާފުދިން މައްސަލަ ބެލެން އެބަޖެހޭ. އޭނަވެސް ހުންނަން ޖެހޭނީ ގާނޫނުގެ ދަށުގަ.\nޑިސެމްބަރު 5, 2019 20:40\nޕީޕީ އެމް މީހެށްނޫން އެމްޑީޕީ މީހެޢް\nޑިސެމްބަރު 5, 2019 20:47\nބޯގޮވި ބުރުމާއަށް ވެރިކަން ދޭން ވާނެތަ.\nޑިސެމްބަރު 5, 2019 21:04\nމީނަގެ ތިންވަނަ ފައިގަ އެއްޗަކުން ޖަހާބަލަ\nޑިސެމްބަރު 5, 2019 21:43\nޖޭޕީ ވިއްޔަ ކޯޓު މަރުހަލާގަ ތިކަން ސޭޓް ނިއްމައިދޭނެ\nޑިސެމްބަރު 6, 2019 11:10\nމި ސަރުކާރުގަ އި އެ އީ މަ އްސަލަ އަކަށް ނުވެދާނެ. ހޯރަ އި އްބެ ވެސް މިނިވަން ކުރީ ވި އްޔާ.\nޑިސެމްބަރު 6, 2019 17:44\nޖުމްހޫރީ ޕާޓީއާ ގުޅުނީމަ ދެން ކޮން ޕީޕީއެމް މީހެކޭ މިކިޔަނީ.


Bodethi masroou thakaaieku MTCC ah faidhaa\nބޮޑެތި މަޝްރޫއުތަކާއެކު އެމްޓީސީސީ އަށް ފައިދާ\nހޯރަފުށީ އެއާޕޯޓު ހަދަން ބިން އެމްޓީސީސީ އިން ވަނީ ހިއްކާ ނިންމާލާފައި -- ފޮޓޯ: އެމްޓީސީސީ\nރާއްޖޭގެ އެންމެ ގިނަ މަޝްރޫއު ހިންގާ އެއް ކުންފުންޏަކީ ސަރުކާރާއި ރައްޔިތުން ހިއްސާވާ ކުންފުނި އެމްޓީސީސީ އެވެ. އެ ކުންފުނިން މި އަހަރުގެ މިހާތަނަށް ވެސް 17 މަޝްރޫއެއްގެ މަސައްކަތް ވަނީ ނިންމާފަ އެވެ. މީގެ އިތުރުން އެ ކުންފުނީގެ މަޝްރޫއުތަކުގެ އަދަދު 38 އަށްވުރެ މަތިވެ، މި މަޝްރޫއުތަކުގެ އަގު ދެ ބިލިއަން ރުފިޔާއަށް ވަނީ އަރާފަ އެވެ. އެއާއެކު ވަނީ ކުންފުންޏަށް ފައިދާވާން ފަށާފަ އެވެ.\nބޮޑެތި ބައެއް މަޝްރޫއުތައް\nތ. މަޑިފުށީ ބަނދަރު : އަގު 52.2 މިލިއަން ރުފިޔާ\nއއ. ރަސްދޫ ތޮށިލުން : އަގު 11.5 މިލިއަން ރުފިޔާ\nހއ. ހޯރަފުށީ އެއާޕޯޓަށް ބިން ހިއްކުން: އަގު 67 މިލިއަން ރުފިޔާ\nފަރެސްމާރޮޑާ ބިން ހިއްކުމާއި ގޮނޑުދޮށް ހިމާޔަތް ކުރުން: އަގު 51 މިލިއަން ރުފިޔާ\nކ. ހުރާ، ބިން ހިއްކުމާއި ގޮނޑުދޮށް ހިމާޔަތް ކުރުން: އަގު 46 މިލިއަން ރުފިޔާ\nވ. ކެޔޮދޫ ބަނދަރު ހެދުން: އަގު 29 މިލިއަން ރުފިޔާ\nހއ. ކުޅުދުއްފުށީ ބަނދަރު ބޮޑު ކުރުން: އަގު 126,000,000ރ.\nމާވަރު ލެގޫން ހިއްކުން: އަގު 31 މިލިއަން ރުފިޔާ\nހިމަންދޫ ބަނދަރު ހެދުން 43 މިލިއަން ރުފިޔާ\nއެމްޓީސީސީއިން ރިސޯޓެއް ހަދަން ބިން ހިއްކަނީ: ކުންފުނީގެ ހާލަތު އަންނަނީ ރަނގަޅުވަމުން -- ފޮޓޯ: އެމްޓީސީސީ\nޕްރައިވެޓް މަޝްރޫއުތައް ނަގަން ފެށުން\nއެމްޓީސީސީގެ އާ މެނޭޖުމަންޓުން ވިޔަފާރިއަށް ގެނެސްގައިވާ ބަދަލާއެކު އެ ކުންފުނިން ވަނީ ވިޔަފާރި ކުރަން ޕްރައިވެޓް ސެކްޓާއަށް ވެސް ނުކުނަން ފަށާފަ އެވެ. ކުރިން ހަމައެކަނި ސަރުކާރުގެ މަޝްރޫއު ތަކަށް ބަރޯސާ ވެގެން އޮތް ކުންފުނި ޕްރައިވެޓް ސެކްޓާގެ މަޝްރޫއުތައް ނެގަން ފެށުމަކީ ކުންފުނީގެ ހިއްސާދާރުން ނަށް ލިިބިގެންދާނެ ހިތް ހަމަޖެހުމެވެ. ސަބަބަކީ ސަރުކާރުގެ ޕޭމަންޓްތަކަށް ބަރޯސާވުން ކުޑަކޮށް އަމިއްލަ ފައިމައްޗަށް ތެދުވަން މަގުފަހިވުމެވެ.\nއެމްޓީސީސީގެ ސީއީއޯ ހަސަން ޝާހް ވިދާޅުވެފައިވާ ގޮތުގައި މި އަހަރުގެ ޖޫން މަހުގެ ނިޔަލަށް ކުންފުންޏަށް ގެއްލުން ވަމުން ދިޔަ ނަމަވެސް ސަރުކާރުގެ ސިޔާސަތު ތަކަށް ގެނައި ބަދަލުތަކާއެކު މިދިޔަ ޖުލައި މަހުން ފެށިގެން ކުންފުންޏަށް ފައިދާ ވާން ފަށާފައިވާ ކަމަށެވެ.\nސަރުކާރާއި ރައްޔިތުން ހިއްސާވާ ވިޔަފާރި ކުންފުނި އެމްޓީސީސީގެ ސީއީއޯ ހަސަން ޝާހް\n"އެމްޓީސީސީގެ މާލީ ހާލަތު މިދިޔަ ރިޔާސީ އިންތިހާބަށް ފަހުގައި އޮތީ ވަރަށް ދަށްކޮށް. އަޅުގަނޑު މަގާމާ ހަވާލުވި ފަހުން މިދިޔަ ޖޫން މަހާ ހަމައަށް ވެސް ދިޔައީ ކުންފުންޏަށް ގެއްލުންވަމުން، ނަމަވެސް ސަރުކާރގެ އެއްވެސް އެއްބާރުލުމާ އެކުގައި ޖުލައި މަހުން ފެށިގެން ކުންފުނި ހިނގަނީ ފައިދާގައި،" ޝާހް ވިދާޅުވި އެވެ.\nޝާހް ވިދާޅުވި ގޮތުގައި މީގެ ކުރީގެ ސަރުކާރުތަކުގައި އެމްޓީސީސީއާ ހަވާލު ކޮށްފައިވާ ނުވާ ކަހަލަ މަޝްރޫއުތަކެއް ވެސް މި ސަރުކާރުން އެމްޓީސީސީއާ ހަވާލުކޮށްފައި ވެއެވެ. އެ ގޮތުން ބައެއް ރަށްރަށުގެ ފުޓުބޯޅަ ދަނޑުތަކުގެ ބޭސްގެ މަސައްކަތް ހަވާލު ކޮށްފައިވެ އެވެ. އަދި ބައެއް ރަށްރަށުގެ ހޮސްޕިޓަލް ޑިޒައިން ކުރުމުގެ މަސައްކަތް ވެސް އެ ކުންފުންޏާ ހަވާލު ކޮށްފައިވެ އެވެ.\nއަހަރަކަށްފަހު އެމްޓީސީސީ އިން ހިއްސާގެ ފައިދާ ބަހަނީ\nއެމްޓީސީސީއަށް ބިން ހިއްކުމުން 13 މިލިއަން ރުފިޔާގެ ފައިދާ


04 މާޗް 2019 - 07:22\nބޮލީވުޑްގައި މިހާރު ހޮރޯ ކޮމެޑީތަކަށް ލިބެމުން އަންނަ ބޮޑު ތަރުހީބާ އެކު އަކްޝޭ ކުމާރު ވެސް މި ޖޯންރާގެ ފިލްމަކަށް ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nބޮލީވުޑް ހަންގާމާ އިން ބުނި ގޮތުގައި "ލަކްޝްމީ" ކިޔާ ހޮރޯ ކޮމެޑީއަކަށް އޭނާ ސޮއިކޮށްފައިވާ އިރިު، މި ފިލްމުގެ ބަތަލާއަކީ 2013 މިސް އިންޑިއާގެ ތާޖު ހާސިލު ކުރި ސޮބީތާ ދުލިޕާލާ އެވެ. އޭނާ ބޮލީވުޑަށް ތައާރަފުވީ ޑައިރެކްޓަރު/ޕްރޮޑިއުސަރު އަނޫރާގް ކެޝަޕް 2016 ގެނެސް ދިން ކްރައިމް ޑްރާމާ "ރާމަން ރަގަވް 2.0" އިންނެވެ.\nސޮބީތާ ވަނީ މިދިޔަ އަހަރު ރިލީޒް ކުރި ސައިފް އަލީ ހާންގެ "ކާލަކާންޑީ" ގައި ވެސް ރޯލެއް ކުޅެފަ އެވެ. ޒޯޔާ އަހްތަރާއި ރީމާ ކަތުގީ މިހާރު ގެނެސް ދޭން ތައްޔާރުވަމުން އަންނަ މިނީ ސީރީޒް "މޭޑް އިން ހެވެން" އިން ވެސް އޭނާ ފެނިގެން ދާނެ އެވެ.\n"ލަކްޝްމީ" އާ ބެހޭ މާ ބޮޑު ތަފުސީލެއް އަދި ލިބިފައި ނެތަސް މީގެ ޕްރޮޑިއުސަރުންނަކީ އެކްޓަރު ތުޝާރު ކަޕޫރާއި ޝަބީނާ ހާން ކަމަށްވެ އެވެ. އަދި ފިލްމު ޑައިރެކްޓަރަކަށް ހަމަޖައްސާފައި ވަނީ ރަގަވާ ލޯރެންސެވެ.\nމިހާރު ވެސް އަތުގައި ގިނަ ފިލްމުތަކެއް ހުރި އަކްޝޭގެ ކުރިއަށް އޮތް ފިލްމަކީ މި މަހުގެ 21 ގައި ރިލީޒް ކުރާ ޕީރިއަޑް ޑްރާމާ "ކޭސަރީ" އެވެ.\nދިނޭޝްގެ ފިލްމަކަަށް ޖާންވީ އާއި ރާޖް\nމިހާރު ސިނަމާތަކުގައި ދައްކަމުން އަންނަ ރޮމޭންޓިކް ކޮމެޑީ "ލޫކާ ޗުއްޕީ" ގެ ޕްރޮޑިއުސަރު ދިނޭޝް ވިޖަން ފުލުފުލުގައި ފިލްމުތައް އިއުލާން ކުރަމުން އަންނަ އިރު، އޭނާގެ ފިލްމަކަށް ޖާންވީ ކަޕޫރާއި ރާޖްކުމާރު ރާއޯ ވެސް ސޮއިކޮށްފައިވާ ކަމަށް ރިޕޯޓްތައް ބުނެފި އެވެެ.\nބޮލީވުޑްގެ ހަބަރުތައް ގެނެސްދޭ ނޫސްތަކުން ބުނި ގޮތުގައި ދާދި ފަހުން "ރޫހް-އަފްޒާ" ގެ ނަމުގައި ރާޖްއާ އެކު ދެވަނަ ހޮރޯ ކޮމެޑީއެއް ހަދަން އިއުލާން ކުރި ދިނޭޝް، ރާޖް އާއި ޖާންވީއާ އެކު ގެނެސްދޭ ފިލްމަކީ އަންނަ އަހަރަށް ޕްލޭންކޮށްފައިވާ ފިލްމެކެވެ. އަދި ފިލްމު މާ ލަސްތަކެއް ނުވެ އިއުލާން ކުރާނެ ކަމަށް ނޫސްތަކުން ބުންޏެވެ.\nމިދިޔަ އަހަރު ދިނޭޝްގެ ގެނެސް ދިން ހޮރޯ ކޮމެޑީ "އިސްތިރީ" އިން ފެނިގެން ދިޔަ ރާޖް، ދިނޭޝްގެ "މޭން އިން ޗައިނާ" އިން މި އަހަރު ފެނިގެން ދާނެ އެވެ. އެ ފިލްމު ރިލީޒް ކުރާނީ އަންނަ އޮގަސްޓް މަހުގެ 30 ގަ އެވެ.\nޖާންވީ މި ވަގުތު އަންނަނީ "ކަރްގިލް ގާލް" ކިޔާ ބައޮޕިކެއްގެ މަސައްކަތް ކުރަމުންނެވެ.\nކުނާލްގެ އައު ފިލްމުގައި ރާދިކާ އާއި ސަނީ\n"ޖަންނަތު" އާއި "ތުމް މިލޭ" ފަދަ ފިލްމުތައް ގެނެސް ދިން ޑައިރެކްޓަރު ކުނާލް ދޭޝްމުކްގެ އައު ފިލްމަށް މިދިޔަ އަހަރު ބޮލީވުޑަށް ތައާރަފުވި ބަތަލާ ރާދިކާ މަދަން އާއި މިހާރު ވިދަމުން އަންނަ ޒުވާން އެކްޓަރު ވިކީ ކޯޝަލްގެ ކޮއްކޮ ސަނީ ކޯޝަލް ސޮއިކޮށްފި އެވެ.\nބޮލީވުޑް ހަންގާމާ އިން ބުނި ގޮތުގައި ދިނޭޝް ވިޖަންގެ މެޑޮކް ފިލްމްސް އިން އުފައްދާ ފިލްމަށް އަދި ރަސްމީކޮށް ނަމެއް ދީފައި ނެތަސް، މި ފިލްމު ވަރަށް އަވަހަށް އިއުލާން ކުރާނެ އެވެ.\nވިޝާލް ބަރަދްވާޖްގެ "ޕަޓާޙާ" އިން ބޮލީވުޑަށް ނުކުތް ކުރީގެ ޓީވީ ބަތަލާ ރާދިކާ ދެން އެންމެ އަވަހަށް ފެންނާނީ މި މަހުގެ 21 ގައި ރިލީޒް ކުރާ "މަރަދު ކޯ ދަރުދު ނެހީ ހޯތާ" އިންނެވެ. މި ފިލްމަކީ ކުރީގެ ބަތަލާ ބަގިޔާޝްރީގެ ދަރިފުޅު އަބިމަންޔޫ ދައްސާނީ ބޮލީވުޑަށް ތައާރަފުވާ ފިލްމެވެ.\nސަނީ މިހާރު އަންނަނީ ޕްރޮޑިއުސަރު ރަމޭޝް ތައުރާނީގެ އަންހެން ދަރިފުޅު ސްނޭހާ ތައުރާނީގެ އަލަތު ޑައިރެކްޝަން "ބަންގްރާ ޕާ ލޭ" ކުޅެމުންނެވެ.\nކުނާލް އެންމެ ފަހުން ޑައިރެކްޓް ކުރި ފިލްމަކީ އިމްރާން ހާޝިމީ 2014 ގައި ފެނިގެން ދިޔަ "މިސްޓަ ނަޓްވަރުލާލު" އެވެ.\n"ބާރަތު" ގެ ޝޫޓިން ނިންމާލައިފި\nސަލްމާން ހާންގެ ކުރިއަށް އޮތް ފިލްމު "ބާރަތު" ގެ ޝޫޓިން ނިންމާލައިފި އެވެ.\nމިދިޔަ އަހަރުގެ މެދުތެރޭގައި ޝޫޓިން ފެށި ފިލްމުގެ ޝޫޓިން ނިންމައިލިކަން ޑައިރެކްޓަރު އަލީ އައްބާސް ޒަފަރު ކުރި ޓްވީޓެއްގައި ވަނީ ހިއްސާކޮށްފަ އެވެ. ދެހާސް ސަތާރަ ވަނަ އަހަރު "ޓައިގާ ޒިންދާ ހޭ" ގެނެސް ދިން އަލީ ބުނި ގޮތުގައި މިހާރު ކުރިއަށް ދަނީ "ބާރަތު" ގެ ޕޯސްޓް ޕްރޮޑަކްޝަން މަސައްކަތެވެ.\nމި ފިލްމަކީ 2014 ގައި ރިލީޒް ކުރި ދެކުނު ކޮރެއާގެ ފިލްމު "އޯޑް ޓް މައި ފާދާ" އަސްލަކަށް ބަލައިގެން ހަދާ ފިލްމެކެވެ.\nސަލްމާނާއި ކެޓްރީނާ ކެއިފް ލީޑް ރޯލް ކުޅޭ "ބާރަތު" ގެ މަންޒަރުތައް މޯލްޓާ އާއި އަބޫދާބީގެ އިތުރުން އިންޑިއާގެ ވެރިރަށް ނިއު ދިއްލީ އާއި ޕަންޖާބް ފަދަ ތަންތަނުގައި ނަގާފައިވެ އެވެ. މި ފިލްމުގެ އިތުރު ކާސްޓުންގެ ތެރޭގައި ޑިޝާ ޕަޓާނީ، ސުނިލް ގްރޯވާ، ތައްބޫ، ޖެކީ ޝްރޮފް އަދި ނޯރާ ފަތެހީ ހިމެނެ އެވެ.\nމިދިޔަ ޖެނުއަރީ މަހު ޓީޒާއެއް ވެސް ދައްކައިލި "ބާރަތު" ސިނަމާތަކަށް އަންނާނީ ފިތުރު އީދުގަ އެވެ.


.ކެހިވެރިކަމުގެ ހާއްޔެކެވެ | arippe's blog\nFiled under: ކޮލެޖް ސްޓަފް, ވާހަކަ, ލިޔުންތައް —5Comments\nލިޔުނީ: އަޙުމަދު އަރީފް (ފ.ނިލަންދޫ)\n4 އޯގަސްޓް 2010\n1989 ވަނަ އަހަރުގެ ފަހުކޮޅެވެ. ދިއްދޫގެ މަގުތައް ފަޅެވެ. ދުއްވާއެއްޗެއް ފެންނަނީ މަދު ފަހަރަކު އެވެ. ރަށުގައި ބައިސްކަލު ގެންގުޅެނީ ކޮންބައެއްކަން ބުނެދޭން އެނގޭހާ މަދެވެ. ރަށުގެ ބޮޑުމަގުގެ މެދުގައި ހުރެފައި ބަލައިލިޔަސް، މެންދުރު ވަގުތު ވެސް، ދެ ކޮޅުން މޫދު ފެންނާނެ އެވެ. މީހުން މަދުކަމުންނެވެ. ދޭތެރެދޭތެރެއިން ބާ ގާޑިޔާގަނޑެއް ނޫނީ ދައްކައެއް ނުލައެވެ. ރަށުގައި މާގިނަ ކުޅިވަރުތަކެއް ކުޅެ ނޫޅުނަސް، ކުޅޭ އެއް ކުޅިވަރެއް އޮވެއެވެ. އެއީ، ލޯބީގެ ކުޅިވަރެވެ. ރައްޓެހިވުމާއި ރުޅިވުމެވެ. އިނުމާއި ވަރިކުރުމެވެ. އެންމެ މަޝްހޫރު ކަމަކީ، ދަތުރުވަރުތަކުގައި ރަށަށް އަރާ މީހުންގެ ލޯބި ކާމިޔާބު ކުރުމެވެ. ފިރިހެނުންނެކޭ އެއްފަދައިން އަންހެނުންވެސް މިކުޅިވަރުގެ ފޯރި ނަގައެވެ.\nއުމުރުން 28 އަހަރުގެ ހަދީޖާއަކީވެސް މިބުނި ކުޅިވަރުގެ ފޯރި ނިކަން ރަނގަޅަށް ދަންނަ މީހެކެވެ. އޭނާއަކީ ހަށި ހެދިހުރިގޮތުން ނިކަން ހެއުވަރުގެ ބަނޑެއް އޮންނަ އަންހެނެކެވެ. އެހެންނަމަވެސް، މީގެ ނުވަމަސްކުރިން އެންމެ ދެދުވަހަށް، ރަށަށް އެރި ދަތުރުވެރިއެއްގެ ހައްޔަރުގައި އޭނާއިންކަން ނުދަންނަ ހަމައެކަކުވެސް ދިއްދޫ ފަސްގަނޑުމައްޗަކު ނޫޅެއެވެ. ހަލާލެއް ހަރާމެއް ބެލުމެއްނެތި ލިބުނު މާ ފައްކާ އަރާމަކަށް ހެއްލިގެން އުޅެނިކޮށް މިފަހަރު ލިބުނު ލަދުން ސަލާމަތްވާނެގޮތަކާމެދު ހަދީޖާ އޭނާގެ ހުރިހައި ވަގުތެއް ހުސްކޮށްލައެވެ.\nހަނދުގެ ފަނޑު އަލިކަމެއް ދުނިޔެމައްޗަށް ވެރިވެފައިވާ ރޭތަކުގެ ތެރެއިން ރެއެކެވެ. މެދުދަން ފާއިތުވެ މެންދަމަށް މިސްރާބު ޖަހަނީއެވެ. މުޅި ރަށްވަނީ ހަމަހިމޭންވެފައެވެ. ހާލާއި ކުކުޅުތައް ހާއްޔަށް ވަދެ ބޮނދައިފިއެވެ. މަދުގެއަކުން ނުނީ އަލިކަމެއް އެވަގުތަކު ނުފެންނާނެއެވެ. އެއްކޮނޑަށް ތުވާއްޔެއް އެއްލައިގެން ގޯތީގެ ވަލުދޮރާށިން ނިކުމެގެން ހަދީޖާ ވަލާ ދިމާއަށް ހިނަގައިގަތީ ތަރިޖެހި ކޮތަޅަކަށް ބޭނުންވާ ސާމާނު އަޅައިގެންނެވެ. ހިސާބަކީ މީހުން މަދު، ފަޅުކަމެއް ވެރިވެފައިވާ ހިސާބަކަސް ރޭގަނޑުގެ އެކަނުކަމުގެ ތެރެއިން އެއްވެސް ވަރެއްގެ ބިރުވެރިކަމެއް އޭނާއަކަށް އިހުސާސެއް ނުކުރެވުނެވެ. ބޯކޮށް ހެދިފައިވާ ގަސްތަކުގެތެރެއިން ހިނގާފައިދިޔައިރު ހީވަނީ އެއީ އާދަވެ ހަދީޖާ ހިނގާ މަގެއް ހެންނެވެ. އާންނނ… މިހާރަކު އެއްވެސް މީހެއްގެ ހިލަމެއް ނުވެ”އޭ ބުނިކަހަލައެވެ. ދެފައިވައްކޮށްލާފައި އިށީނީ ވަށައިގެން ކަށިކެއުގަސް ހެދިފައިވާ ކަށިކެއު ފީންޏެއްގެ މެދުގައެވެ. ހާލިގައެވެ.\nއެކަނުކަމުގެ ތެރޭގައި ހަދީޖާ އޭނާގެ މަސައްކަތްގަނޑު ފަށައިގަތެވެ. ވިހައިގޭތެރޭ ފޫޅުމަޔަކަށްވުރެ އަތްމަތި އަވަހެވެ. ލައިގެންހުރި ކަނޑިކަގަނޑު ބައިލާ އެއްފަރާތްކޮށްލިއެވެ. ދެންވާ ހަދިޖާއެއް ނެތެވެ. ގައިގައި ނެތް ހިތްވަރެއްލައި ހަދީޖާ އޭނާގެ ބަނޑުގައިވާ ދަރިފުޅުގެ އެންމެ ފުރަތަމަ ނޭވާ މިދުނިޔޭގެ ކެހިވެރި ފަޒާގެ ތެރެއަށް ދޫކޮށްލަދިނެވެ. ލޯބިލޯބި ފިރިހެން ކުއްޖެކެވެ. ގުޅަވެލާފައި އޮތްއިރު ހީވަނި މަޑު ފުށްކޮޅެއް ހެންނެވެ. ހަނދުގެ ފަނޑުއަލިކަމުގެ ތެރެއިން އެދަރިފުޅުގެ ދޮން ނިޔަދުރު ކުލައަރާ މޫނަށް ހަދީޖާ ބަލާލިއެވެ. ދެންވީ ހަމަ ކުޑަ ހިނދުކޮޅެކެވެ. ތެތްފިނިކަމުގެ ވޭންދެނިވި އިހުސާސާއެކު އެދަރިފުޅަށް ރޮއިގަނެވިއްޖެއެވެ. ބަލާކަށް ނުހުރެ ހަދީޖާ އޭނާގެ ބަނޑުއަޅައި ވިހައި ދަރިފުޅު އެންމެކައިރީގައިހުރި ކަށިކެއު ބުޑާ ދިމާއަށް އެއްލިއެވެ. “އަދި މަހީކުރީ މަރުވެފައިކަމަށް…”\nދަރިފުޅުގެ ރުއިމުގެ އަޑު އިހުނަށްވުރެ ގަދަވިއެވެ. ހަދީޖާގެ ރުޅިގަނޑުވެސް ގަދަވިއެވެ. “ދުވަސްނުފުރާ ވިހައްޔޭ ކިޔާފައި، ކީތްވިސް މިއެއްޗަކު މަރުވިނަމަ” މީހަކަށް އަޑެއްއިވިގެން މިކަންތައްގަނޑު ފަޅާއަރާކަށް ހަދީޖާ ބޭނުމެއް ނުވެއެވެ. އެއްމެ ފަސޭހައިން އަތުޖެހުނީ އުނުން ބޭލި ބާ ޖަނގިޔާ ގ ަނޑެވެ. އިތުރަށް ވިސްނާކަށް އޭނާ ބޭނުމެއް ނުވިއެވެ. ރޮއިރޮއިއޮތް އޭނާގެ ދަރިފުޅުގެ އަނގަ ބަނދުކޮށްލީ އެމުޑުދާރު ޖަނގިޔާ ގަނޑުންނެވެ. “ކަލޭގެޔާ… ހީކުރީތަ.. ތިޔަހެން ފެލިގެން މަ ބޭޒާރު ވާނެކަމަށް” ހަދީޖާގެ ރަސްމީ ކުޅިވަރުގަނޑު ފެށުނީ އެހިސާބުންނެވެ. ކެޔޮޅު އާދަނު ރޯމަހުގެ ނަގުލުގައި ހިފައި ގާގަނޑުމަތީ ޖަހާލާ މަންޒަރު ހަދީޖާއަށް ފެނިފައި އެބަހުއްޓެވެ. ބޯކޮޅު ވަތަށް ޖަހައި ފައިކޮޅުގައި ހިފައި، ކުށެއްނެތް އެ މައުސޫމު ދަރިފުޅުގެ ބޯ ކަށިކެއު ބުޑަކާލާ ޖެހިއެވެ. އެއްފަހަރަކު ދެފަހަރަކު ނޫނެވެ. އެހެންނަމަވެސް އަދިވެސް އެދަރިފުޅު މަރެއް ނުވެއެވެ. ދެން ހަދާނީ ކިހިނެތްކަމެއް ހަދީޖައަކަށް ނޭގުނެވެ. ގޮތް ހުސްވިކަހަލައެވެ. އެހެންނަމަވެސް ހޯދާ ބަލާމީހަކަށް ނުފެންނާނީ ކޮންއެއްޗެއް ހެތްޔެވެ؟ ފަނޑުއަލިކަމުގެ ތެރެއިން ތެޅިފައިވާ ބިއްލޫރި ފުޅިއެއް ހަދިޖާއަށް ފެނުނެވެ. ނުބައި ފާޑަކަށް ހަދީޖާ ހީނލިއެވެ. “ކަލޭގެއާ…. ތޫތުކޮޅުގެ ފުރަތަމަ އަދި ފަހު ދުވަސް” އެއްވެސް އާރެއް ބާރެއް ނެތް އެނިކަމެތި ދަރިފުޅުގެ ފިރިހެންވަންތަކަމުގެ ގުނަވަން ފެޅި ހިސާބުން ބުރިކޮށްލީ، ބާ ކަތިވަޅިގަނޑަކުން ކާތައިގެން އެއްޗެއް ބުރިކުރާހެން އެފުޅިތޮށިކޮޅުން ކާތައިގެންނެވެ. ލިބުނު އުފަލެއް ބުނެދޭން ދަތިވި ކަހަލައެވެ. އަރާފައި ހުރި ފޯރީގައި އެދަރިފުޅުގެ ގައިގެ އެތަން މިތަނުގައި އެފުޅިތޮށިކޮޅުން އަޅަމުން ދިޔައެވެ. “ހިކުރީތަ؟… އޭންނނނ….”\nލިބުނު ހިތްހަމަޖެހުން ބުނެދޭން ނޭގޭހާލު ހަދީޖާ އެތަނުގައިހުރި ރުކެއްގައި ލެގިލިއެވެ. ވަރަށް ލަސްވެއްޖެއެވެ. ވަރުބަލިވެސް ވެއްޖެއެވެ. އޭރުވެސް ހަދީޖާގެ އެރަހުމުކުޑަ އިންސާނިއްޔަތުކަމެއްނެތް އަމަލުތަކުގެ ޝިކާރައަކަށްވި އޭނާގެ އުފަންދަރި މަރުނުވެ އެތަނުގައި އޮތެވެ. މިފަހަރު ހަދީޖާ އެތެދުވީ އެންމެ ފަހުގެ އެތިފަހަރު ހަދާށެވެ. ހަދިޖާ އޭނާގެ އެދަރިފުޅުގެ އެއްފައިގައި ހިފައި، ވަދުދަމަމުން ކަހަލަގޮތަކަށް އެފީނި ގަނޑުގެތެރެއިން އަތިރިއަށް ފޭބިއެވެ.\nހެނދުނުގެ އިރު ފެނުން ތޮޅެލަމުންދިޔަ ވަގުތެވެ. ކޮނޑަށް ދޮށިއެއްލައިގެން ހުރެ ކަކުނި ހަރުތައް ހޯދުމަށް ގޮނޑުދޮށަށް ފައިބައިއުޅުނު މީހުންތަކުގެ ތެރޭގައި ބަދީރުވެސް ހުއްޓެވެ. ދެންފެނުނީ އޭނާ ހޭރިގަނެގެން އެއްގަމާދިމާއަށް އަރައިގެން އައި ތަނެވެ. އަތްދަނޑިމައްޗަށް ކޮންމެވެސް އެއްޗެއް ލައިގެން، ދުވަމުން ،ހޭރެމުން އޭނާ އެއްގަމަށް އަރައިގެން ދިޔައެވެ. މަސްބާނަން ގޮސްތިބި އެންމެން ފަހަތުލައިގެން ކަހަލަގޮތަކަށެވެ. “މާތްކަލާކޯ… މީ… ކަތީބު… މީ..” ބަދީރުގެ އަޑު ތުރުތުރު އަޅަމުންދިޔައިރު އޭނާގެ މުނުމަތީގައިވަނީ ބިރުވެރިކަމާ ހިތާމަޔާ ހިތްދަތިކަމުގެ ސާފު މަންޒަރުތަކެކެވެ. “އިންނާ ލިﷲ….” ކަތީބުގެ އަނގަ ބަންދުވިއެވެ. ބުނާނެއެއްޗެއް އެއްކިބާކޮށް ކުރާނެ ހަމަ އެއްވެސް ކަމެއް ކަތީބަކަށް ނޭގުނެވެ. އިސްޖަހައިލެވިފައި ހުރެވުނީއެވެ.\nމާގިނައިރުތަކެއް ނުވެ މިވާހަކަ ރަށުތެރޭގައި ފެތުރި ރަށުގެ ގިނަ ބަޔަކު އެތަނަށް އެއްވެއްޖެއެވެ. މަންޒަރުބަލަން ގޮސްތިބި އެންމެން ތުންތުންމަތިން ކޮންމެވެސް ވަހަކަތަކެއް ދައްކަމުން ދިޔައެވެ. “ސުބުޙާނަﷲ…. މީހެއްގެ ދަރިއަކަށް އެވަރު ހަދާކަށްނުވާނެއްނު…. އެއީވެސް ހަމަ އަހަރެމެން ކަހަލަ އިންސާނެއްވިޔާ…..” މީހުންތަކުގެ ތެރެއިން ކުރިއަށްޖެހިލައި ހަދީޖާ އޭނާގެ ބަނޑުގައި އަތްއަޅާލައިގެން ހުރެ ވާހަކަދެއްކިއެވެ. “އެވަރުގެ ލޯބި ލޯބި ފުށްގަނޑަކަށް އެފަދަ ލާއިންސާނީ……. ޔަގީނުންވެސް އިންސާނަކަށް އެވަރުކަމެއް ކުރާކަށް ނުކެރޭނެ” ހަދީޖާގެ ވާހަކަ މިހާހިސާބަށް ދިޔަތަނާ މީހަކުއައިސް ހަދިޖާގެ ގައިގައި ހިފަހައްޓާލިއެވެ. ހަމްދަރުދީވެލުމުގެ ގޮތުންނެވެ. “ހުއްޓާލާ…! ދެން ނުރޮއި…!!”\nކަންހިނގިގޮތް ބަލާހޯދުމަށާއި ކުއްޖާގެ ގާތިލް ހޯދުމަށް ރަށު އޮފީހުން އަމުރު ނެރުނުތާ މާގިނައިރެއް ނުވެއެވެ. “ހަދީޖާ… މިއަދު 5ޖަހާއިރަށް އޮފީހަށް… ކަތީބު މިރަށުގެ ހުރިހައި މާބަނޑުމިހުނާ ބައްދަލުކޮށްލުމަށް ބޭނުންވާތީ” ކަރީމަކީ ރަށު އޮފީހުގެ ޕިޔޯނެވެ. މީހަކަށް އޮފީހަށް އަންނަން ކިޔައިފިއްޔާ އެމީހެއްގެ ހިތުގައި އުފެދޭނެހެން ހީވާ ކޮންމެވެސް ސުވާލެއްގެ ޖަވާބު ނުދީ ކަރީމަކަށް ނުދެވޭނެއެވެ. ދާނަމޭ ބުނުމުގެގޮތުން ހަދީޖާ ބޯޖަހާލުމާއެކު ކަރީމު އެހުރި ބާރުމިނުގައިގޮސް ގެއްލިއްޖެއެވެ.\nހަވީރުގެ ފިންޏަށް މިހުން އަތިރިއަށް ފައިބަމުންދިޔަ ވަގުތެވެ. “ހަދީޖާ… ވިހާން ތިހާ ކައިރިވެފަ އިންދާ އެކަނިމާއެކަނި ކޮންތާކަށް؟” ހޮޅުއަށްޓާދިމާލު ހުރި ފާރުބުރިއެއްމަތީ އިށީނދެލައިގެން އިން ހަބީބު ހަދީޖާއަށް ގޮވާލިއެވެ. “މައެކަނިތަ މިތާ މިހުރީ؟” މަލާމާތުގެ ރާގަކަށް އޭނާ ހީލިއެވެ. “މިދަނީ މަގޭ ދަރިފުޅު މަރާލި ގާތިލް ހޯދަން އޮފިހަށް ކިޔައިފައި އޮތީމާ…” ހަދީޖާގެ ވާހަކަ ނުނިމެނިސް ހަބީބުއަށް އިންތަނުން ތެދުވެވުނެވެ. “ކާއްގެ ދަރިއެއް މަރާލައިގެން ކޮންތާކަށޭ؟” “ސާބަހޭ… މަގޭދަރި މަރާލި ގާތިލް ހޯދަ….” ވާހަކަ މިހާހިސާބަސް ދިޔަތަނާ ހަދީޖާއަށް އޭނާއަށް މި ބުނެވުނު އެއްޗެއް ރޭރުވިއެވެ. “މާތްކަލާކޯ” ހިތާ ހިތާ ބުނެލެވުނެވެ. ދެނަކާ ދެނެއް ނެތެވެ. ހަދީޖާއަށް ދުއްވައިގަނެވުނީ ގެއާ ދިމާއަށެވެ. ހަބީބުއަށް ދުއްވައިގަނެވުނީ ހޮޅުއަށިގައިވާ މީހުންތަކާ ދިމާއަށެވެ. ވިހަދުންގަނޑެއް ފެތުރިގެންދާހެން އިސާހިތަކު މި ޚަބަރު މުޅި ރަށުތެރޭގައި ފެތުރިއްޖެއެވެ. އޮފީހުން މިމައްސަލަ ބަލައި އެ ނުބައި ނުލަފާ އަމަލުތަކުގެ ވެރިއަކީ ހަދީޖާކަން ސާބިތުވެ ނިޔާ އިއްވީ 25އަހަރަށް ޖަލަށް ލުމަށެވެ.\nމިފަދަ ނުބައި ނުލަފާ އަންހެނުންގެ ކެހިވެރިކަމާ މަކަރުވެރިކަމުގެ ލެއިން ތަތްތެޅިފައިވާ އަތްތަކުން މިމުޖުތަމައު ސަލާމަތްކުރައްވާށި!\n(މިއީ ހަގީގީ ހާދިސާއެކެވެ. އެހެން ނަމަވެސް ބޭނުންކޮސްފައިވާ ނަންތަކަކީ އަސްލެއް ނޫނެވެ.)\nވ. ރީތި ވާހަކައެއް. މިކަހަލަ ވާހަކަތައް ގިނައިން ގެނެސްދޭނެ ކަމަށް އުއްމީދު ކުރަން\nޝުކުރިއްޔާ ވާހަކަ ކިޔާފައި ތިޔަދެއްވި ކޮމެންޓަށް… ވަގުތު ވީވަރަކުން މިކަލަ ކިތަންމެ ވާހަކައެއް ލިޔަން ގަސްދުކުރަން\nމި ވާހަކަ ކިޔާފައި ހަމަ ރަނގަޅައްވެސް ރޮވިއްޖެ ވވ ރީތި\nThiyaee mi Dhivehi raajjeeygai, alhugandavves engey hisaabugai hingaadhiya hageegee haadhisaa eh\n[…] .ކެހިވެރިކަމުގެ ހާއްޔެކެވެ August 20102comments and 1 Like on WordPress.com,5[…]\n« !ކޮމެންޓް ކުރައްވާ


Hiyaa ge baeh tower thakun kuni nagaanee thiree fangifilaagai hunna waste unit in: Wamco - One Online\n26 ޖޫން 2021، މާލެ: ހިޔާ މަޝްރޫއު ގެ ދަށުން ހުޅުމާލެ ފޭސް2ގައި އިމާރާތްކޮށްފައިވާ ފްލެޓުތައް: އެގްރީމެންޓްގައި ސޮއި ކުރުމަށްފަހު ވެރިފަރާތްތަކަށް ފްލެޓުތަށް ބެލުމަށް ހުޅުވާލުން -- ވަން ފޮޓޯ: އަހުމަދު އައިހަމް\nހިޔާގެ ބައެއް ޓަވަރުތަކުން ކުނި ނަގާނީ ތިރީ ފަންގިފިލާގައި ހުންނަ ވޭސްޓު ޔުނިޓުން: ވެމްކޯ\nމިއަދުން ފެށިގެން ހިޔާ ފްލެޓްގެ ބައެއް ޓަވަރުތަކުން ކުނި ނަގާނީ ތިރީ ފަންގިފިލާގައި ހުންނަ ކުނި އުކާލުމަށް ހާއްސަ ވޭސްޓު ޔުނިޓުން އެކަނި ކަމަށް ވޭސްޓް މެނޭޖްމެންޓް ކޯޕަރޭޝަން (ވެމްކޯ) އިން ބުނެފިއެވެ.\nވެމްކޯއިން މިއަދު ކުރި ޓުވީޓެއްގައި ބުނީ، ހިޔާ ފްލެޓްގެ H13 ,H14 ,H15 އަދި H16 ވަނަ ފްލެޓުން މިއަދުން ފެށިގެން ދުވަހުގެ ކުނި ނަގާނީ ފްލެޓް ތިރީގައި ގާއިމްކޮށްފައިވާ ވޭސްޓް ޔުނިޓުން ކަމަށެވެ. އަދި ބާކީ ހުރި ޓަވަރުތަކުގެ ވޭސްޓު ޔުނިޓުން ނިމުމުން އެ ޓަވަރުތަކުންވެސް ކުނި ނަގަނީ އެ ޔުނިޓުންކަމަށް ވެމްކޯއިން ބުންޏެވެ.\nވެމްކޯއިން ބުނީ އުކާލާ ކުނި ހުންނަން ވާނީ ބަދިގެ ކުނި, ޕްލާސްޓިކްސް އަދި އެހެނިހެން ކުނި ވަކިން ބަންދުކޮށްފައި ކަމަށެވެ.\nހިޔާ ފްލްޓްތަކުން ކުނި ނެގުމުގެ ހިދުމަތް ވެމްކޯއިން މިހާރު ދެނީ ހިލޭއެވެ. ނަމަވެސް އަންނަ މަހުން ފެށިގެން ކުނި އުކާލުމުގެ ހިދުމަތަށް ފައިސާ ދައްކަން ޖެހޭނެކަމަށް ވެމްކޯއިން ވަނީ ބުނެފައެވެ.\nވެމްކޯއިން ބުނެފައިވަނީ ކުނި އުކާލުމުގެ ހިދުމަތް ބިލް ކޮށްފައިވަނީ މަހަކު 150 ރުފިޔާ ދައްކާގޮތަށް ކަމަށެވެ.\nގުޅޭ ޓެގު ވެމްކޯ ހިޔާ